SHAMSUDEEN THOPPIL: ഫെബ്രുവരി 2019\nനിഴൽ വീണ വഴികൾ - ഭാഗം 10\nദിവസങ്ങൾ ഓരോന്നായി കൊഴിഞ്ഞുവീണു. ആ വർഷം കഴിഞ്ഞ വർഷത്തേക്കാൾ തണുപ്പുള്ള മാസമായിരുന്നു. നാട്ടിൽ മിക്കവർക്കും ജലദോഷവും പനിയും മറ്റുംപിടിപെട്ടിരുന്നു. ഹമീദിന് തണുപ്പ്കാലാവസ്ഥ ഒരു പേടിസ്വപ്നമായിരുന്നു... അപ്രതീക്ഷിതമായി ഒരു ദിവസം ഹമീദിന് അതി ശക്തമായ ശ്വാസ തടസ്സം അനുഭവപ്പെട്ടു. ഡോക്ടർ നൽകിയ ഇൻഹേലർ ഉപയോഗിച്ചെങ്കിലും ഒരു കുറവും കാണാത്തതിനാൽ അവർ സ്ഥിരമായി കാണിക്കുന്ന ഡോക്ടർ സുരേഷ് കുമാറിന്റെ അടുത്തേയ്ക്ക് കൊണ്ട് പോയി. ഡോക്ടർ ഉടൻ തന്നെ പരിശോധിച്ച് ഒരിഞ്ചക്ഷൻ കൊടുത്തു. രക്തപരിശോധനകൾ ചെയ്യുന്നതിയനായി സിസ്റ്റർമാരോട് നിർദ്ദേശിച്ചു. അപ്പോഴേയ്ക്കും എക്സ്റേയുമായി ഒരു ജിവനക്കാരൻ ഡോക്ടറുടെ അടുത്തെത്തി. ഡോക്ടർ എക്സ്റേ പ്രകാശത്തിന് അഭിമുഖമായി പിടിച്ച് പരിശോധിച്ചു... അദ്ദേഹത്തിന്റെ മുഖത്ത് എന്തോ ഒരു നിരാശ.... ഹമീദിന്റെ അവസ്ഥ വളരെ മോശമായി വരുന്നുവല്ലോ... ഇനിയും എത്രനാൾ... എന്താ ഞാന് അദ്ദേഹത്തിന്റെ ബന്ധുക്കളോട് പറയുക... ഡോക്ടർ വളരെ അസ്വസ്ഥനായിരിക്കുന്നു.... എന്തോ ഹമീദിന്റെ കാര്യത്തിൽ തനിക്കൊരു പ്രത്യേകത തോന്നിയിരുന്നു. ദൈവം അദ്ദേഹത്തെ കാത്തുകൊള്ളട്ടെ.\nഹോസ്പിറ്റൽ വാസം രണ്ടു ദിവസം കഴിഞ്ഞിരിക്കുന്നു. മരുന്നും പരിചരണവും കൊണ്ട് അസുഖത്തിന് അൽപ്പം ആശ്വാസം തോന്നി. ഡോക്ടർ രാവിലെ റൗണ്ട്സിനായി എത്തി. വിശദമായി പരിശോധിച്ചു. സ്റ്റെതസ്കോപ്പ് നെഞ്ചിന്റെ ഓരോ ഓരത്തും പരതിനടന്നു. മുഖമുയർത്തി ഹമീദിനോടു പറഞ്ഞു. “നിങ്ങടെ അസുഖത്തിന് തണുപ്പ് പറ്റിയതല്ല. പെട്ടന്ന് നിങ്ങടെ അസുഖം കൂടാൻ കാരണവും അതു തന്നെയാണ്. എല്ലാവർഷത്തേക്കാളും കൂടുതൽ തണുപ്പാ ഇപ്രാവശ്യം.“\nമൂന്നാം ദിവസവും രാവിലെതന്നെ ഡോക്ടർ പരിശോധിക്കാൻ എത്തി. എന്നിട്ട് ഹമീദിനോടും കൂടെയുള്ള ബന്ധുക്കളോടുമായി പറഞ്ഞു. “ഹമീദിന് കുറച്ചുകൂടി നല്ല ചികിത്സ ആവശ്യമാണ്. ഇവിടെയുള്ള സംവിധാനങ്ങൾ മാത്രം പോര. സ്പെഷ്യാലിറ്റി ഹോസ്പിറ്റലിൽ തന്നെ കൊണ്ട് പോകണം. കോഴിക്കോട് എന്റെ ഏറ്റവും അടുത്ത സുഹൃത്തിന്റെ ഹോസ്പിറ്റൽ ഉണ്ട്, സിറ്റി ചെസ്റ്റ് സ്പെഷ്യാലിറ്റി സെന്റർ. ഡോ. അസദ് എന്നാണ് അദ്ദേഹത്തന്റെ പേര്. അദ്ദേഹത്തെ കാണാനുള്ള സംവിധാനം ഉണ്ടാക്കിത്തരാം. അവിടെ അത്യാധുനികാ ചികിൽസാ സംവിധാനങ്ങൾ ഉണ്ട്. ഇവിടുത്തെ ചികിത്സാവിവരങ്ങൾ പ്രത്യേകം എഴുതിത്തരാം. കൂടാതെ വിളിച്ചുപറയുകയും ചെയ്യാം. പൂർണ്ണമായും ചികിത്സ അവിടെയാക്കുന്നതാണ് നല്ലത്. കഴിയുന്നതും പെട്ടന്ന് അവിടെ എത്തണം. നിങ്ങടെ അസുഖം എത്രയും വേഗം ഭേദമാകാൻ ഞാൻ ദൈവത്തോട് പ്രാർത്ഥിക്കാം. താൻ പാതി ദൈവം പാതി എന്നല്ലെ. നിങ്ങൾക്ക് വിഷമമാകുമെങ്കിലും ഒന്നുകൂടി പറഞ്ഞോട്ടെ. ഇന്നാട്ടിൽ നിന്ന് എത്ര ചികിൽസിച്ചിട്ടും കാര്യമില്ല. നിങ്ങളുടെ അസുഖത്തിന് തണുപ്പ് പറ്റില്ല. കാലാവസ്ഥ അസുഖത്തെ വല്ലാതെ ബാധിക്കുന്നത് കൊണ്ട് നിങ്ങൾക്ക് താമസം മകളുടെ വീട്ടിലേക്ക് മാറ്റിക്കൂടെ. അവിടെയാണെങ്കിൽ സിറ്റി ചെസ്റ്റ് സ്പെഷ്യാലിറ്റി സെന്ററിൽ പോവാനും എളുപ്പമാണല്ലൊ. എന്തായാലും ഇന്ന് ഡിസ്ചാർജ്ജ് ചെയ്ത് പോവാം. ഞാൻ പറഞ്ഞത് നിങ്ങൾ കാര്യമായിട്ടെടുക്കണം. അധികം വൈകിക്കേണ്ട എത്രയുംവേഗം പോകാനുള്ള തയ്യാറെടുപ്പുകൾ തുടങ്ങുക.“\nഡോക്ടർ രോഗവിവരങ്ങൾ അസദിനായി എഴുതി, തന്റെ പേഷ്യന്റായ ഹമീദിനെ പ്രത്യേകം പരിഗണിക്കണമെന്നും അദ്ദേഹത്തിന്റെ ജീവൻ നിലനിർത്തുന്നതിനായി പ്രയത്നിക്കണമെന്നും വിളിച്ചു പറയുകയും ചെയ്തു. ഡോക്ടർ നല്കിയ കത്തുമായി ഹമീദും കുടുംബവും ഡോക്ടറോട് നന്ദി പറഞ്ഞ് അവർ വീട്ടിലേക്ക് യാത്രയായി.\nവാപ്പക്ക് സുഖമില്ലന്നറിഞ്ഞ് ഫൗസിയ അടുത്ത വീട്ടിലെ ഫോണിലേയ്ക്ക് വിളിച്ചു. ഹമീദിനോട് വിശദമായി സംസാരിച്ചു. വിഷമമുണ്ടെങ്കിലും എല്ലാവരുടെയും സമ്മതത്തോടെ നാട്ടിലേക്ക് താമസം മാറ്റുകയാണെന്നും നാട്ടിൽ വല്ല വീടോ കോർട്ടേഴ്സോ വാടകയ്ക്ക് നോക്കാനും ഹമീദ് ഫൗസിയയോട് പറഞ്ഞു. “ഉപ്പ ഞാൻ പണിക്ക്പോകുന്ന വെന്നിയൂർ എന്ന സ്ഥലത്തെ കോർട്ടേഴ്സിൽ റൂമ് ഒഴിവുണ്ട്. പള്ളി കമ്മറ്റിയുടെതായതിനാൽ വാടക കുറവാ....“.\n“എന്നാ മോള് അത് വാടകക്കെടുത്തോ ഇവിടം വിറ്റ് എത്രയും പെട്ടന്ന് നാട്ടിലേക്ക് വരികയാണ്. എനിക്ക് ഇവിടെ താമസിക്കാൻ തീരെ കഴിയില്ല തണുപ്പ് കൂടുന്നതനുസരിച്ച് അസുഖം കൂടുമെന്നാ ഡോക്ടർ പറഞ്ഞത്. ഇനി കോഴിക്കോട് കാണിക്കാനാ ഡോക്ടർ പറയുന്നത്. കോഴിക്കോട്ടേക്ക് ഇവിടെ നിന്ന് അടുത്താ.“ “ന്നാ ശരി ഉപ്പ ഞാനിന്ന് തന്നെ കോർട്ടേഴ്സിന്റെ കാര്യങ്ങളൊക്കെ തിരക്കാം“. ഫോൺ വെച്ചതിന് ശേഷം ഹമീദിന്റെ ചിന്തകൾ കടിഞ്ഞാണില്ലാത്ത കുതിരയെ പോലെ ഓടാൻ തുടങ്ങി. ബദ്ക്കലിൽ നിന്ന് എല്ലാം നഷ്ടപ്പെട്ട്തോട്ടിൻകരയിൽ എത്തിയപ്പൊ വെറുതെ കിട്ടിയ ഭൂമിയിൽ. കുറഞ്ഞ കാലം കൊണ്ട് താൻ പൊന്ന് വിളയിച്ചിരുന്നു. അതുകൊണ്ട് സ്വസ്ഥമായി ജീവിക്കാമായിരുന്നു. ഇതിപ്പൊ നാട്ടിൽ ചെന്ന് എന്ത് ചെയ്യാനാ. ആരെങ്കിലും തങ്ങൾക്ക് ഇവിടെത്തെ പോലെ ഭൂമി തരാൻ തയ്യാറാകുമോ. തന്റെ കയ്യിലാണെങ്കി ഒന്നുമില്ല ഇനി അദ്ധ്വനിക്കാന്ന് വെച്ചാ വെറുതെ കിട്ടിയ താമസിക്കുന്ന ഭൂമിതന്നെ വിൽക്കാൻ സമ്മതിക്കുമോ? പട്ടയം പോലും ഇല്ല അഥവാ വിറ്റാ തന്നെ ഈ വിലകുറഞ്ഞ സമയത്ത് വല്ലതും കിട്ടുമോ?. തോട്ടിൻകരയിലാണെങ്കി വില വളരെ കുറവാണ് താനും. എന്തായാലും റബ്ബേ നിന്റെ വിധിയല്ലെ. വരുന്നിടം വച്ച് കാണുക തന്നെ.\nപിറ്റേന്ന് കാലത്ത് തന്നെ ഹമീദ് പോക്കർ ഹാജിയുടെ അടുത്ത് ചെന്നു. “ഹമീദേ അസുഖം ഇപ്പൊ എങ്ങിനെയുണ്ട്.“ “കുറവുണ്ട് ഹാജിക്കാ..... ഇവിടെ തണുപ്പ് കൂടുതലായതോണ്ടാണ് അസുഖം മാറാത്തതെന്നാ ഡോക്ടർ പറയുന്നത്. ഞാനെന്താ ചെയ്യാ... നാട്ടിലാണെങ്കി ന്റെ മോള് താമസിക്കണണ്ട് അവിടെയാകുമ്പൊ ഡോക്ടറെ കാണിക്കാനും എളുപ്പാണല്ലൊ. മോള് വിളിച്ചപ്പൊ ഞാനൊരു കോർട്ടേഴ്സ് നോക്കാൻ പറഞ്ഞിട്ടുണ്ട്.“\nഹമീദ് പോവുകയാണെന്ന് കേട്ടപ്പൊ പോക്കർഹാജിയുടെ കണ്ണുകൾ ഈറനണിഞ്ഞു ഗദ്ഗദത്തോടെ അദ്ദേഹം പറഞ്ഞു.”ഹമീദെ നിങ്ങൾ വന്നതിന് ശേഷം ഞാൻ എത്രമാത്രം സന്തോഷിച്ചെന്നറിയോ നിങ്ങൾ ഞങ്ങൾക്ക് പുറമക്കാർ ആയിരുന്നില്ല. ഉടപ്പിറന്നോരായിരുന്നു. പക്ഷെ നിങ്ങൾക്ക് പോകാതിരിക്കാൻ പറ്റില്ലല്ലൊ. റബ്ബിന്റെ വിധി അതായിരിക്കും. മക്കളായ റഷീദും അൻവറും കോഴിക്കോട് തന്നെയല്ലെ ജോലി ചെയ്യുന്നത്. അവർക്ക് വന്ന് പോവാനും എളുപ്പാണല്ലോ. സ്ഥലത്തിന് പട്ടയമില്ലന്ന് കരുതി നിങ്ങൾ വിൽക്കാതിരിക്കണ്ട. ഞാൻ തന്നെ എടുത്തോളാം. ഞാൻ തന്നതാണെങ്കിലും അതിപ്പൊ നിങ്ങളുടെ ഭൂമിതന്നെയല്ലെ“. “എന്നാലും ഹാജിക്ക അത്ങ്ങളെ സ്ഥലം തന്നെയല്ലെ. ഞാനെങ്ങിനെ വില പറയാ...”.”ഹമീദെ ങ്ങക്ക് തര്ണത് വരെ അത് ന്റത് തന്നെ പക്ഷെ ഇപ്പൊ ഞാൻ തന്ന സ്ഥലാണൊ അത്. തരിശു നിലത്തിൽ പൊന്നല്ലെ വിളഞ്ഞ് നിൽക്കണെ പൊന്ന്. അത്രയ്ക്ക് നിങ്ങളതിൽ വിയർപ്പൊഴിക്കിയില്ലെ” “ഹാജിക്ക ങ്ങളോട് ഞാനൊരു വെല പറയില്ല. ങ്ങള് ന്താന്ന് വെച്ചാ തന്നോളി” “ഹമീദ് എന്ന് പോവാനാ തീരുമാനിച്ചത്” “കഴിയുന്നതും എത്രയും പെട്ടന്ന് തന്നെ പോണം. ഇബടത്തെ കാലാവസ്ഥ ന്ക്ക് പിടിക്ക്ണ്ല്ല്യ” റഷീദും അൻവറും നാളെ എത്തുംന്നാ പറഞ്ഞത്”.”ശരി ഹമീദെ നിനക്കെന്നോട് വെല പറയാൻ മടിയാണെങ്കി ഭൂമിക്ക് വെല എന്താന്ന് ഞാനൊന്ന് പുറത്ത് പോയി അന്വേഷിക്കട്ടെ ഞാൻ വരുമ്പൊ അതിലെ വരാം. ഒരുക്കങ്ങളൊക്കെ എത്രയും പെട്ടന്ന് നടത്തികൊള്ളി” “ശരി ഹാജിക്ക ഞാൻ ഇറങ്ങട്ടെ”.\nപോക്കർഹാജി നാട്ടിൽ കിട്ടുന്നതിനേക്കാൾ നല്ല ഒരു വില തന്നെ ഹമീദിന് കൊടുത്തു. നാട്ടിലൊക്കെ സ്ഥലത്തിന് നല്ല വിലയാണെങ്കിലും അരുവിക്കരയിൽ ഭൂമിക്ക് തുച്ചമായ വിലയേ ഉണ്ടായിരുന്നുള്ളൂ. കുറച്ച് പൈസ കൊണ്ട് തോട്ടിൻകരയിൽ ജീവിക്കാമെങ്കിലും. നാട്ടിൽ അത് പറ്റില്ല. റഷീദും അൻവറും പോകുന്നതിന്റെ തലേന്ന് തന്നെ എത്തിയിരുന്നു. വീട്ടിൽ എല്ലാവരും വളരെ ഏറെ വിഷമത്തിലായിരുന്നു. പക്ഷെ ഫസൽ സന്തോഷവാനായിരുന്നു. ഉമ്മയെ ഇനി എന്നും കാണാമല്ലൊ. ഉമ്മ നിൽക്കുന്ന സ്ഥലത്തേക്കാണ് പോവുന്നതെന്ന് അവൻ അറിഞ്ഞിരുന്നു. സാധനങ്ങൾ കൊണ്ട് പോകാൻ ഒരു ലോറി ഏർപ്പാടാക്കി. റഷീദും അൻവറും സാധനങ്ങളുമായി ലോറിയിൽ നാട്ടിലേക്ക് പുറപ്പെട്ടു.ഹമീദും കുടുംബവും പോക്കർ ഹാജിയോടും കുടുംബങ്ങളോടും തങ്ങളുടെ കൂടെ കർണ്ണാടകയിൽ നിന്ന് വന്ന മറ്റുള്ളവരോടും യാത്ര പറഞ്ഞു. ഹമീദിന് ആ വിടവാങ്ങൽ വളരെ വേദനാജനകമായിരുന്നു. ബദ്ക്കൽ നിന്ന് എല്ലാം നഷ്ടപ്പെട്ട് ഈ തോട്ടിൻകരയിൽ എത്തിയപ്പൊൾ കയറി കിടക്കാൻ ഇടം തന്ന പോക്കർ ഹാജിയെ പിരിയുക എന്ന് വെച്ചാൽ... തന്റെ ഹൃദയത്തിൽ നിന്ന് എന്തൊ അടർത്തി മാറ്റുന്ന വേദന. പോക്കർ ഹാജിയോടും കുടുംബത്തോടും യാത്ര പറയുമ്പൊ ഹമീദ് ഒരു നിമിഷം നിയന്ത്രണം വിട്ടു.പോക്കർ ഹാജിയെ കെട്ടി പിടിച്ച് കരഞ്ഞു. ഹാജിയുടെയും മറ്റ് കണ്ട് നിന്ന വരുടെയും കണ്ണുകൾ നിറഞ്ഞു. പോക്കർ ഹാജി ഹമീദിന്റെ തോളിൽ തട്ടി. ഹമീദെ എന്തായിത് കൊച്ച് കുട്ടികളെ പോലെ നീയല്ലെ മറ്റുള്ളവരെ ആശ്വസിപ്പിക്കേണ്ടത്. നിന്നെ പിരിയുന്നതിൽ എനിക്ക് വേദന ഇല്ലാഞ്ഞിട്ടല്ല. പക്ഷെ വിധി അതായി പോയില്ലെ. എനിക്ക് നിന്റെ കൂടെ വരണമെന്ന് അതിയായ ആഗ്രമുണ്ടായിരുന്നു. പക്ഷെ ഇത്രയും ദൂരം യാത്രചെയ്യൻ എന്റെ ആരോഗ്യം അനുവദിക്കുന്നില്ല. ഇൻശാ അല്ലാ വിധിയുണ്ടെങ്കിൽ നമുക്ക് കാണാം.\nതോട്ടിൻകര ടൗൺ വരെ എല്ലാവരും അവരെ അനുഗമിച്ചു. കോഴിക്കോട്ടേക്ക് നേരിട്ട് ബസ്സ് കിട്ടി, ബസ്സിൽ കയറി നിറകണ്ണുകളോടെ എല്ലാവരോടും കൈവീശി യാത്രപറഞ്ഞു. ബസ്സ് കണ്ണിൽ നിന്ന് മറയുന്നത് വരെ നാട്ടുകാർ ബസ്സ്റ്റോപ്പിൽ ഉണ്ടായിരുന്നു. ഹമീദും കുടുംബവും പോയ വേദനയോടെയാണ് ഒരോരുത്തരും വീട്ടിലേക്ക് മടങ്ങിയത്.\nകോഴിക്കോട് പുതിയസ്റ്റാന്റിൽ ഇറങ്ങിയ ഉടൻ തന്നെ വള്ളികുന്നിലേക്ക് ബസ്സ് കിട്ടി. ഉപ്പയെയും ഉമ്മാനെം കാത്ത് സഫിയയും, ഫൗസിയയും ബസ്സ് സ്റ്റോപ്പിൽ കാത്തുനിൽപ്പുണ്ടായിരന്നു. സഫിയയെ കണ്ടപാട് ഫസല് ഓടിചെന്ന് ഉമ്മയെ കെട്ടിപപിടിച്ചു. ഉമ്മയെ കാണുമ്പോൾ എന്തെല്ലാമോ പറയണമെന്ന് അവൻ മനസ്സിൽ കരുതിയതാണ്. നേരിൽ കണ്ടപ്പൊ അവന് ഒന്നും പറയാൻ കഴിഞ്ഞില്ല.\nഫൗസിയയുടെ ഉച്ചഭക്ഷണത്തിനു ശേഷം കുറച്ചുനേരം വിശ്രമിച്ചു. യാത്രാക്ഷീണം മാറിയ ശേഷം ഹമീദും കുടുംബവും താമസിക്കാൻ പോകുന്ന വെന്നിയൂരിലേക്ക് പുറപ്പെട്ടു . അവിടെ റോഡരുകിൽ പള്ളി വകയിലെ7മുറികളുള്ള ലൈൻ കോർട്ടേഴ്സിൽ എഴാമത്തെ മുറിയാണ് ഹമീദിന് ലഭിച്ചത്. രണ്ട് റൂം, ഒരു കിച്ചൺ, ഒരു ബാത്തറൂം ഇത്രയുമായിരുന്നു താസമസൗകര്യം. മറ്റ്6മുറികളിലും ആളുണ്ടായിരുന്നു. ഒരു മുറിയിൽ മദ്രസയിലെ അധ്യാപകരും മറ്റ്5മുറികളിൽ തൊട്ടടുത്ത് തന്നെയുള്ള സ്ക്കൂളിൽ പഠിപ്പിക്കുന്ന ടീച്ചേർസുമാണ് താമസിച്ചിരുന്നത്. ലോറിയിൽ നിന്ന് സാധനങ്ങൾ ഇറക്കുമ്പൊ തങ്ങളെന്തോ കാഴ്ചവസ്തുക്കളെന്ന പോലെ എല്ലാവരും നോക്കിനിൽക്കുകയല്ലാതെ ഒന്ന് സഹായിക്കാനൊ സംസാരിക്കാനൊ ആരും മെനക്കെട്ടില്ല. നിങ്ങളെവിടെ നിന്ന് വന്നവരാണെന്ന് പോലും ചോദിക്കാൻ ആരും മുന്നോട്ട് വന്നില്ല. തോട്ടിന്കരയിലെ ജീവിതവും ഇവിടത്തെ ജീവിതവും തികച്ചും വ്യത്യസ്തം തന്നെയാണ്. അവിടെ തങ്ങളെ സഹായിക്കാൻ എല്ലാവരും ഉണ്ടായിരുന്നു. പക്ഷെ ഇവിടെ... ഞങ്ങളെക്കുറിച്ച് അവർക്കൊന്നുമറിയില്ലല്ലോ. ഇത് ഗ്രാമമല്ലല്ലൊ നാട്ടിൻ പുറമല്ലെ. റഷീദും അൻവറും പിറ്റേന്ന് തന്നെ തങ്ങളുടെ ജോലി സ്ഥലത്തേക്ക് പോയി\nആദ്യമാദ്യം തങ്ങളുമായി അകന്ന് നിന്ന അവിടുത്തെ അന്തേവാസികൾ ക്രമേണ അടുക്കാൻ തുടങ്ങി. ആദ്യം അവരുമായി സഹകരിക്കാത്തതിൽ അയൽവാസികൾക്ക് കുറ്റബോധം തോന്നിക്കാണും. കോർട്ടേഴ്സിലെ എല്ലാവരും ഒരു കുടുംബത്തെ പോലെ കഴിഞ്ഞു തുടങ്ങി. ഉമ്മ പ്രസവത്തിന് നിൽക്കാൻ പോവുമ്പൊഴുള്ള വേദന അയൽപക്കക്കാരുമായുള്ള ചങ്ങാത്തത്തിൽ ഫസൽ പതിയെ മറക്കാൻ ശ്രമിച്ചു. ഹമീദ് അയൽവാസികൾക്കൊരു കാരണവരായി മാറി. എന്ത് കാര്യവും അയാളുമായി ആലോചിച്ചെ അവർ ചെയ്യുമായിരുന്നുള്ളൂ. തോട്ടിൻകരയിൽ നിന്ന് നഷ്ടപ്പെട്ട സ്നേഹം ഇനി ഒരിക്കലും തിരിച്ച് കിട്ടില്ലന്ന് കരുതിയ ഹമീദിന് എല്ലാവരും നന്നായി പെരുമാറിയിരുന്നത് വളരെ സന്തോഷംനൽകി.\nആ ഇടക്ക് ഹമീദിനെ കോഴിക്കോട് സിറ്റി സ്പെഷ്യാലിറ്റി ഹോസ്പിറ്റലിൽ ഡോക്ടർ അസദിനെ കാണിച്ചു. തോട്ടിന്കരയിലെ ഡോക്ടർ സുരേഷ്‌കുമാറിന്റെ പേഷ്യന്റൊണെന്ന് പറഞ്ഞപ്പൊ അദ്ദേഹം പ്രത്യക പരിഗണന നൽകി. “സുരേഷ് എന്നെ വിളിച്ച് നിങ്ങടെ കാര്യം പറഞ്ഞിരുന്നു. പേടിക്കാനൊന്നുമില്ല. നമുക്ക് അസുഖമൊക്കെ മാറ്റിയെടുക്കാം. മാസത്തിലൊരിക്കെ ഇവിടെ വന്ന് ചെക്കപ്പ് ചെയ്യണം. ഇനി വരുമ്പൊ ഈ കാർഡ് കൗണ്ടറിൽ കാണിച്ചാൽ മതി.“ ഡോക്ടർ കൊടുത്ത കാർഡും വാങ്ങേണ്ട മരുന്നും വാങ്ങി പുറത്തേക്കിറങ്ങി. “ഏതായാലും ഇവിടെ വരെ വന്നതല്ലെ. മാളിയേക്കൽ തറവാടുവരെ ഒന്നു പോയേക്കാം” സൈനബ ഹമീദിനോട് പറഞ്ഞു. “ശരിയാ ഒരുപാടായില്ലെ അളിയനെ കണ്ടിട്ട്”അവർ ഒരു ഓട്ടോ വിളിച്ച് നടക്കാവിലെ മാളിയേക്കൽ തറവാട്ടിലേക്ക് പോയി.\nനടക്കാവിലെത്തിയപ്പോൾ അവിടെ ആകെ ശോകമൂകമായ അന്തരീക്ഷം. ജോലിക്കാരോടു കാര്യം തിരക്കിയപ്പോൾ ഹസ്സനാജിക്ക് കാലത്ത് ചെറിയൊരു നെഞ്ച് വേദന ഉണ്ടായെന്നും ഉടൻതന്നെ മിംമസ് ഹോസ്പിറ്റലിൽ എത്തിച്ചുവെന്നും അറിയാൻ കഴിഞ്ഞു. എല്ലാവരും അങ്ങോട്ടേക്ക് പോയിരിക്കുന്നെന്നും മനസ്സിലാക്കി. ഉടൻ തന്നെ ഹമീദും സൈനബയും അങ്ങോട്ട് പുറപ്പെട്ടു. അവിടെ ചെന്ന് ഹസ്സനാജിയെ കണ്ടു. ബന്ധുക്കളോട് വിശദമായി സംസാരിച്ചു. അവർ പറഞ്ഞു രാവിലെ ചെറിയൊരു നെഞ്ചുവേദനയുണ്ടായി ഗ്യാസാണെന്നു കരുതിയിലുന്നു. വേദന കൂടിക്കൂടി വന്നപ്പോൾ ഇങ്ങോട്ടോക്ക് കൊണ്ടുപോന്നു. ഇപ്പോൾ പ്രത്യേകിച്ച് കുഴപ്പമൊന്നുമില്ലെന്നു ഡോക്ടർ പറഞ്ഞു. പടച്ചോനേ നീ അദ്ദേഹത്തെ കാത്തോളണേ എന്നു മനസ്സിൽ പ്രാർത്ഥിച്ച് ഹമീദും സൈനബയും വെന്നിയൂരിലേക്ക് യാത്രതിരിച്ചു.\nപിറ്റിദിവസം പ്രഭാസം പൊട്ടിവിടർന്നത് ദുഖവാർത്തയുമായായിരുന്നു. കോഴിക്കോടിന്റെ ഓരോ മുക്കും മൂലയും പിടിച്ച് കുലുക്കുന്ന വാർത്തയായിരുന്നു അത്. പത്രങ്ങളിലെ തലകെട്ട് തന്നെ “അശരണരുടെ തോഴൻ ഹസ്സനാജി അന്തരിച്ചു ഹൃദയാഘാതമായിരുന്നു കാരണം. വാർത്ത കേട്ട പലർക്കും വിശ്വസിക്കാൻ കഴിഞ്ഞില്ല. വാർത്ത അറിഞ്ഞ സഫിയ ഉറക്കെ നിലവിളിച്ചു. ”ഇക്കാക്ക തന്നോടവിടെ നിൽക്കാൻ പറഞ്ഞതാ ഏതായാലും മരിക്കുന്നതിന് മുമ്പു ഒന്ന് കാണാനെങ്കിലും കഴിഞ്ഞല്ലോ?”\nകോഴിക്കോടങ്ങാടി മരണവീടുപോലെയായി. കടകമ്പോളങ്ങളെല്ലാം അടഞ്ഞ് കിടന്നു. ഹർത്താലിന്റെ പ്രതീതി. എല്ലാ വീധികളും നടക്കാവിലെ മാളിയേക്കൽ തറവാട്ടിലേക്ക് മാത്രമായി . മയ്യത്ത് ടൗൺ ഹാളിൽ പൊതു ദർശനത്തിനു വെച്ചു. തങ്ങളുടെ തോഴനെ ഒരു നോക്കുകാണാൻ സ്ത്രീകളും കുട്ടികളുമടക്കം ആയിരങ്ങൾ ഒഴുകിയെത്തി. ഒരു നിലക്കല്ലെങ്കിൽ മറ്റൊരു നിലക്ക് ഹസ്സനാജിയുടെ സഹായം കിട്ടാത്തവർ കോഴിക്കോട്ടങ്ങാടിയിൽ ഇല്ലായിരുന്നു.\nമരണ വിവരം അറിഞ്ഞ ഉടനെ തന്നെ ഹമീദും കുടുംബവും കോഴിക്കോട്ടേക്ക് പുറപ്പെട്ടു. വൈകുന്നേരം വൻ ജനാവലിയുടെ സാനിധ്യത്തിൽ കടപ്പുറത്ത് മയ്യത്ത് നമസ്ക്കാരം നടന്നു. രാത്രിയോടെ കണ്ണംപറമ്പിൽ മയ്യത്ത് കബറടക്കി. നേരം വെളുക്കുവോളം മാളിയേക്കൽ തറവാട്ടിലേക്ക് ജാതി മത ഭേദമന്യേ ആയിരങ്ങൾ വന്ന് പോയി കൊണ്ടിരുന്നു. കോഴിക്കോട് നഗരത്തിന് ഹസ്സനാജി എന്ന ആ നല്ലമനുഷ്യനെ മറക്കാനാകില്ല.... എല്ലായിടത്തും തന്റെ സാമീപ്യമറിയിച്ച ഹസ്സനാജിയുടെ ഓർമ്മകൾ മനസ്സിലേറ്റി നഗരം ഉറക്കത്തിലേയ്ക്ക് വഴുതിവീണു.\nതുടർന്നു വായിക്കുക അടുത്ത ഞായറാഴ്ച്ച 03 03 2019\nഷംസുദ്ധീൻ തോപ്പിൽ 24 02 2019\nPosted by SHAMSUDEEN THOPPIL at 23.2.19 അഭിപ്രായങ്ങളൊന്നുമില്ല:\nനിഴൽ വീണ വഴികൾ - ഭാഗം 9\nഇന്ന് ഹമീദിന്റെ വീട്ടിൽ ഒരുക്കങ്ങൾ തകൃതിയായി നടക്കുകയാണ്. സൈനബയും മക്കളും വിരുന്നുകാരെ സ്വീകരിക്കുന്ന തിരക്കിലാണ്. നാളെ രണ്ട് കല്ല്യാണങ്ങൾ നടക്കുന്നു. റഷീദിന്റെയും അൻവറിന്റെയും. അതിന്റെ സന്തോഷം എല്ലാവരുടെയും മുഖത്ത് കാണാമായിരുന്നു. പെണ്ണ് കാണലും മറ്റ് ചടങ്ങുകളുമൊക്കെ നേരത്തേ കഴിഞ്ഞതിനാൽ വളരെ പെട്ടെന്നുതന്നെ കല്യാണം നിശ്ചയിക്കുകയായിരുന്നു.\nവയനാട്ടിലെ വെള്ളമുണ്ടയിലെ ഒരു അകന്ന ബന്ധത്തിൽ പെട്ട അനാഥ പെൺകുട്ടിയെയാണ് റഷീദ് ഭാര്യയായി തിരഞ്ഞെടുത്തത്. കല്യാണ ആലോചന നടക്കുമ്പോൾ തന്നെ അവൻ പറഞ്ഞിരുന്നു ഒരു യതീം കുട്ടിയെ മാത്രമേ താൻ വിവാഹം കഴിക്കുകയുള്ളൂ എന്ന്. അത്കൊണ്ട് തന്നെ റഷീദിന്റെ വിവാഹ അന്വേഷണം ആ വഴിക്ക് നീണ്ടു. കൂടുതലൊന്നും അന്വേഷിക്കേണ്ടി വന്നില്ല, മനസ്സിനിണങ്ങിയ കുട്ടിയെ കണ്ട് ഇഷ്ടപ്പെട്ട് വിവാഹം നിശ്ചയിക്കുകയും ചെയ്തു.\nഅൻവറിന്റെ വിവാഹാലോചന നടക്കുന്നുണ്ടെന്നറിഞ്ഞപ്പോൾതന്നെ ഹമീദന്റെ പഴയ സുഹൃത്തും അയൽവാസിയുമായിരുന്ന അലി ഹസ്സൻ അദ്ദേഹത്തെ കാണാനെത്തി. കുശലാന്വോഷണത്തിനുശേഷം താൻ വന്നകാര്യം അലിഹസ്സൻ ഹമീദിനോട് പറഞ്ഞു. “എന്റെ മകൾ നാദിറയെ നമുക്ക് അൻവറിനെ കൊണ്ട് കല്ല്യാണം കഴിപ്പിക്കാം. അവർ പരസ്പരം അറിയുന്നവരുമാണല്ലോ. അങ്ങനെയെങ്കിൽ നമ്മൾതമ്മിലുള്ള ബന്ധത്തിന് ഒരു ദൃഢതയുമുണ്ടാകുമല്ലോ.“ ഹമീദ് അലിഹസനെ സ്നേഹപൂർവ്വം ആശ്ലേഷിച്ചു. അങ്ങനെ ആ വിവാഹവും തീരുമാനിക്കുകയായിരുന്നു.\nബദ്ക്കൽ ഹമീദിന്റെ അയൽ വീട്ടുകാരായിരുന്നു അലിഹസ്സനും കുടുംബവും ഒരു പെണ്ണും മൂന്ന് ആൺകുട്ടികളും അടങ്ങുന്ന കുടുംബം. അലി ഹസ്സന് കഞ്ഞിപുഴയിൽ ജോലി കിട്ടിയപ്പൊ അവർ കുടുംബസമേതം അങ്ങോട്ട്പോയി. കുടുംബം പോറ്റാൻ ഗതിയില്ലാതെ കഷ്ടതയനുഭവിക്കുന്ന ഒരു കാലമുണ്ടായിരുന്നു അലിഹസ്സന്. തന്നെ എന്നും സഹായിക്കുകയും സമാധാനിപ്പിക്കുകയും ചെയ്തിരുന്ന വ്യക്തിയായിരുന്നു കരീം റാവുത്തർ. രണ്ടുപേരും ഒരേ കമ്പനിയിലായിരുന്നു ജോലിചെയ്തിരുന്നത്. കരീം റാവുത്തർ തന്റെ സുഹൃത്തുക്കളുടെ സഹായത്താൽ ഗൾഫിലെത്തുകയും കഠിനപ്രയത്നത്താൽ അല്ലലില്ലാതെ ജീവിച്ചുപോരുകയായിരുന്നു. ജീവിതം കെട്ടിപ്പെടുക്കാനുള്ള നെട്ടോട്ടത്തിനിടയിൽ തന്റെ സുഹൃത്തായ അലിഹസ്സന്റെ കാര്യങ്ങൾ അന്വേഷിക്കാൻ വൈകിപ്പോയി. എങ്കിലും കഷ്ടപ്പാടിൽ കഴിയുന്ന അലിഹസ്സനെ ഗൾഫിൽ കൊണ്ടുവരാനുള്ള പ്രയത്നം ആരംഭിച്ചു.\nതാൻ ജോലിചെയ്യുന്ന അറബിയുടെ കയ്യിൽ നിന്ന് ഒരു വിസ സംഘടിപ്പിക്കാനുള്ളശ്രമം വിജയം കണ്ടു. വിസ ലഭിച്ച അന്നുതന്നെ അലിഹസ്സന് അയച്ചുകൊടുത്തു.\nതന്റെ സുഹൃത്തായ കരീംറാവുത്തർ തന്നെ മറന്നില്ലല്ലോ... ഈ കഷ്ടപ്പാടിൽ നിന്നും ഒരു വിടുതൽ ഉണ്ടാകാൻ പോകുന്നു. അറബിയുടെ വീട്ടിൽ ഡ്രൈവറുടെ ജോലി, അതിനുപുറമെ കുട്ടികളെ സ്ക്കൂളിൽകൊണ്ട് വിടുകയും വേണം. ആദ്യമാദ്യം കുറച്ച് കഷ്ടപ്പെടേണ്ടി വരുമെന്നും പിന്നീട് തന്റെ ഭാഗ്യംപോലെ ഇരിക്കുമെന്നും കരീം അറിയിച്ചു.\nകരീം തന്റെ കൈയിലുള്ള സമ്പാദ്യമുപയോഗിച്ചാണ് വിസ എടുത്തത്. എങ്ങനെയെങ്കിലും നാട്ടിൽ നിന്ന് കുറച്ച് പൈസ സംഘടിപ്പിച്ച് എത്രയും പെട്ടന്ന് ഗൾഫിൽ എത്തണമെന്ന ഒരു കുറിപ്പും, അതോടൊപ്പം വിസയും കിട്ടിയപ്പൊ ഒരുപാട് സന്തോഷമായെങ്കിലും താനെങ്ങിനെ പോവാനുള്ള പൈസ കണ്ടെത്തും എന്ന ചിന്ത അദ്ദേഹത്തെ അലട്ടുകയായിരുന്നു. ജീവിതം തള്ളി നീക്കാൻ തന്നെ ബുദ്ധിമുട്ടുകയാണ്. ആരോടാണ് ചോദിക്കുക. അലി ഹസ്സൻ ആകെ തളർന്ന് പോയി.\nതന്നെ സമാധാനിപ്പിക്കാൻ തന്റെ ഭാര്യ ഫാത്തിമ മാത്രം. അള്ളാഹു നമുക്ക് ഒരു വഴി കാണിച്ചുതരും... ഫാത്തിമ അലിഹസ്സനോടു പറഞ്ഞു. “നമ്മടെ ഹമീദ്ക്കാനോട് നിങ്ങടെ വിഷമങ്ങളെല്ലാം പോയ് പറയ് അദ്ദേഹം എന്തെങ്കിലും ഒരു വഴി കാണിച്ച് തരും“. അതെ ഫാത്തിമ പറഞ്ഞത് ശരിയാണ്... തന്റെ മുന്നിലുള്ള അവസാനത്തെ വാതിൽ.. ഉടൻ തന്നെ അലി ഹസ്സൻ ഹമീദിന്റെ വീട്ടിലേയ്ക്ക് പുറപ്പെട്ടു.\nനാളുകൾക്ക് ശേഷം അലിയെ കണ്ട് ഹമീദ് അദ്ഭുതപ്പെട്ടു. വളരെയധികം ക്ഷീണിതനായിരുന്നു അലി... “എന്താടോ എന്തുപറ്റി തനിക്ക്. തന്റെ ഉത്സാഹമൊക്കെ എവിടെപ്പോയി... ജോലിക്കെന്തെങ്കിലും കുഴപ്പം.“ തന്റെ വിഷമങ്ങളെല്ലാം ഹമീദിനുമുന്നിൽ അവതരിപ്പിച്ചു. വിസ വന്നകാര്യവും, ടിക്കറ്റിന്റെ പൈസ ഉണ്ടാക്കാൻ താൻ നെട്ടോട്ടമോടുകയാണെന്നും പറഞ്ഞു. “എന്റെ കുടുംബക്കാരാരും എന്നെ സഹായിക്കുന്നില്ല. ഞാൻ ഗൾഫിൽ പോയി ജോലിലഭിക്കാതിരുന്നാൽ അവരുടെ പൈസ തിരികെക്കൊടുക്കാൻ കഴിഞ്ഞില്ലെങ്കിലോ എന്ന പേടിയാ അവർക്ക്. എന്താ ചെയ്യാ എത്രയും പെട്ടന്ന് കയറാനാ പറഞ്ഞത്.“\nഅലിയുടെ വിഷമം കേട്ട് കുറച്ച് നേരം ഹമീദ് നിശ്ശബ്ദനായിരുന്നു. മുഖമുയർത്തി സൈനബയോട് പറഞ്ഞു... “നീ കേട്ടില്ലെ നമ്മുടെ അലി ഹസ്സന്റെ വിഷമം. നമ്മളല്ലാതെ ആരാ അവരെ സഹായിക്കാൻ ഈ ദുനിയാവിലുള്ളത്.“ ഒന്നും മനസ്സിലാവാതെ ഹമീദിന്റെ മുഖത്തേക്ക് നോക്കി നിന്ന സൈനബയോട് പറഞ്ഞു “നീപോയി സീനത്തിന്റെയും സഫിയയുടെയും കാതിലും കഴുത്തിലും ഉള്ളതെല്ലാം ഊരി വാങ്ങിക്കൊണ്ടുവാ... സൈനബ തടസ്സമെന്നും പറയാതെ അവരുടെ കാതിലും കഴുത്തിലും അവശേഷിച്ചതെല്ലാം ഊരിവാങ്ങി ഹമീദിന് കൊടുത്തു. ഹമീദ് അത് തആശ്വാസ വചനങ്ങളോടെ സ്നേഹപൂർവ്വം അലിഹസ്സന്റെ കൈയ്യിൽ വച്ചുകൊടുത്തു. അലിഹസ്സന് വിശ്വസിക്കാനായില്ല. അദ്ദേഹം സ്തംഭിച്ചിരുന്നുപോയി... തൊണ്ട വരണ്ടു... എന്തോ പറയാൻ ശ്രമിച്ചെങ്കിലും വാക്കുകൾ പുറത്തേക്കു വരുന്നില്ല. കണ്ണിൽനിന്നു കണ്ണ്നീർ ചാലിട്ടൊഴുകി. അലി ഹസ്സൻ അപ്പോൾ ഓർത്തത് താൻ തന്റെ കുടുംബക്കാരോട് സഹായത്തിനായി ചെന്നപ്പൊ ഉണ്ടായ അനുഭവമാണ്. അവർക്ക് തന്നെ സഹായിക്കാൻ കഴിയാഞ്ഞിട്ടല്ല...\nതന്റെ ആരുമല്ലാത്ത എന്നാൽ തന്റെ ആത്മ സുഹൃത്ത്. തിരിച്ച് കിട്ടുമെന്ന് യാതൊരു ഉറപ്പുമില്ലാതെ ഒരു രേഖപോലും ഇല്ലാതെ തന്നെ മാത്രം വിശ്വസിച്ച് ഉള്ളത് നുള്ളിപെറുക്കി തന്നിരിക്കുന്നു. ഹമീദിന്റെ തട്ടിവിളികേട്ടാണ് അലി അസ്സൻ ചിന്തയിൽ നിന്ന് ഞെട്ടി ഉണർന്നത്. “എന്ത് പറ്റി അലി നിന്റെ കണ്ണുകൾ നിറഞ്ഞ് വരുന്നുണ്ടല്ലൊ.“ “ഒന്നുമില്ല ഹമീദ്ക്ക കുടുംബം വരെ എന്നെ കൈ ഒഴിഞ്ഞിടത്ത് നിങ്ങളെന്നെ സഹായിച്ചപ്പൊ സന്തോഷം കൊണ്ട് കണ്ണ് നിറഞ്ഞതാ...“ “സമ്പാദ്യമായി ഇതേ എന്റെ കൈയ്യിലുള്ളൂ അലീ... നിനക്കറിയലൊ എന്റെ അവസ്ഥ.“ “ഇത് മതി ഹമീദ്ക്ക.. ഇത് മതി. ഫാത്തിമയുടെ കുറച്ച് സ്വർണ്ണവും കൂട്ടിയാ തൽക്കാലം എനിക്ക് പോവാനുള്ള പൈസയായി. ഞാൻ പോയി ജോലി കിട്ടിയാ ഉടനെ നിങ്ങളെ...“ അത് മുഴുമിപ്പിക്കാൻ ഹമീദ് സമ്മതിച്ചില്ല. “അലീ... അതൊന്നും ഇപ്പൊ ചിന്തിക്കേണ്ട“. ആ സ്നേഹത്തിന്റെ മുമ്പിൽ അലി ഹസ്സന് മറിച്ചൊന്നും പറയാൻ കഴിഞ്ഞില്ല. എന്നാലും അവൻ മനസ്സിൽ പറഞ്ഞു ജോലി കിട്ടിയാ ഉടനെ ഹമീദ്ക്കാന്റെ കടം വീട്ടണം.\nഅങ്ങിനെ അലി അസ്സൻ ഗൾഫിലെത്തി, തെറ്റില്ലാത്ത ജോലിയും ലഭിച്ചു. പഴയ കഷ്ടപ്പാടുകളൊക്കെ മാറി. ഹമീദ്ക്കാനോട് പറഞ്ഞ പോലെ വാക്ക് പാലിച്ചു. കൊടുക്കാനുള്ള സ്വർണ്ണം തിരികെ കൊടുത്തു. അതൊരു കടംവീട്ടലായിരുന്നില്ല... തന്റെ കടമയായിരുന്നു. സഹോദരതുല്യനായ അദ്ദേഹത്തോടുള്ള ആദരവായിരുന്നു.\nഅന്ന് സഹായിച്ച കടപ്പാടിൻ മേലാണ് അൻവറിനെ കൊണ്ട് തന്റെ ഒരേ ഒരു മകളായ നാദിറയെ കല്ല്യാണം കഴിപ്പിക്കാൻ അലി ഹസ്സൻ തീരുമാനിച്ചത്. അങ്ങിനെ ഹമീദ്ക്കയുമായുള്ള സ്നേഹബന്ധം ഒന്നുകൂടി ദൃഢമാക്കണം. ഇന്ന് ഹമീദിന്റെ മകൻ അൻവറിന്റെയും, അലി ഹസ്സന്റെ മകൾ നാദിറയുടെയും വിവാഹമാണ്. ബന്ധുക്കളും സുഹൃത്തുക്കളും ആ ചടങ്ങിന് സാക്ഷ്യംവഹിക്കാനുണ്ടായിരുന്നു. വളരെ സന്തോഷകരമായ നിമിഷങ്ങൾ.\nസഫിയയുടെ ജേഷ്ഠത്തി ഫൗസിയയും ഭർത്താവും വള്ളിക്കുന്നിലാണ് താമസം. ബേക്കറി സാധനങ്ങൾ ഉണ്ടാക്കികൊടുക്കുന്ന കച്ചവടം. ഓരോ തവണ കച്ചവടം കഴിയുമ്പോഴും ഇറക്കിയ കാശ്പോലും തിരിച്ച് കിട്ടാതെ ഭീമമായ കടത്തിലകപ്പെടും. ആ കടം വീട്ടാൻ ഉള്ള സ്ഥലം വിൽക്കേണ്ടിവന്നു. ഇതിങ്ങനെ ആവർത്തിച്ച് ആവർത്തിച്ച് ഉള്ള സമ്പാദ്യമെല്ലാം ഇല്ലാതെയായി. ഇപ്പോൾ ക്വാർട്ടേഴ്സിലാണ് താമസം. മൊയ്തുവിന് ബേക്കറികളിലേക്ക് മധുര പലഹാരങ്ങൾ ഉണ്ടാക്കി കൊടുക്കുന്ന ജോലിയാണ്. വയറ്റാട്ടിയാണ് ഫൗസിയ. [പ്രസവിക്കുന്ന പെണ്ണുങ്ങളെ പരിചരിക്കുന്ന ജോലി]. പേറ്റിന് നിൽക്കാൻ പോവുക എന്നത് നാട്ടിൽ മാന്യതയുള്ള ജോലിയൊന്നുമല്ല.പ്രസവം കഴിഞ്ഞ് 40 കുളിക്കുന്നതു വരെ നിൽക്കണം. അത് കഴിഞ്ഞാൽ വേറെ പ്രസവക്കേസുണ്ടാവും. നല്ല കഷ്ടപ്പാടുള്ള ജോലിയാണെങ്കിലും മക്കളുടെ ഭാവി ഓർത്ത് മറ്റ് ഗതിയില്ലാത്ത ഉമ്മാമാർ അതിലേക്ക് ഇറങ്ങിതിരിക്കുന്നു. 40 ദിവസം കഴിഞ്ഞാൽ അത്യാവശ്യം തെറ്റില്ലാത്തൊരു തുക കിട്ടുകയും ചെയ്യും…..\nഒരിക്കൽ ഫൗസിയ തോട്ടിൻകരയിലെ വീട്ടിൽ വന്നപ്പോൾ അനിയത്തിയായ സഫിയയോട് പറഞ്ഞു “ഫസൽ സ്ക്കൂളിൽ പോയാൽ നീ വീട്ടിൽ വെറുതെ ഇരിക്കയല്ലെ. ഇവിടിപ്പം പണികളും കുറവല്ലെ. ന്റെ കൂടെ വള്ളിക്കുന്നിലേക്ക് പേര് ഞാൻ പോവുന്നത് പോലെ നിനക്കും വീടുകളിൽ പ്രസവശുശ്രൂഷയ്ക്ക് നിൽക്കാം, നമ്മുടെ നാട്ടിൽ ആളെ കിട്ടാനുമില്ല, എന്തെങ്കിലും സമ്പാദിക്കുകയും ചെയ്യാം. മോന്റെ പഠിപ്പിനും മറ്റു ചിലവുകൾക്കും ബന്ധുക്കളെ ആശ്രയിക്കേണ്ടതില്ലല്ലൊ.“\nഫൗസിയ പറയുന്നതിൽ കാര്യമുണ്ടെന്ന് സഫിയക്കും തോന്നി.\nതന്റെ മകൻ ഫസലിനെ പിരിയുന്നത് സഫിയക്ക് സഹിക്കാവുന്നതിലും അപ്പുറമായിരുന്നു. “തന്റെ മോനെ ഉപ്പയും ഉമ്മയും നന്നായി നോക്കും. എന്നാലും”. അതവൾ ഫൗസിയയോട് പറയുകയും ചെയ്തു. ”ഇത്താത്താ... ഫസലിനെ വിട്ട് നിൽക്കാന്ന് വെച്ചാ....”. ”നിനക്ക് വിഷമമുണ്ടകുമെന്നറിയാഞ്ഞിട്ടല്ല. സഫിയ ഇവിടെ നിന്നാമതിയോ. മോന്റെ ഭാവിയെക്കുറിച്ചോർത്തോ. ഇങ്ങനെപോയാൽ എന്നും വീട്ടുകാരെ ആശ്രയിക്കേണ്ടെ…….“\nഅവസാനം മനസ്സില്ലാമനസ്സോടെ, മകന്റെ ഭാവിയോർത്ത് സഫിയ ഫൗസിയയുടെകൂടെ പോകാൻ തീരുമാനിച്ചു. ഫസലിനോട് കാര്യങ്ങളെല്ലാം ഒരുവിധം പറഞ്ഞ് മനസ്സിലാക്കികൊടുത്തു. അവന് വിഷമമുണ്ടായിരുന്നു. എന്നാലും ഉമ്മ തങ്ങളുടെ കാര്യത്തിനാണല്ലോ പോണത്. “മോൻ വിഷമിക്കണ്ട വലിപ്പാന്റെയും വല്ലിമ്മാന്റെയും അടുത്തല്ലെ. ഉമ്മ ഇടയ്ക്കൊക്കെ കാണാൻ വരാം.“ മോനെ വാരിയെടുത്ത് ഉമ്മവച്ചു. അവനെ പിരിയുന്നതിള്ള വേദന കടിച്ചമർത്തി സഫിയ മുന്നോട്ടു നടന്നു... അവൻ പിറകെയെത്തി സഫിയയെ വട്ടംചുറ്റി പിടിച്ചു... അവൾ സകല നിയന്ത്രണവും വിട്ടു പൊട്ടിക്കരഞ്ഞു. കാര്യങ്ങൾ കൈവിട്ടുപോകുമെന്നുതോന്നിയപ്പോൾ ഹമീദ് ഇടപെട്ടു. മോനേ ഫസലേ നീയിങ്ങുപോരെ ... നിനക്ക് ഞാനില്ലേ... ഉമ്മ പോയിട്ട് ഉടനേ വരില്ലേ... വരുമ്പോൾ കൈനിറയെ മിഠായിയും പലഹാരങ്ങളും കൊണ്ടുവരും... ആ കുരുന്നു മനസ്സ് എത്രത്തോളം വേദനിക്കുന്നുണ്ടാവും.... മനസ്സില്ലാ മനസ്സോടെ സഫിയയുടെ സാരിത്തുമ്പിലെ പിടിവിട്ടു.... ഹമീദ് സഫിയയോട് പൊയ്ക്കൊള്ളാൻ ആഗ്യം കാണിച്ചു... അവൾ നിറകണ്ണുകളോടെ വള്ളിക്കുന്നിലേക്ക് യാത്രതിരിച്ചു. പടച്ചോൻ എന്നും ഞങ്ങൾക്കൊരു തുണയായിരിക്കട്ടെ.\nഒരാഴ്ച സഫിയ ഫൗസിയയോടൊപ്പം കോർട്ടേഴ്സിൽ താമസിച്ചു. പിന്നെ ജോലിക്ക് പോയിതുടങ്ങി. ആദ്യം സഫിയയെ ജോലിക്ക് വിളിച്ചത് കൊടിഞ്ഞി എന്ന സ്ഥലത്തെ ഒരു വീട്ടിലേക്കാണ്. ഫൗസിയയും അലവിയും അവളെ കൊടിഞ്ഞിയിലെ വീട്ടിൽ കൊണ്ട് ചെന്നാക്കി അവരോട് പറഞ്ഞു. “ഇവൾ ആദ്യമായിട്ടാ ഈജോലിക്ക് നിൽക്കണത്. എന്തെങ്കിലും പാകപിഴവുണ്ടായാൽ ക്ഷമിക്കണെ”. “അതൊന്നും സാരമില്ല. ഞങ്ങൾ ഇവളെ വീട്ടിലെ ഒരംഗത്തെപോലെ കണ്ടുകൊള്ളാം”.\nആദ്യമാദ്യം സഫിയക്ക് തന്റെ ജോലിയുമായി പൊരുത്തപ്പെടാൻ കഴിഞ്ഞില്ല. എങ്കിലും തന്റെ മോനെ ഓർത്ത് മുന്നോട്ട്പോയി. ആ വീട്ടുകാർ എല്ലാവരും നല്ല പെരുമാറ്റമായിരുന്നു. എങ്കിലും അവളുടെ ജോലി അവൾ തന്നെ ചെയ്തല്ലെ തീരൂ... കുട്ടി കരഞ്ഞാൽ ചിലപ്പൊ നേരം വെളുക്കുവോളം ഉറങ്ങാൻ കഴിയില്ല. കുട്ടിയുടെ ഉമ്മ ഇതൊന്നുമറിയാതെ നന്നായി ഉറങ്ങും. എന്നാലും സ്വന്തം മകനെ പരിചരിക്കുന്നതുപോലെ അവൾ കുഞ്ഞിനെ പരിചരിച്ചു. ഉറക്കൊഴിച്ച് ക്ഷീണിച്ച് പകലൊരൽപ്പം കിടക്കാന്ന് വെച്ചാൽ ചിലപ്പൊ അതിനും കഴിയാറുമില്ല. കുട്ടിയുടെ മലാവിശിഷ്ടം നിറഞ്ഞ തുണികൾ അലക്കണം, ഉമ്മയെ കുളിപ്പിക്കണം, ഉള്ളിവെട്ടിതൂമ്പിച്ച് ചോറു കൊടുക്കണം, പ്രസവ ശ്രുശൂശമരുന്നകൾ കൃത്യമായികൊടുക്കണം അങ്ങിനെ നൂറ് കൂട്ടം പണികൾ –എല്ലാം കുത്യതയോടെ ചെയ്യണം.\nഇടയ്ക്കിടയ്ക്ക് തന്നെ കാണാൻ ഫൗസിയ വരുന്നത് അവൾക്ക് ഏറെ ആശ്വാസമാണ്. അങ്ങിനെ ആ വീട്ടിൽ നിൽക്കേണ്ട കാലാവധിയായ 40 ദിവസങ്ങൾ കഴിഞ്ഞു. സഫിയക്ക് 40 ദിവസമെന്ന്ത് ഒരു കൊല്ലത്തെ ദൈർഘ്യംമുണ്ടായിരുന്നു. 40ന്റെ അന്ന് സഫിയയെ കൂട്ടാൻ ഫൗസിയ വന്നിരുന്നു. സഫിയ നിൽക്കുന്ന വീട്ടുകാർക്ക് അവളെ പറഞ്ഞയക്കാൻ ഒട്ടും താൽപര്യമില്ലായിരുന്നു. അത്രയ്ക്ക് അടുത്തിരുന്നു ആ വീട്ടുകാരുമായി. അവരത് ഫൗസിയയോട് പറയുകയും ചെയ്തു. ഇത്രയും കാലത്തിനിടയ്ക്ക് സഫിയയെ പോലുള്ള ഒരാളെ അവർക്ക് കിട്ടിയിട്ടില്ല. തന്റെ മക്കളുടെ പ്രസവത്തിന് നിന്നവരെല്ലാം എങ്ങിനെയെങ്കിലും ഒന്ന് പോയി കിട്ടിയാ മതി എന്നു കരുതിയിട്ടേയുള്ളൂ. ഇവിടുത്തെ എന്തു വിശേഷത്തിനും ഇനി സഫിയയെ തന്നെ ഞങ്ങൾ വിളിക്കും, എന്ത് അസൗകര്യമുണ്ടെങ്കിലും വരണം. അടുത്ത തവണ വരുമ്പോൾ മോനെയും കൊണ്ട് വരണം.\nസഫിയ തന്റെ ജിവിതകഥകൾ അവരുമായി പങ്കുവെച്ചിരുന്നു. സഫിയയുടെ മകന് വേണ്ടി വീട്ടിലെ കുട്ടികളുടെകുറെ വസ്ത്രങ്ങൾ നൽകി. ഇടക്കിടെ പുതുവസ്ത്രങ്ങൾ വാങ്ങുന്നശീലമുണ്ടായിരുന്നതിനാൽ ആദ്യമാദ്യം വാങ്ങുന്ന വസ്ത്രങ്ങളാണവ. 40 ദിവസത്തെ..... പുറമെ അവരുടെ സന്തോഷത്തിനെന്ന് പറഞ്ഞു കുറച്ച് കൂടെ പണവും നൽകി അവളെ യാത്രയാക്കി. ഫൗസിയയുടെ വീട്ടിൽ വന്നതിന്റെ പിറ്റേന്ന് തന്നെ അവളെയും കൂട്ടി തോട്ടിൻ കരയിലേയ്ക്ക് പോയി. എത്രയും പെട്ടന്ന് തന്റെ മകന്റെ അടുത്തെത്താൻ സഫിയയുടെ മനം തുടിച്ചു. 40 ദിവസങ്ങൾ 40 വർഷങ്ങളായപോലെ... അവനെങ്ങനെയായിരിക്കും തന്നോടു പെരുമാറുക... പഴയപോലെ സ്നഹത്തോടെ ഓടിയെത്തുമോ....\nസഫിയ വീട്ടിലേക്ക് വരുന്നത് ദൂരെ നിന്ന് കണ്ട ഫസൽ ഒരൊറ്റ ഓട്ടമായിരിന്നു. ഉമ്മയുടെ അടുത്തെത്തി കെട്ടിപ്പിടിച്ചു, പൊട്ടിക്കരഞ്ഞു. അത് വരെ പിടിച്ച് നിന്ന സഫിയയും കരഞ്ഞ് പോയി. “മോനെന്തിനാ കരയുന്നത് ഉമ്മ വന്നില്ലെ”. ഹൃദയബന്ധങ്ങൾ ദൃഡമാവുന്ന അപൂർവ്വ നിമിഷം.\nഒരാഴ്ച സഫിയയും ഫൗസിയയും വീട്ടിൽ തന്നെ നിന്നു. അപ്പോഴേക്കും നിൽക്കാൻ ഏറ്റ വീട്ടിലെ ദിവസമായി. ഒരു വിധം ഫസലിനെ സമാധാനിപ്പിച്ച് അവർ വീണ്ടും യാത്രയായി. “എന്നാ റബ്ബേ തന്റെ മോന്റെ കൂടെ സുഖമായി താമസിക്കാൻ കഴിയുക. എന്നാ തന്റെ കഷ്ടതകളൊക്കെ തീരുക”. സഫിയ സ്വയം തന്റെ മനസ്സിനെ ആശ്വസിപ്പിച്ചു. എല്ലാം തന്റെ മകന്റെ ഭാവിക്ക് വേണ്ടിയല്ലെ അവൻ വളർന്ന് നല്ലരു ജോലി കിട്ടിയാൽ തന്റെ കഷ്ടതകളൊക്കെ മാറില്ലേ. അവന് വേണ്ടിയാണല്ലൊ ഞാനിത്ര കഷ്ടപ്പെടുന്നത്. തന്റെ ഒരു വയറിന് വേണ്ടിയാണെങ്കിൽ തോട്ടിൻകരയിൽ തന്നെ നിന്നാ പോരെ. ഇത്രയും ദൂരെ വന്ന് ജോലി ചെയ്യേണ്ട ആവശ്യമില്ലല്ലൊ. റബ്ബേ എല്ലാം ഞാൻ നിന്നിലർപ്പിക്കുന്നു നീയാണ് നീ മാത്രമാണെന്റെ തുണ…\nതുടർന്നു വായിക്കുക അടുത്ത ഞായറാഴ്ച്ച 24 02 2019\nഷംസുദ്ധീൻ തോപ്പിൽ 17 02 2019\nPosted by SHAMSUDEEN THOPPIL at 16.2.19 അഭിപ്രായങ്ങളൊന്നുമില്ല:\nനിഴൽ വീണ വഴികൾ - ഭാഗം 8\nകോഴിക്കോട് പുതിയ ബസ്റ്റാന്റിൽ ബസ്സ് നിർത്തി. ബസ്സിൽ നല്ല തിരക്കാണ്. ആളുകളൊക്കെ ഇറങ്ങുന്നുണ്ട്. കണ്ടക്ടർ പുറത്തിറങ്ങി സഫിയ ഇരിക്കുന്ന ഭാഗത്തേക്ക് വന്ന് ആളുകൾ ഇറങ്ങുന്നത് വരെ സീറ്റിൽ തന്നെ ഇരിക്കാൻ പറഞ്ഞു. എല്ലാവരും ഇറങ്ങി കഴിഞ്ഞ ശേഷം സഫിയയെയും കൂട്ടി കണ്ടക്ടർ സ്റ്റാന്റിന് ഉള്ളിലൂടെ ഓട്ടോസ്റ്റാന്റിലേയ്ക്ക് നടന്നു. സഫിയയുടെ കയ്യിലുള്ള അഡ്രസ് വാങ്ങി ഓട്ടോ ഡ്രൈവവറോട് അറിയുമോ എന്ന് ചോദിച്ചു. “അറിയോന്നൊ, മാളിയേക്കൽ ഹസ്സനാജിയെ അറിയാത്തവരാരും കോഴിക്കോട്ടങ്ങാടിയിൽ ഉണ്ടാവില്ല”\nകോർട്ട് റോഡിലെ കൊപ്രബസാറിൽ നിന്നാണ് ഹസ്സനാജിയുടെ ഉയർച്ചയുടെ തുടക്കം. കൊപ്രയുടെ ലോഡ് വരുമ്പോൾ അത് ഇറക്കുന്ന പണിയായിരുന്നു. തുടക്കത്തിൽ പിന്നീട് കൊപ്ര ലോഡുകളുടെ മൊത്ത കച്ചവടക്കാരൻ ഒടുക്കം ഗോൾഡ് ബിസിനസ്സിൽ. കഷ്ടപ്പാടിന്റെ കയിപ്പുനീര് ആവുവോളം കുടിച്ച ഹസ്സനാജിക്ക് പിന്നീട് തന്റെ പഴയ കാലത്തേക്ക് തിരിഞ്ഞ് നോക്കേണ്ടി വന്നിട്ടില്ല. കോഴിക്കോട് ടൗണിലെ ഒരു വിധം കെട്ടിടങ്ങളും ജ്വല്ലറികളും ഹസ്സനാജിയുടേതാണ്. ഇത്രയൊക്കെ സമ്പാദിച്ച് കോടീശ്വരനായിട്ടും വന്നവഴി ഹസ്സനാജി മറന്നിട്ടില്ല. പാവങ്ങളെ കൈ അയഞ്ഞ് സഹായിക്കുന്ന ഹസ്സനാജിയുടെ മാളിയേക്കൽ തറവാട് അറിയാത്തവർ കോഴിക്കോട്ടങ്ങാടിയിൽ ഉണ്ടാവില്ല.\nബസ്സ് കണ്ടക്ടറോട് നന്ദി പറഞ്ഞ് സഫിയയും മോനും ഓട്ടോയിൽ കയറി. നന്നെ ചെറുപ്പത്തിൽ ഉപ്പയുടെകൂടെ വന്നതാണ് താൻ കോഴിക്കോട് വല്ലിക്കയുടെ വീട്ടിൽ. നേരിയ ഒരോർമ്മമാത്രം. അതിന് ശേഷം ഇന്നാണ് വരുന്നത്. അമ്മായിയും ഇക്കാക്കയും ഞങ്ങളെ തിരിച്ചറിയുമോ ആവോ. ഏതായാലും പോയി നോക്കുക തന്നെ. അവരും തങ്ങളെ കൈ വീട്ടാൽ...” ഇക്കാണുന്ന ബിൽഡിങ്ങുകളൊക്കെ ഹസ്സനാജിയുടെതാണ്. അല്ല നിങ്ങൾ ഹസ്സാനാജീടെ ആരാ” ഡ്രൈവറുടെ ചോദ്യം കേട്ടാണ് സഫിയ ചിന്തയിൽ നിന്നുണർന്നത്. “ന്റെ ഉമ്മാന്റെ ആങ്ങളയാണ്.“ “പെങ്ങളെ മോളായിട്ടും വീട് അറിയില്ലെ”. “ഞാൻ വളരെ ചെറുപ്പത്തിൽ വന്നതാ. പിന്നെ കെട്ടിച്ചേട്ത്ത് ആയിരുന്നു. കല്ല്യാണത്തിന്റെ അന്ന് കണ്ടതാ. ഞാൻ ഭർത്തവിന്റെ വീട്ടിൽ നിന്നാ വരുന്നത്. ” ഡ്രൈവറുടെ കൂടുതൽ ചോദ്യങ്ങളെ സഫിയ ഭയന്നു. “എത്താറായോ...“ സഫിയ ചോദിച്ചു.\nകൊട്ടാരസാദൃശ്യമായ വീടിന്റെ പടിക്കൽ ഓട്ടോറിക്ഷ നിർത്തി. കയ്യിൽ കരുതിയ കവറിൽ നിന്ന് പേഴ്സ് എടുക്കാൻ തുനിഞ്ഞപ്പോൾ ഡ്രൈവർ പറഞ്ഞു. “നിങ്ങൾ ഇറങ്ങിക്കോളി പൈസ കൈയ്യീവച്ചോളൂ. ഈ വീട്ടിൽ നിന്ന് ഒരുപാട് ഉപ്പും ചോറും തിന്ന് വളർന്നവനാ ഞാൻ. ഏതായാലും ഇവിടെ വരെ വന്നതല്ലെ ഞാൻ ഒന്ന് കയറിയിട്ടേ പോകുന്നുള്ളൂ“. തുറന്നിട്ടിരിക്കുന്ന വീടിന്റെ ഗേറ്റ് നോക്കി ഡ്രൈവർ പറഞ്ഞു. “ഈ ഗേറ്റ് രാത്രിയെന്നോ പകലെന്നോ ഇല്ലാതെ തുറന്നിട്ടിരിക്കും. ആർക്കും ഏത് സമയത്തും എന്ത് സഹായത്തിനും ഈ വീട്ടിൽ കയറി വരാം. വെറും കയ്യോടെ മടങ്ങിപോവേണ്ടി വരില്ല.“\nഓട്ടോ നിർത്തിയ ശബ്ദം കേട്ട് വീടിന്റെഅകത്ത് നിന്ന് കുലീനത തോന്നിക്കുന്ന മധ്യവയസ്ക്കയായ ഒരു സ്ത്രീ പുറത്തേക്ക് ഇറങ്ങിവന്നു. “ഇതാരാപ്പത് വേലുവോ ഈ വഴിയൊക്കെ മറന്നോ..?“ “ഇല്ല ഇത്താ.......“. “ഇതാരാ?“ സഫിയയുടെ അടുത്തെത്തിയാണ് ആ മധ്യവയസ്ക്ക ചോദിച്ചത് അതോടെ തന്നെ അവളുടെ മുഖത്തേക്ക് നോക്കുകയും ചെയ്തു. അപ്പോഴാണ് സഫിയയും അവരെ ശ്രദ്ധിച്ചത്. അമ്മായി തന്റെ അമ്മായി വർഷങ്ങൾക്ക് മുമ്പ് കണ്ടതാണെങ്കിലും ആ മുഖം ഇപ്പോഴും താൻ മറന്നിട്ടില്ല. അമ്മായി ആ നിമിഷം തന്നെ സഫിയയെ തിരിച്ചറിഞ്ഞു. “സഫിയ സൈനബാന്റെ മോള്... മോളെ ഹംസ എവിടെ നീ ഒറ്റെക്കെയുള്ളൂ.....“ ഇത് കേട്ടതും പരിസരം മറന്ന് അമ്മായിയെ കെട്ടി പിടിച്ചു സഫിയ വാവിട്ട് കരഞ്ഞു. “എന്ത് പറ്റി എന്റെ കുട്ടിക്ക്....“ ഞാൻ പറയാം അമ്മായി....“ കരച്ചിലിനിടയിലും സഫിയ പറഞ്ഞു “ഞാൻ പറയാം... ഞാൻ എല്ലാം പറയാം...“\n“നിനക്കെവിടുന്നാ വേലു ഇവരെ കിട്ടിയത്.“ “സ്റ്റാന്റിൽ വന്ന് ഇവിടുത്തെ അഡ്രസ്സ് കാണിച്ചു തന്നു. അപ്പൊ ഞാൻ ഇവരെ കൂട്ടികൊണ്ട് വന്നതാ“. “ന്നാ ശരി ഇത്താ ഞാൻ പോട്ടെ“. “കയറുന്നില്ലേ വേലു.“ “ഇല്ലാ പിന്നെ വരാം“. അമ്മായി ഫസലിന്റെ കയ്യും പിടിച്ച് സഫിയയെയും കൂട്ടി വീട്ടിലേക്ക് കയറി. “അമ്മായി ഇക്കാക്ക..“ “ഇക്കാക്ക ഓഫീസിലാ മോളെ രാത്രിയെ വരൂ“.\nഅവൾ അമ്മായിയോട് താൻ ഇത് വരെ അനുഭവിച്ച എല്ലാ വേദനകളും പറഞ്ഞു. “ഇനി ഞാൻ അങ്ങോട്ടില്ല, ഇക്കാക്ക വന്നിട്ട് എന്നെ വീട്ടിൽ കൊണ്ടാക്കി തരണം. ഞാൻ എങ്ങിനെയെങ്കിലും കഷ്ടപ്പെട്ട് ജീവിച്ചോളാം“.\nഅമ്മായിയുടെ അടുത്ത് നിന്നാണ് ഞെട്ടിക്കുന്ന സത്യം സഫിയ അറിഞ്ഞത്. തന്റെ വിവാഹശേഷം ബദ്ക്കൽ വർഗ്ഗീയ കലാപം ഉണ്ടാകുകയും എല്ലാം നഷ്ടപ്പെട്ട് തന്റെ കുടുംബം തോട്ടിൻക്കരയിലേക്ക് പോയെന്നും, അവരെ ഇക്കാക്ക കോഴിക്കോട്ടേക്ക് വിളിച്ചെങ്കിലും ഒരാളുടെയും ആശ്രയത്തിൽ കഴിയാനാഗ്രഹിക്കാത്ത തന്റെ ഉപ്പ അതിനു തയ്യാറായില്ല. “ഉപ്പക്ക് ഇപ്പൊ ജോലിക്ക് പോകാനൊന്നും കഴിയില്ല. അസുഖമായതിനാൽ വീട്ടിൽ തന്നെ. സീനത്ത് ഭർത്താവുമായി പിണങ്ങി അവളും വീട്ടിലാ. റഷീദിന്റെയും അൻവറിന്റെയും പണികൊണ്ടാണ് അവർ ജീവിച്ച് പോകുന്നത്“. ഇത് കേട്ടപ്പൊ സഫിയ ആകെ തകർന്ന് പോയി. തന്റെ ഏക ആശ്രയമായിരുന്ന വീട്. അവിടത്തെ അവസ്ഥ ഇങ്ങിനെയും. അതിലേക്ക് താൻ കൂടി ചെന്നാൽ... അമ്മായി സഫിയയെ ആശ്വസിപ്പിച്ചു. “വെറുതെ വിഷമിച്ചിട്ട് കാര്യമില്ല. എല്ലാം റബ്ബിന്റെ വിധിയാണ്. ആത് നമ്മൾ അനുഭവിച്ചെ തീരൂ... മോൾക്കൊരു ഒരാൺകുട്ടിയല്ലെ പടച്ചോൻ അവനിലൂടെ മോളുടെ വിഷമങ്ങൾ ഒക്കെ തീർക്കും“.\n“മോൾ വന്നത് ഏതായാലും ഉപ്പ അറിയണ്ട. സാവധാനം അറിഞ്ഞാമതി. ഉപ്പ ആകെ തകർന്ന് പോകും. നിനക്കും മോനും ഇബടെ നിക്കാലൊ.“\nവൈകുന്നേരം ഹസ്സനാജി വന്നപ്പോൾ ഡ്രൈവറുടെ കയ്യിൽ വിവിധ കവറുകളിലായി ഡ്രസ്സുകളുണ്ടായിരുന്നു. മുഴുവൻ സഫിയക്കും മോനും. അമ്മായി ഇക്കാക്കയെ വിളിച്ച് പറഞ്ഞതായിരുന്നു. വന്നപാടെ സഫിയാനെ വിളിച്ചു. “ഇന്നാ ഇത് നിനക്കും മോനും ഉള്ള ഡ്രസ്സാ. പാകമില്ലങ്കിൽ നമുക്ക് മാറ്റിയെടുക്കാം.“ ഇക്കാക്ക സഫിയയെ നെഞ്ചോട് ചേർത്ത് നിർത്തി. വാൽസല്യത്തോടെ പറഞ്ഞു “മോൾ വിഷമിക്കണ്ട കഴിഞ്ഞതെല്ലാം വിധിയാണെന്ന് കരുതി സമാധാനിക്കാം. അന്നേം കുട്ടിനെം നോക്കാൻ പറ്റുന്ന ഒരുത്തന്റെ കയ്യിൽ ഇക്കാക്ക ഏൽപ്പിക്കും വരെ ഒരു ബുദ്ധിമുട്ടും കൂടാതെ ഇബടെ നിൽക്കാം.“ പറഞ്ഞ്കൊണ്ടിരിക്കെ ഹസ്സനാജിയുടെ കണ്ണുകൾ നിറഞ്ഞു. സഫിയയുടെ കണ്ണുനീരിന് മുന്നിൽ അയാൾക്ക് പിടിച്ച് നിൽക്കാൻ കഴിയില്ലായിരുന്നു. കരച്ചിലിനിടയിലും സഫിയ വിക്കി വിക്കി പറഞ്ഞു “വേണ്ട ഇക്കാക്ക എനിക്ക് കല്ല്യാണമേ വേണ്ട. ഇനിയുള്ള ജീവിതകാലം ഞാനെന്റെ മോനെയും നോക്കി നിന്നോളാം. അത്രയ്ക്ക് മടുത്ത് പോയി ഇക്കാക്ക... അത്രയ്ക്ക് മടുത്തുപോയി. മോനെ ഓർത്താ അല്ലങ്കി എന്നെ ജീവനോടുക്കിയേനെ.“ അയാൾ സഫിയയുടെ വായ് പൊത്തി. “മോൾ അങ്ങിനെ ഒന്നും പറയരുത്. റബ്ബിന്റെ പരീക്ഷണമാണ് ഇതൊക്കെ അതു സഹിക്കാൻ മനുഷ്യജന്മങ്ങളായ നമ്മൾ ബാധ്യസ്ഥരുമാണ്. ക്ഷമയും സഹനവും ഉള്ളവർക്കെ നാളെ പരലോകത്ത് സ്വർഗ്ഗം കിട്ടൂ“.\nഹസ്സനാജിയുടെ വീട്ടിൽ സഫിയക്കും മോനും സുഖകരമായ ജീവിതമായിരുന്നു. അവൾ പതിയെ പതിയെ തന്റെ ദുരനുഭവങ്ങൾ മറക്കാൻ ശ്രമിച്ച് കൊണ്ടിരുന്നു. ഇപ്പോ അവൾക്ക് ഒരു വിഷമം മാത്രമേ ഉള്ളൂ സുഖമില്ലാതെ കിടക്കുന്ന ബാപ്പയുടെ അടുത്തെത്തണം. കഷ്ടപ്പാടുണ്ടെങ്കിലും അവരുടെ കൂടെ ജീവിക്കണം. അല്ലാതെ ഈ സുഖ സൗകര്യങ്ങൾ ഒന്നും തനിക്ക് ശാശ്വതമല്ല. ഒരു ദിവസം സഫിയ അമ്മായിയോട് പറയുകയും ചെയ്തു. എങ്ങിനെയെങ്കിലും ഉപ്പയുടെ അടുത്തെത്തണം.\n“...ഹലോ ഇത് കുന്ദംകുളത്തെ എലൈറ്റ് ബേക്കറി അല്ലെ.“ “അതെ“. “റഷീദിനെ ഒന്ന് ഫോണിൽകിട്ടുമോ?“. “ആരാ സംസാരിക്കുന്നത്“. “ബേക്കറിൽ ജോലിചെയ്യുന്ന റഷീദിന്റെ അമ്മായിയാ കോഴിക്കോട്ട്ന്നാ വിളിക്കണേ...“. “കട്ട് ചെയ്യല്ലെ ഇതാ കൊടുക്കാം“. അയാൾ റഷീദിനോട് പറഞ്ഞു. “കോഴിക്കോട്ട്ന്നാ അമ്മായി“. “ഹലോ അമ്മായി റഷീദാണ്.“ “റഷീദേ എന്താ വിശേഷം നീ നാട്ടി പോവുമ്പൊ ഇത് വഴി വരണം. സഫിയയും മോനും ഇവിടെ വന്നിട്ടുണ്ട് അവൾക്ക് നാട്ടിലേക്ക് പോരാനാ.“ “സഫിയയോ എന്താ അമ്മായി എന്തെങ്കിലും പ്രശ്നം?.“ “ഏയ് ഒന്നുല്ല ഒക്കെ നേരിൽ പറയാം. അൻവറിന് സുഖം തന്നെയല്ലെ.“ “അതെ ന്നാ ശരി വെക്കട്ടെ.“ “ശരി അമ്മായി“.\nസഫിയയുടെ രണ്ട് സഹോദരങ്ങളാണ് റഷീദും അൻവറും. രണ്ട്പേരും കുന്ദംകുളത്ത് ബേക്കറിയിൽ ജോലി ചെയ്യുന്നു. ഹമീദിന്റെ മക്കളിൽ ഏറ്റവും ഇളയവരാണ് ഇവർ. രണ്ട് പേരും തമ്മിൽ3വയസ്സിന്റെ വ്യത്യാസമേ ഉള്ളൂ. സഫിയയുടെ വിവരങ്ങൾ അറിഞ്ഞതിൽ പന്തിക്കേട് തോന്നിയ റഷീദ് അൻവറിനോട് കാര്യങ്ങളെല്ലാം പറഞ്ഞ് മുതലാളിയുടെ സമ്മതം വാങ്ങി അമ്മായിയുടെ വീട്ടിലേക്ക് പുറപ്പെട്ടു. വഴിയിൽ വെച്ച് അടുത്ത വീട്ടിലേക്ക് ഫോൺ ചെയ്ത് ഉമ്മായെ വിളിപ്പിച്ച് കാര്യങ്ങളുടെ ഒരു ഏകദേശ രൂപം ധരിപ്പിച്ചു. സാവധാനം ഉപ്പയോട് പറയാനും. താൻ സഫിയയെയും മോനെയും കൂട്ടി വരികയാണെന്നും പറഞ്ഞു. അവൻ പുതിയങ്ങാടിയിലെ മാളിയേക്കൽ തറവാട്ടിലെത്തി. റഷീദിനെ കണ്ടപാടെ സഫിയ കെട്ടിപ്പിടിച്ച് കരഞ്ഞു. നാലഞ്ച് വർഷങ്ങൾക്ക് ശേഷം കാണുകയല്ലെ? അവളുടെ കദനകഥകേട്ട് അവന്റെ കണ്ണ് നിറഞ്ഞു. അമ്മായി റഷീദിനോട് പറഞ്ഞു “റഷീദെ ഏതായാലും നമുക്ക് സഫിയയെയും കുട്ടിയേയും തിരിച്ച് കിട്ടിയില്ലെ. അത് തന്നെ ഭാഗ്യം. ഇപ്പൊ നീ ഒരോന്ന് പറഞ്ഞ് കേൾക്കണില്ലെ ഒന്ന് കഴിഞ്ഞ രണ്ടാമത്തതിനു തീ കൊളുത്തലും കിണറ്റിൽ ചാടി മരിക്കലുമല്ലെ കേക്കണത്.“\nവൈകുന്നേരം ഹസ്സനാജി വന്നപ്പൊ റഷീദിനെ കണ്ടു “മോനെ സുഖം തന്നെയല്ലെ.“ “അതെ ഇക്കാക്ക. സഫിയയും മോനും നാട്ടിലേക്ക് പോവണമെന്ന് പറഞ്ഞപ്പൊ അമ്മായി വിളിച്ചതാ.“ “സഫിയാ....അനക്കും മോനും ഇബടെ നിന്നൂടെ.“ “അല്ല ഇക്കാക്ക സുഖമില്ലാത്ത ഉപ്പാനെ കാണണം“. ഹസ്സനാജി അവിടെ നിൽക്കാൻ ഒരുപാട് നിർബന്ധിച്ചു. പക്ഷെ പോവണം എന്ന വാശിയിൽ തന്നെ സഫിയ നിന്നും.\nപിറ്റേന്ന് രാവിലെ തന്നെ അവർ തോട്ടിൻകരയിലേയ്ക്ക് യാത്ര തിരിച്ചു. ബസ്സിൽ ഇരുന്ന് സഫിയയുടെ ഹൃദയമിടിപ്പേറി, അതോടോപ്പം തന്നെ സങ്കടവും. താൻ ഒരിക്കലും കരുതിയതല്ല. തന്റെ കുടുംബങ്ങളെ കാണാൻ പറ്റുമെന്ന്. അത്രയ്ക്ക് അനുഭവിച്ചതല്ലെ. പക്ഷെ ഇന്ന് ഇതാ റബ്ബ് തന്റെ കൂടെയാണ്. കുടുംബത്തെ കാണാൻ തന്നെ സഹായിച്ചിരിക്കുന്നു. സഫിയ പടച്ചവനോട് നന്ദി പറഞ്ഞു ഉച്ചയോടെ അവർ തോട്ടിൻകരയിലെ വീട്ടിലെത്തി. അവരെ പ്രതീക്ഷിച്ച് എല്ലാവരും വീട്ട് പടിക്കൽ കാത്ത് നിന്നിരുന്നു. സഫിയ സൈനബയെ കണ്ടപാടെ ഓടിച്ചെന്ന് കെട്ടിപ്പിടിച്ച് പൊട്ടിക്കരഞ്ഞു. “ഉമ്മാ.....“\nസഫിയയുടെ ഹൃദയം പൊട്ടിയുള്ള കരച്ചിൽ കണ്ട് മറ്റുള്ളവർക്കും കരച്ചിൽ പിടിച്ച് നിർത്താൻ കഴിഞ്ഞില്ല. ഹമീദ് ഫസലിനെ തന്റെ അരികെ അടുപ്പിച്ച് നിർത്തി വിങ്ങി വിങ്ങി കരഞ്ഞു. തന്റെ ഹൃദയത്തിൽ നിന്ന് വർഷങ്ങൾക്ക് മുമ്പ് ഹംസ അടർത്തി എടുത്തതാണ് ഇവനെ. ഇനി കാണുമെന്ന് ഒരിക്കലും കരുതിയില്ല. ഹമീദ് ദൈവത്തോട് നന്ദി പറഞ്ഞു. സഫിയയുടെ ഇപ്പോഴത്തെ അവസ്ഥ ആദ്യം തന്നെ സൈനബ ഹമീദിനോട് പറഞ്ഞിരുന്നു. എങ്കിലും ആസമയത്ത് ഹമീദിന് നിയന്ത്രണം വിട്ടു. അശാന്തിയുടെ നാളുകൾ... ദുഖം കടിച്ചമർത്തി അവർ ദിവസങ്ങൾ തള്ളിനീക്കി.\nപടച്ചോൻ മനുഷ്യനെ എപ്പോഴും കഷ്ടപ്പെടുത്തില്ലല്ലോ... ഹമീദിന്റെ വീട്ടിൽ സന്തോഷത്തിന്റെ ദിനങ്ങൾ തിരികെയെത്തി. എല്ലാരും ദുഖങ്ങൾ മറന്നു. ആഘോഷത്തിന്റെ നാളുകൾ, അതിനുള്ള ഒരുക്കങ്ങൾ തകൃതിയായി നടക്കുകയാണ്. വീടിനു മുന്നിൽ പന്തലിട്ട് അലങ്കരിച്ചിരിക്കുന്നു. അയൽപക്കക്കാരും ബന്ധുക്കളുമെല്ലാം വീട്ടിലേയ്ക്ക് വന്നുകൊണ്ടിരിക്കുന്നു. സൈനബയും മക്കളും വിരുന്നുകാരെ സ്വീകരിക്കുന്ന തിരക്കിലാണ്.\n...നാളെ രണ്ട് കല്ല്യാണങ്ങൾ നടക്കുകയാണ്. ഹമീദിന്റെ മുഖത്ത് സന്തോഷത്തിന്റെ പുഞ്ചിരി കാണാമായിരുന്നു. തന്റെ അസുഖംമറന്ന് ഹമീദ് എല്ലാത്തിനും നേതൃത്വം വഹിക്കുന്നു. തിരക്കിനിടയിലും സൈനബ ഹമീദന്റെ അടുത്തെത്തി ആയാസകരമായി ഒന്നും ചെയ്യരുതെന്നും ഓർമ്മിപ്പിക്കുന്നു. ഡോക്ടർ കൊടുത്ത ഇൻഹേലർ പ്രത്യേകം സൂക്ഷിച്ചുവയ്ക്കുവാനും പറഞ്ഞു... “പടച്ചോനേ ഇനിയും ഞങ്ങളെ പരീക്ഷിക്കല്ലേ.... അതിനുള്ള ശക്തിയില്ല...“\nതുടർന്നു വായിക്കുക അടുത്ത ഞായറാഴ്ച്ച 17 02 2019\nഷംസുദ്ധീൻ തോപ്പിൽ 10 02 2019\nPosted by SHAMSUDEEN THOPPIL at 9.2.19 അഭിപ്രായങ്ങളൊന്നുമില്ല:\nനിഴൽ വീണ വഴികൾ - ഭാഗം 7\nവീട്ടിലിരുന്ന് ജമീലയുടെ കുത്തുവാക്കുകൾ കേൾക്കുന്നതിനേക്കാൾ നല്ലത് അടുത്തെവിടെയെങ്കിലും വല്ല ജോലിയും കിട്ടിയാൽ പോകാമായിരുന്നു. എങ്കിൽ വൈകുന്നേരംവരെ അൽപ്പം മനസ്സമാധാനം കിട്ടുകയും ചെയ്യും. മോൻ സ്കൂൾ വിട്ട് വരുമ്പോഴേക്ക് വീട്ടിൽ എത്തുകയും ചെയ്യാം. ഇക്കാര്യം സഫിയ ഹംസയോട് പറഞ്ഞെങ്കിലും ആദ്യം അയാൾ എതിർത്തു. പക്ഷെ സഫിയയുടെ സ്നേഹപൂർവ്വമായ നിർബന്ധത്തിന് വഴങ്ങി പിന്നീട് സമ്മതം മൂളി. അങ്ങിനെ സഫിയ മകനെ സ്ക്കൂളിലേക്ക് പറഞ്ഞു വിട്ട് രാവിലെ ജോലിക്ക് പോയിത്തുടങ്ങി.\nവീട്ടിൽനിന്ന് അരകിലോമീറ്റർ നടന്നാൽ അന്നാട്ടിലെ പ്രമാണിയായ കൈമൾ ചേട്ടന്റെ കൃഷിയിടത്തിലെത്താം. അവിടെ ചെറിയ റബ്ബർ തൈകൾക്ക് കള പറിക്കാനും മറ്റുമായി ധാരാളം പണികളുണ്ട്. ഇത് സഫിയക്ക് വല്ലാത്തൊരു ആശ്വസമായി തന്റെ ദുഖങ്ങളും വിഷമങ്ങളും കൂടെ ജോലിചെയ്യുന്നവരോട് പറഞ്ഞ് അവൾ ആശ്വസം കണ്ടെത്തി. ഇത് വരെ താൻ കൂട്ടിലടച്ച കിളികളെ പോലെയായിരുന്നു.....\nദിവസങ്ങൾ വീണ്ടും മുന്നോട്ട് പോയിക്കൊണ്ടിരുന്നു സഫിയ ജോലിചെയ്ത് കിട്ട്ണ പൈസ ഒരുരൂപ പോലും തന്റെ ആവശ്യങ്ങൾക്കായെടുത്തില്ല. തന്നെ ഭർത്താവ് എന്ത് ചെയ്താലും അവൾക്ക് ഭർത്താവിനോട് അതിരറ്റ സ്നേഹമായിരുന്നു. ഹംസയും സഫിയയും വീണ്ടും നല്ല സൗഹൃദത്തിൽ മുന്നോട്ട് പോകുന്നത് ജമീലക്ക് സഹിച്ചില്ല. ഇവർ ഇങ്ങിനെ പോയാൽ തന്റെ സ്ഥിതി കഷ്ടത്തിലാവുമെന്ന് അവൾ കരുതി സഫിയയെയും ഹംസയേയും എങ്ങിനെയെങ്കിലും തെറ്റിക്കണം. അതിനുള്ള കുതന്ത്രങ്ങൾ ജമീല മെനയാൻ തുടങ്ങി.\nഒരു ദിവസം ജോലി കഴിഞ്ഞ് വന്ന സഫിയയുമായി ജമീല ഒന്നും രണ്ടും പറഞ്ഞ് പ്രശ്നങ്ങളുണ്ടാക്കി. ജോലിയുടെ ക്ഷീണത്താൽ സഫിയ ആദ്യം മറുത്തൊന്നും പറഞ്ഞില്ല. ജമീല ഇത് തുടർന്നപ്പോൾ സഹികെട്ട് സഫിയയും തിരിച്ചു പറഞ്ഞു തുടങ്ങി. അവർ തമ്മിൽ രൂക്ഷമായ വാക്കേറ്റമായി. ഇത് കണ്ടുകൊണ്ടാണ് ഹംസ ജോലി കഴിഞ്ഞ് വന്നത്. ഹംസയെ കണ്ടപാടെ ജമീല ഒന്നുകൂടെ ഒച്ചയുണ്ടാക്കാൻ തുടങ്ങി. ഒരുപാട് തവണ രണ്ടാളോടും മിണ്ടാതിരിക്കാൻ ഹംസ പറഞ്ഞെങ്കിലും അവർ നിർത്താൻ കൂട്ടാക്കിയില്ല. അയാൾ ദേഷ്യത്തോടെ ചുറ്റുമൊന്നു പരതിനോക്കി. കയ്യിൽ കിട്ടിയത് ഒരു മരക്കഷണമായിരുന്നു. അത് വെച്ച് കലി അടങ്ങുവോളം സഫിയയെ അടിച്ചു. ഇത് കണ്ടാണ് ഫസൽ സ്ക്കൂൾ വിട്ട് വന്നത്. അവൻ കയ്യിലുള്ള പുസ്തകം വലിച്ചെറിഞ്ഞ് ഓടിവന്ന് വാപ്പയെ തടയാൻ ശ്രമിച്ചു. പക്ഷെ കഴിഞ്ഞില്ല. അവനും കരയാൻ തുടങ്ങി, അയൽവാസികളെല്ലാം കൂടി. അവർ ഓരോന്നു പിറുപിറുക്കാൻ തുടങ്ങി.\nസഫിയ അവളുടെ കയ്യിൽ കിട്ടിയ വസ്ത്രങ്ങളെല്ലാം എടുത്ത് മകനെയും കൂട്ടി പടിയിറങ്ങി. ‘‘ഇനി നിങ്ങടെ കൂടെ ഞാനില്ല, ഞാനും എന്റെ കുട്ടിയും എവിടെയെങ്കിലും പോയി ജീവിച്ചോളാം‘‘. ഹംസ പിറകേചെന്ന് ഫസലിനെ പിടിച്ചു വലിച്ചു. ഫസല് വാവിട്ട് കരയാൻ തുടങ്ങി “ഞാനെന്റെ ഉമ്മച്ചിക്കോപ്പാ പോണത് ” അവസാനം പിടിയും വലിയുമായി. ദേഷ്യം സഹിക്കാതെ അയാൾ ഫസലിനെ അടിച്ചു. ആ അടിയുടെ ശക്തിയിൽ അവന്റെ ബോധം മറഞ്ഞു. അത്കണ്ട് അയൽവാസിയായ വർക്കിച്ചേട്ടൻ ദേഷ്യത്തോടെ ഹംസയോട് പറഞ്ഞു “നീ ആ കുട്ടിയെയും തള്ളയെയും വിട്ടില്ലെങ്കിൽ ഞാൻ പോലീസിനെ വിളിക്കും. നിന്റെ അടുത്ത് നില്ക്കുന്നതിനേക്കാൾ നല്ലത് അവൾ എവിടെയെങ്കിലും പോയി രക്ഷപ്പെടുന്നതാണ്”. ഇത് കേട്ട ഹംസ ഫസലിന്റെകൈയ്യിലെ പിടിവിട്ടു. സഫിയ കുഞ്ഞിനെയും എടുത്ത് അയൽപക്കത്തെ വർക്കിച്ചേട്ടന്റെ വീട്ടിലേക്ക് ഓടി, പിന്നാലെ വർക്കിച്ചേട്ടൻ ഓടിച്ചെന്ന് ഭാര്യയോട് വെള്ളം കൊണ്ടുവരാൻ പറഞ്ഞു. വെള്ളം ഫസലിന്റെ മുഖത്ത് തെളിച്ചു കുലുക്കി വിളിച്ചു അവൻ പതിയെ കണ്ണ് തുറന്നു. അവൻ ഭയപ്പെട്ടു വിറക്കുന്നുണ്ടായിരുന്നു. ആ കുഞ്ഞ് മനസ്സ് ആകെ പേടിച്ചുപോയി. എന്നാലും അവൻ വിക്കി വിക്കി ഉമ്മയോട് ചോദിച്ചു “ഉമ്മച്ചിക്ക് എന്തെങ്കിലും പറ്റിയോ”? ഇത്കേട്ട് സഫിയ അവനെ കെട്ടിപിടിച്ച് കരഞ്ഞു.”ഇല്ല മോനേ ഉമ്മച്ചിക്ക് ഒന്നും പറ്റിയില്ല”. കണ്ട് നിന്ന വർക്കിച്ചേട്ടന്റെയും ഭാര്യയുടെയും കണ്ണുകൾ ഈറനണിഞ്ഞു.\nകുറച്ചു നേരത്തെ വിശ്രമത്തിനു ശേഷം സഫിയ വർക്കിച്ചേട്ടനോട് പറഞ്ഞു “നിങ്ങൾ എനിക്കൊരു സഹായം ചെയ്യണം ഞാനിവിടെ നിന്നാൽ നിങ്ങൾക്ക് ബുദ്ധിമുട്ടാകും. ഇക്കാ ഇവിടേയും വന്ന് ഉപദ്രവിക്കും, അതിന് മുമ്പ് ഇവിടന്ന് രണ്ട് കിലേമീറ്റർ അകലെ അമ്മാവന്റെ ഭാര്യ വീടുണ്ട്. അതിപ്പൊ അടുത്താ ഞാൻ അറിഞ്ഞത് ... അവിടെ എത്തിയാൽ അവിടന്ന് അവർ എന്നെ എന്റെ വീട്ടിൽ എത്തിച്ചുതരും”. ‘‘അതിനെന്താ സഫിയാ നമുക്ക് ഇപ്പൊതന്നെ പോവാം. ആദ്യം നീയും മോനും എന്തെങ്കിലും കഴിക്ക്. ഉച്ചക്ക് കഴിച്ചതല്ലെ. മോനും നല്ല വിശപ്പുണ്ടാകും.‘‘ സഫിയക്ക് വിശപ്പ് തീരെ ഇല്ലായിരുന്നു. അത്രയ്ക്ക് മരവിപ്പായിരുന്നു മനസ്സിൽ. പക്ഷെ സ്നേഹസമ്പന്നരായ അവരുടെ നിർബന്ധത്തിനു വഴങ്ങി സഫിയയും മോനും കഴിച്ചു എന്ന് വരുത്തി. വർക്കിച്ചേട്ടന്റെ ഭാര്യയോട് യാത്ര പറഞ്ഞ് വർക്കിച്ചേട്ടന്റെ കൂടെ അമ്മായിയുടെ വീട്ടിലെത്തി. ഇതുവരെ നടന്ന കാര്യങ്ങളെല്ലാം അമ്മായിയോട് പറഞ്ഞു. വർക്കിച്ചേട്ടൻ ഇടപെട്ടില്ലങ്കിൽ ഇവിടെ എത്തില്ലായിരുന്നു. അമ്മായി വർക്കിച്ചേട്ടനോട് നന്ദി പറഞ്ഞു, ഫസലിനെ അരികെ പിടിച്ച് മൂർദ്ധാവിൽ ഉമ്മവെച്ചു. നീവേണം ഇനി ഉമ്മയെ നോക്കാൻ....\nസഫിയ അമ്മായിയെയും കൂട്ടി താൻ ജോലിചെയ്തതിൽ കിട്ടാനുള്ള പൈസ വാങ്ങാൻ കൈമൾ ചേട്ടന്റെ അടുത്തു ചെന്നു. ഇനി ഞാൻ ജോലിക്ക് വരില്ലന്ന് പറഞ്ഞ് കിട്ടാനുള്ള പൈസ വാങ്ങി നേരെ അമ്മായിയുടെ വീട്ടിലേക്ക് പോന്നു. ‘‘അമ്മായി ഞങ്ങൾ ഇവിടെ അധികം നിന്നാൽ ഹംസക്ക ഇവിടെയും വരും അതിനു മുൻപ് ഇവിടന്ന് പോകണം‘‘. ‘‘മോൾ എത്രയും പെട്ടന്ന് നമ്മുടെ കോഴിക്കോട്ടുള്ള വലിയഇക്കാന്റെ അടുത്തേക്ക് പൊയ്ക്കോ. അവിടേക്കാണെങ്കി ഹംസയുടെ ശല്ല്യമുണ്ടാവില്ലല്ലോ. അമ്മായി സഫിയയോട് പറഞ്ഞു!‘‘\nകോഴിക്കോട്ടുള്ള വലിയമ്മാവന്റെ വീട്ടിലേക്ക് എത്തേണ്ട വഴി സഫിയ അമ്മായിയോടു ചോദിച്ചു. അമ്മായി പറഞ്ഞു ‘‘സഫിയാ നീ കോഴിക്കോട് പുതിയ സ്റ്റാന്റിലെത്തി ഒരു ഓട്ടോ വിളിച്ച് മാളിയേക്കൽ ഹസ്സനാജിയുടെ വീട്ടിൽ എത്തിക്കാൻ പറഞ്ഞാൽ ഓട്ടോക്കാരൻ എത്തിച്ചുതരും. കോഴിക്കോട്ട്കാർക്ക് പ്രസിദ്ധനാണ് സഫിയാ നിന്റെ വലിയമ്മാവൻ”. അമ്മായിയുടെ കൂടെ സഫിയ മുക്കം ബസ്സ്സ്റ്റാന്റിലെത്തി. അമ്മായി അവരെ കോഴിക്കോട്ടേക്കുള്ള ബസ്സിൽ കയറ്റി. കണ്ടക്ടറോട് കോഴിക്കോട് എത്തിയാൽ ഇവരെ ഒരു ഓട്ടോ കയറ്റി വിടാൻ പറഞ്ഞു. നല്ലവനായ കണ്ടക്ടർ അങ്ങിനെ ചെയ്യാമെന്നേറ്റു. അമ്മായി ഫസലിനെ ചേർത്ത് പിടിച്ചു. “മോനേ... ഉമ്മയെ ഞാൻ നിന്നെ ഏൽപ്പിക്കയാ, നല്ലപോലെ പഠിച്ച് നല്ലജോലിയൊക്കെ സമ്പാദിച്ച് ഉമ്മാനെ പൊന്ന് പോലെ നോക്കണം. അപ്പൊ ഉപ്പ താനെ നിങ്ങളെ അടുത്ത് വന്നോളും”. അമ്മായി ഫസലിന്റെ കയ്യിൽ കുറച്ച് പൈസയും വെച്ച് കൊടുത്തു. ബസ്സ് പുറപ്പെട്ട് കുറച്ച് കഴിഞ്ഞപ്പൊ സഫിയ പിരഭ്രമത്തോടെ കണ്ടക്ടറോട് ചോദിച്ചു ‘‘കോഴിക്കോട് എത്താറായോ‘‘. ‘‘ഇല്ല ഇത്താ ഇനിയും പോവാനുണ്ട് . പേടിക്കണ്ട എത്തിയാൽ പറയാം‘‘. ആദ്യമായി തനിച്ച് യാത്രചെയ്യുന്നതിലുള്ള പരിഭ്രമം സഫിയയിൽ നിഴലിച്ചിരുന്നു. ഇനി എന്താണ് റബ്ബേ തന്റെ അവസ്ഥ. അങ്ങിനെ ഓരോന്ന് ഓർത്ത് അസ്വസ്ഥതയോടെ ഇരിക്കുകയായിരുന്നു. പെട്ടെന്ന് കണ്ടക്ടർ സഫിയയെ തട്ടി വിളിച്ചു. ‘‘ഇത്താ... മോനെ ഒന്ന് മടിയിലിരുത്തു ഇവരവിടെ ഇരുന്നോട്ടെ‘‘. ഇത് വരെ സീറ്റിൽ താനും മകനും തനിച്ചായിരുന്നു. കണ്ടക്ടറുടെ വിളിയിൽ സഫിയ പതിയെ ചിന്തകളിൽ നിന്നുണർന്നു. തല ഉയർത്തി നോക്കി.\nഒറ്റനോട്ടത്തിൽ കുലീനത തോന്നിക്കുന്ന മധ്യവയസ്ക. ആടയാഭരണങ്ങൾ വേണ്ടുവോളം അണിഞ്ഞ സ്ത്രി. സഫിയ ബഹുമാനത്തോടെ ഒന്നുകൂടി ഒതുങ്ങി ഇരുന്നു കൊടുത്തു. ബസ്സിൽ തിരക്ക് വർദ്ധിച്ചുവന്നു ബസ്സ് മുമ്പോട്ട് പോയിക്കൊണ്ടിരുന്നു. കുറച്ച് കഴിഞ്ഞപ്പൊൾ ഫസൽ ആ സ്ത്രീയെ തട്ടി പറഞ്ഞു “ചേച്ചീ ങ്ങളെ പേസ് അതാ വീണ് കിടക്കുന്നു”. പുറത്തേക്ക് നോക്കി എന്തൊ ആലോചനയിൽ ഇരുന്ന സ്ത്രീ അപ്പോഴാണ് ഫസലിനെ ശ്രദ്ധിച്ചത്. ആരെയും പെട്ടെന്ന് ആകർഷിക്കുന്ന ഓമനത്തമുള്ള മുഖം. ഇതുവരെ താനാകുട്ടിയെ ശ്രദ്ധിക്കാത്തതിലുള്ള കുറ്റബോധത്തോടെ താഴെ വീണ പേഴ്സ് എടുത്തു. സഫിയയോട് നന്ദിപറഞ്ഞു. ഈപേഴ്സ് നഷ്ടപ്പെട്ടിരുന്നെങ്കിൽ ആകെ തകർന്ന് പോയേനെ. തന്റെ വിലപ്പെട്ട രേഖകളും പൈസയും മറ്റും... വല്ലവരുടെയും കണ്ണിലാണിത് പെട്ടതെങ്കിൽ... ചിന്തിക്കാൻ പോലും അവർക്ക് കഴിഞ്ഞില്ല. ആ സ്ത്രിയും സഫിയയും പെട്ടന്ന് സൗഹൃദത്തിലായി. സഫിയ തന്റെ എല്ലാ വിഷമങ്ങളും അവരോട് പറഞ്ഞു. പറയുകയല്ല തന്റെ വിഷമങ്ങൾ അൽപ്പ സമയം ഇറക്കി വെക്കാനുള്ള അത്താണിയായി സഫിയ ആ സ്ത്രീയെ കാണുകയായിരുന്നു. അവർ സഫിയയെ ആശ്വസിപ്പിച്ചു ഫസലിന്റെ തലയിൽ തലോടികൊണ്ട് പറഞ്ഞു ‘‘നിങ്ങൾ ഭാഗ്യവതിയല്ലേ. ഒന്നുമില്ലേലും ദൈവം നിങ്ങൾക്ക് നല്ലൊരു മകനെ തന്നില്ലെ. ഞങ്ങൾക്ക് ഇട്ട് മൂടാൻ സമ്പത്ത് തന്നു. പക്ഷെ ഒരു കുഞ്ഞിക്കാല് കാണാനുള്ള ഭാഗ്യം ദൈവം ഞങ്ങൾക്ക് തന്നില്ല. അടർന്നുവീണ കണ്ണുനീർ തുടയ്ക്കാൻ ശ്രമിച്ചു കൊണ്ടവർ പറഞ്ഞു . മോനെ എത്ര കഷ്ടപ്പെട്ടായാലും നല്ലപോലെ വളർത്തണം. ഇവൻ വളർന്നു വലുതായാൽ നിങ്ങൾ രക്ഷപ്പെട്ടില്ലെ, അടുത്ത സ്റ്റോപ്പിൽ ഞാൻ ഇറങ്ങും. അതിനടുത്തത് കോഴിക്കോട് പുതിയ സ്റ്റാന്റാണ്. അവിടംവരയേ ഈ ബസ്സുള്ളൂ. അത്കൊണ്ട് നിങ്ങൾ പേടിക്കണ്ട. ഞാൻ കണ്ടക്ടറോട് ഒന്നൂടെ ഓർമ്മപ്പെടുത്താം. അവര് ഓട്ടോ വിളിച്ച് തന്നോളും. ദൈവം അനുഗ്രഹിക്കയാണെങ്കിൽ നമുക്ക് ജീവിതത്തിൽ എവിടെയെങ്കിലും വെച്ച് കാണാം.‘‘\nഫസലിന്റെ കയ്യിൽ അവർ കുറച്ച് നോട്ടുകൾ വെച്ച് കൊടുത്തു. സഫിയ വേണ്ടെന്ന് പറഞ്ഞെങ്കിലും. ഇതിരിക്കട്ടെ കൂടുതലൊന്നും ഇല്ലെങ്കിലും നിങ്ങൾക്ക് ഇത് ഉപകാരപ്പെടും. ഇറങ്ങേണ്ട സ്റ്റോപ്പിൽ ബസ്സ് നിറുത്തി അവർ ഇറങ്ങി. സഫിയ ഓർത്തു ഇതുവരെ തന്റെ വിഷമങ്ങളെല്ലാം താൻ സ്വയം മറന്ന് പോയിരുന്നു. നല്ലവരായ ആ സ്ത്രീയോടുള്ള സംസാരത്തിൽ ഞാൻ ഒറ്റക്കല്ല തന്റെ കൂടെ ആരെല്ലാമോ ഉണ്ടല്ലൊ എന്ന ഒരാശ്വാസം. പക്ഷെ അവര് ഇറങ്ങിയപ്പൊ എന്തൊ വല്ലാത്തൊരു ഭാരം വീണ്ടും തന്നെ പിടികൂടിയിരിക്കുന്നു...\nഫസൽ പൈസ ഉമ്മയുടെ നേരെ കാണിച്ചപ്പൊഴാണ് സഫിയ ഓർമ്മയിൽ നിന്ന് ഉണർന്നത്. പൈസ എണ്ണിനോക്കി. നൂറിന്റെ5പുത്തൻ നോട്ടുകൾ. ഇത് കിട്ടണമെങ്കിൽ താൻ എത്ര ദിവസം കഷ്ടപ്പെടണം. അവൾ റബ്ബിനോട് നന്ദി പറഞ്ഞു. പടച്ചവൻ തന്നെ കണ്ടറിഞ്ഞ് സഹായിക്കുകയാണല്ലൊ... പല രൂപത്തിൽ പല വേഷത്തിൽ.... എന്തിനേയും നേരിടാനുള്ള ധൈര്യം അതാണ് തനിക്ക് ഇനി വേണ്ടത്.... സഫിയ മകനെ ചേർത്തുപിടിച്ച് പുറത്തേക്കു നോക്കിയിരുന്നു. മെയിൻ റോഡിലെത്തിയ ബസ്സിന്റെ വേഗത കൂടിവരുന്നതായി അവൾക്ക് തോന്നി. ഒരു കൈയിൽ മകനേയും മറുകൈകൊണ്ട് ബസിന്റെ കമ്പിയിലും മുറുകെപിടിച്ചവളിരുന്നു.\nതുടർന്നു വായിക്കുക അടുത്ത ഞായറാഴ്ച്ച 10 02 2019\nഷംസുദ്ധീൻ തോപ്പിൽ 03 02 2019\nPosted by SHAMSUDEEN THOPPIL at 2.2.192അഭിപ്രായങ്ങൾ:


മലവെള്ളമൊഴുകിയ വഴി; കാട്ടാനകൾക്കു നാട്ടിലേക്കിറങ്ങാൻ പുതിയ പാത | Wayanad under grip of wild elephant\nമലവെള്ളമൊഴുകിയ വഴി; കാട്ടാനകൾക്കു നാട്ടിലേക്കിറങ്ങാൻ പുതിയ പാത\nമനോരമ ലേഖകൻ August 14, 2019 03:24 PM IST\nവയനാട്ടിൽ മലവെള്ളമൊഴുകിയ വഴി കാട്ടാനകൾക്കു നാട്ടിലേക്കിറങ്ങാൻ പുതിയ പാത തുറക്കുന്നു. തുടർച്ചയായ രണ്ടാം പ്രളയം ഉൾക്കാടുകളിൽനിന്ന് പുതിയ വഴി തുറന്നുവെന്നും ഈ വഴിയിലൂടെ സുഗമമായി സഞ്ചരിച്ചു കൂടുതൽ കാട്ടാനകളും മറ്റു വന്യജീവികളും വനയോരഗ്രാമങ്ങളിലെത്താൻ ഇടയുണ്ടെന്നും പരിസ്ഥിതി പ്രവർത്തകർ പറയുന്നു. കഴിഞ്ഞ വർഷത്തെ പ്രളയത്തിനുശേഷം വയനാട്ടിലെങ്ങും വന്യമൃഗശല്യം രൂക്ഷമാണ്.\nപ്രളയത്തിൽ സൗരവേലികൾ നശിക്കുകയും പ്രതിരോധ കിടങ്ങുകൾ നികന്നുപോവുകയും ചെയ്തപ്പോൾ പട്ടണമധ്യത്തിൽ പട്ടാപ്പകൽ പോലും കാട്ടാനയിറങ്ങി. രണ്ടാം പ്രളയത്തിനൊടുവിൽ മഴ മാറിനിന്ന ആദ്യദിനം തന്നെ കാട്ടാനശല്യം തുടങ്ങി. ഇന്നലെ കാട്ടിക്കുളത്ത് ജനവാസകേന്ദ്രത്തിലെത്തിയ കാട്ടാന സ്ത്രീയെ ആക്രമിച്ചു. പനമരം കൈതക്കൽ ജുമാമസ്ജിദിനു സമീപത്തും കാട്ടാനയിറങ്ങി. കടപുഴകിയ മരങ്ങളിൽ ചിലത് ആനയ്ക്ക് ഇഷ്ടമുള്ള ഭക്ഷ്യവസ്തുവാണ്.\nവെള്ളം പോയ വഴിയിൽ തടസ്സമായിരുന്ന കല്ലും പാറകളും നീക്കിയതും കുത്തിയൊലിച്ചു പോയതും ആനകൾക്കു സൗകര്യമായി. മറിഞ്ഞുകിടക്കുന്ന മരങ്ങളുടെ കൂമ്പും മറ്റു ഭാഗങ്ങളും തിന്നാൻ എളുപ്പമാണെന്നതും ഇവയെ ആകർഷിക്കുന്നു. ശരീര വലുപ്പവും സ്വഭാവ സവിശേഷതകളും മൂലം കാട്ടാനകൾക്കു പ്രളയത്തെ അതിജീവിക്കാനുള്ള ശേഷി കൂടുതലാണെന്നു ഹെറിറ്റേജ് ആനിമൽ ടാസ്ക് ഫോഴ്സ് സെക്രട്ടറി വി.കെ. വെങ്കിടാചലം പറയുന്നു.\nഎന്നാൽ, കീരി, കുറുക്കൻ, കേഴമാൻ, കുരങ്ങൻ തുടങ്ങിയ ജീവികൾ പ്രളയത്തിൽ നശിക്കാനുള്ള സാധ്യതയേറെയാണ്. കാട്ടുപന്നിയുടെ കുഞ്ഞുങ്ങളെ തിന്നുന്ന കീരികളുടെയും കുറുക്കന്മാരുടെയും എണ്ണം കുറ‍ഞ്ഞതാണു ഇവയുടെ എണ്ണം വർധിച്ചതിനു പ്രധാന കാരണമെന്നും അദ്ദേഹം പറഞ്ഞു.


പാമ്പുകൾക്ക് ഓര്‍മയില്ല പകയുമില്ല, ഉമിനീരില് ദഹിപ്പിക്കും ആസിഡ്; ദിനോസറുകളോടൊപ്പം ജീവിച്ചവരാണവർ | Snakes and their venom| Secret behind the tongue of snakes| All snake information in one click\nപാമ്പിന്റെ നാവെങ്ങിനെയാണ് രണ്ടായി പിളര്‍ന്നതെന്ന് ചിന്തിച്ചിട്ടുണ്ടോ. അതൊരിക്കല് പരിണാമത്തില് സംഭവിച്ചതാണ്..പാമ്പുകളില് ഭൂരിഭാഗത്തിനും മാരകശക്തിയുള്ള വിഷമില്ല. ചിലയിനങ്ങള്‍ക്ക് ഒരിത്തിരി മാത്രം വിഷമുണ്ട്. വളരെ ചുരുക്കം ഇനങ്ങള്‍ക്ക് മാരകമായ വിഷമുണ്ട്. പാമ്പിന്റെ വായിലെ ഉമിനീരിന്റെ ഒരു ഭാഗമാണ് നമ്മള് ഈ പറയുന്ന വിഷം പാമ്പിനെക്കുറിച്ച് അറിയേണ്ടതെല്ലാം ഒറ്റക്ലിക്കില്\nപരിണാമപരമായി ഭൂമിയോട് നമ്മളെക്കാള് എത്രയോ കൂടുതല് അടുപ്പവും അനുഭവവും ഉള്ളവരാണ് പാമ്പുകൾ ദിനോസറുകളുടെ ഒപ്പം ജീവിച്ചിരുന്നവരാണവർ. എന്നുവെച്ചാല് നമ്മള് മനുഷ്യരൊക്കെ പരിണമിച്ച് ഉണ്ടാകുന്നതിന് എത്രയോ ദശലക്ഷക്കണക്കിന് വര്‍ഷങ്ങള്‍ക്ക് മുമ്പ്. ദിനോസറുകളും മറ്റും ജീവിച്ചിരുന്ന മീസോസോയിക് മഹായുഗത്തിലെ ക്രെറ്റേഷ്യസ് കാലഘട്ടത്തിലാണ് പാമ്പുകള് പരിണമിച്ചുണ്ടായതെന്നാണ് ശാസ്ത്രം. എത്രയോ കാലത്തെ പ്രതികൂല കാലാവസ്ഥയേയും ശത്രുക്കളുടെ വേട്ടയാടലിനേയും അസുഖങ്ങളെയുമൊക്കെ അതിജീവിച്ച ഒരു ജീവിവര്‍ഗ്ഗമാണത്. അതുകൊണ്ടുതന്നെ മനുഷ്യവര്‍ഗ്ഗത്തിനുള്ളതിനേക്കാള് എത്രയോ കൂടുതല് ഫലപ്രദമായ അനുകൂലനങ്ങളാണ് അവര്‍ക്കുള്ളത്. ചുരുക്കിപ്പറഞ്ഞാല്, നമ്മള് പേടിച്ചു വടിയെടുത്താലൊന്നും ഇല്ലാതാവുന്നവരല്ല പാമ്പുകള്.\nകരയില് ജീവിച്ചിരുന്ന കാലുകളുള്ള ഉരഗവര്‍ഗ്ഗം പരിണമിച്ചാണ് പാമ്പുകളുണ്ടായതെന്നും അതല്ല ജലജീവികളായ മെസോസോറുകളില് നിന്നാണ് പാമ്പുകള് ഉണ്ടായതെന്നും രണ്ട് അഭിപ്രായങ്ങളുണ്ട്. രണ്ടിനെയും സാധൂകരിക്കുന്ന പഠനങ്ങളുമുണ്ട്. എന്തായാലും ലോകത്തിലെ ഏറ്റവും ചെറിയ പാമ്പായ കുരുടി മുതല് ഏറ്റവും വലിയ പാമ്പായ ടൈറ്റനോബോവ വരെ അവരങ്ങനെ പരിണമിച്ച് വളര്‍ന്നുവന്നു. അതിനിടയില് കുറെയെണ്ണം കരയിലും കുറെയെണ്ണം കടലിലും ജീവിച്ചു തുടങ്ങി. കരയില് ജീവിക്കുന്നവ വീണ്ടും പരിണമിച്ച് മരത്തിനു മുകളില് ജീവിക്കുന്നവയും മണ്ണില് ജീവിക്കുന്നവയും ജലത്തില് ജീവിക്കുന്നവയുമൊക്കെയായി. മണ്ണില് ജീവിക്കുന്നവ മണ്ണിനു മുകളില് ജീവിക്കുന്നവയെന്നും മണ്ണിനടിയില് ജീവിക്കുന്നവയെന്നുമൊക്കെ വീണ്ടും വഴിപിരിഞ്ഞു. അത്രമാത്രം വൈവിദ്ധ്യമാണ് പാമ്പുലോകത്തിന്.\nകുടല് കുഴല്‍പോലായി, കണ്ണില് മണ്ണുവീഴാതിരിക്കാന് സുതാര്യ കണ്ണട\nജീവിക്കാനുള്ള ചുറ്റുപാടുകളില് മാറ്റം വന്ന അത്ര വേഗതയിലൊന്നുമല്ലെങ്കിലും പരിണാമം പാമ്പിന്റെ ആന്തരാവയവങ്ങളിലും മെല്ലെമെല്ലെ ആവശ്യമായ മാറ്റങ്ങള് വരുത്തിക്കൊണ്ടിരുന്നു. അതിന്റെ ഉള്ളിലുള്ള വയറും കുടലും ശ്വാസകോശവുമെല്ലാം നീണ്ടു നീണ്ട് ഓരോ കുഴല് പോലെയായി. മാളങ്ങളില് ഇഴഞ്ഞുകയറുമ്പോള് തടസ്സമുണ്ടാകാതിരിക്കാന് പുറത്തേക്ക് നീണ്ടുനില്ക്കുന്ന അവയവങ്ങളൊന്നും ഇല്ലാതായി.\nപരിണാമ ദശയിൽ കണ്ണില് മണ്ണുവീഴാതിരിക്കാന് ബ്രില് എന്ന് പേരുള്ള സുതാര്യമായ കണ്ണട വന്നു. ഇഴയുമ്പോള് ഏതുവശങ്ങളില് നിന്നാണ് ഇണമണം അല്ലെങ്കില് ഇരമണം വരുന്നതെന്നറിയാന് നാവിന്റെ അറ്റം രണ്ടായി പിളര്‍ന്നു.\nഎങ്കിലും ഇരയേയും ഇണയേയും ശത്രുവിനേയുമൊക്കെ മണം കൊണ്ട് തിരിച്ചറിയാന് കഴിയുകയും ഒരേ സ്ഥലത്ത് എന്നും താമസിക്കണമെന്ന് നിര്‍ബ്ബന്ധമില്ലാതിരിക്കുകയും ആരോടും ദേഷ്യവും സ്‌നേഹവും വെച്ചുപുലര്‍ത്തേണ്ടതില്ലെന്ന അവസ്ഥയും സംജാതമായതോടെ ഇവയുടെ തലച്ചോറ് കാര്യമായി വികസിച്ചില്ല. അതുകൊണ്ട് തന്നെ അവയ്ക്ക് ആരേയും ഓര്‍ത്ത് വെക്കാനോ പകവെച്ച് കടിക്കാനോ കഴിയുകയുമില്ല. ഓര്‍മ്മയില്ലാത്തവന് എന്തു പക! ഓര്‍മ്മയില്ലാത്തവന് എന്ത് ഇണക്കം, എന്ത് പിണക്കം...!\nഉമിനീരിന്റെ ഭാഗമാണ് വിഷം\nപാമ്പുകളില് ഭൂരിഭാഗത്തിനും മാരകശക്തിയുള്ള വിഷമില്ല. ചിലയിനങ്ങള്‍ക്ക് ഒരിത്തിരി മാത്രം വിഷമുണ്ട്. വളരെ ചുരുക്കം ഇനങ്ങള്‍ക്ക് മനുഷ്യനെ കൊല്ലാന് പോലും കഴിയുന്നത്ര മാരകമായ വിഷമുണ്ട്. പാമ്പിന്റെ വായിലെ ഉമിനീരിന്റെ ഒരു ഭാഗമാണ് നമ്മള് ഈ പറയുന്ന വിഷം. ഉമിനീരിന്റെ ധര്‍മ്മം ആഹാരത്തെ ദഹിപ്പിക്കുക എന്നുള്ളതാണ്. മനുഷ്യരുടെ വായില് പ്രധാനമായും മൂന്ന് ജോടി ഉമിനീര് ഗ്രന്ഥികള് ആണുള്ളത്. ( ഇതുകൂടാതെ സൂക്ഷ്മഗ്രന്ഥികള് വേറെയുമുണ്ട് )ഇവ ഉണ്ടാക്കുന്ന ഉമിനീരില് അമിലേസ് എന്ന് പേരുള്ള ഒരു തീത്തൈലമുണ്ട്.( സലൈവറി അമിലേസ് എന്നാണ് കൃത്യമായ പേര് ). ഈ തീത്തൈലം നമ്മള് കഴിക്കുന്ന ഭക്ഷണത്തിലെ അന്നജത്തിന്റെ ഏതാണ്ട് മുപ്പത് ശതമാനത്തേയും വായില് വെച്ചുതന്നെ മാള്‍ട്ടോസ്, ഡെക്‌സ്ട്രിന് എന്നീ ലളിത തന്മാത്രകളായി വിഘടിപ്പിക്കുന്നു. അതായത് ആഹാരത്തിന്റെ ദഹനം വായില് വെച്ച് തന്നെ തുടങ്ങാന് സഹായിക്കുന്നു. പാമ്പുകളുടെ ഉമിനീരും ഇതുതന്നെയാണ് ചെയ്യുന്നത്.\nവിഷമില്ലാത്തവയെന്ന് നമ്മള് വിളിക്കുന്ന പാമ്പുകളുടെ ഉമിനീര് ഗ്രന്ഥികള് അവയുടെ വായിലെത്തുന്ന ഇരയെ വായില് വെച്ചുതന്നെ ദഹിപ്പിച്ചു തുടങ്ങുന്നു.\nനേരിയ വിഷമുള്ള പാമ്പുകളില് സാധാരണ ഉമിനീര് ഗ്രന്ഥികള്‍ക്കു പുറമേ കാണുന്ന ഡ്യുവര്‍നോയ്‌സ് ഗ്രന്ഥിയില് നിന്ന് കൂടുതല് ശക്തിയുള്ള എന്‍സൈമുകള് ഉമിനീരില് കലരുന്നു.\nവിഷപ്പാമ്പുകളിലാവട്ടെ, വിഷഗ്രന്ഥികളില്‍നിന്ന് ഏറെ ശക്തിയുള്ള എന്‍സൈമുകള് ഉമിനീരില് കലരുന്നു. സങ്കീര്‍ണ്ണങ്ങളായ മാംസ്യതന്മാത്രകളാണ് പാമ്പുവിഷത്തിലെ പ്രധാന ഘടകങ്ങള്. ഇതില് ചില പ്രോട്ടീനുകള് ( മാംസ്യങ്ങള്) രക്തം കട്ടിയാകാതിരിക്കാന് സഹായിക്കുന്നു. ചിലത് അതിനെ കട്ടിയാക്കുന്നു. ഇനിയും ചിലത് ഇരയുടെ കോശങ്ങളെ ആസിഡ് പോലെ അലിയിച്ചുകളയുന്നു. ഇങ്ങനെ അതിസങ്കീര്‍ണ്ണങ്ങളായ ഈ പ്രവര്‍ത്തനങ്ങളാണ് നമ്മളെ പേടിപ്പിക്കുന്നത്. കാരണം, ഇത് അനിയന്ത്രിതമായി തുടര്‍ന്നാല് നമ്മള് മരിച്ചുപോകും.\nഇതേ പേടി തന്നെയാണ് നമ്മളെക്കൊണ്ട് അതിനെതിരെ മരുന്ന് കണ്ടുപിടിപ്പിച്ചതും. ആദ്യകാലത്ത് ഒരുപക്ഷേ നിസ്സഹായമായ പ്രാര്‍ത്ഥനകള് മാത്രമായിരുന്നിരിക്കണം മരുന്ന്. പിന്നെ, സ്വാഭാവികമായും ഗോത്രവര്‍ഗ്ഗ ചികിത്സയിലേതുപോലെ ചുറ്റിലുമുള്ള ചില പച്ചിലകളും പൂജകളും മന്ത്രങ്ങളുമൊക്കെ ഉപയോഗപ്പെടുത്തിയിട്ടുണ്ടാവും. വിശ്വാസചികിത്സകള് ഫലിക്കാതായപ്പോള് സ്വാഭാവികമായും പെട്ടെന്ന് തന്നെ അവ ഇല്ലാതായി. ഇപ്പോള് പാമ്പ് കടിച്ചാല് പൊതുവെ ആരും പൂജയ്‌ക്കോ മന്ത്രവാദത്തിനോ ഒന്നും പോകാറില്ല.\nഗോത്ര ചികിത്സ, പ്രാദേശിക ചികിത്സ, വിഷക്കല്ല് ചികിത്സ തുടങ്ങിയവ പക്ഷേ ഇപ്പോഴും പല സ്ഥലങ്ങളിലും പിന്തുടരുന്നു. വിഷം എത്രയോ സങ്കീര്‍ണ്ണമായ ഒരുകൂട്ടം രാസവസ്തുക്കളുടെ സംയുക്തമായതു കൊണ്ടുതന്നെ, ഇവയൊന്നും അതിനെതിരെ പൂര്‍ണ്ണമായി ഫലപ്രദമല്ല. വിഷത്തിലെ ഏതെങ്കിലും ഒന്നോ രണ്ടോ ഘടകങ്ങള്‍ക്കെതിരെ ചിലപ്പോള് ചില പച്ചിലമരുന്നുകളും മറ്റും ഫലപ്രദമായേക്കാമെങ്കിലും അതിന്റെ എല്ലാ ഘടകങ്ങളേയും നിര്‍വീര്യമാക്കാന് അത്തരം മരുന്നുകള്‍ക്ക് കഴിയില്ല.\nപഴയകാലത്തെ ഇത്തരം ചികിത്സാപദ്ധതികളില് പക്ഷേ, കുറെയെങ്കിലും വികാസം പ്രാപിച്ചത് ആയുര്‍വേദചികിത്സാരീതിയായിരുന്നു. അവര് അഗദതന്ത്രം എന്ന പേരില് ഒരു വിഷചികിത്സാ വിഭാഗത്തിനു തന്നെ രൂപം കൊടുത്തു.\nമാത്രമല്ല, വിവിധയിനം പാമ്പുകളെ സൂക്ഷ്മമായി നോക്കി പഠിച്ച് അവയെ മൂര്‍ഖവര്‍ഗ്ഗം,രാജിലവര്‍ഗ്ഗം,വേന്തിരവര്‍ഗ്ഗം എന്നൊക്കെ വര്‍ഗ്ഗീകരിക്കുകയും ചെയ്തു. കടി കിട്ടിയ ഭാഗത്തെ വിഷപ്പല്ലിന്റെ അടയാളവും അവിടുത്തെ ശാരീരികപ്രതികരണങ്ങളേയുമൊക്കെ അടിസ്ഥാനമാക്കി ആദ്യകാലത്ത് വിഷപ്പല്ലുകളെ പോലും മകരി,മരാളി,കാളരാത്രി,യമദൂതി എന്നിങ്ങനെ തരംതിരിച്ചിരുന്നു അവര്.\nഇവയെ വെറുംകണ്ണുകൊണ്ടുള്ള നിരീക്ഷണത്തിലൂടെ മാത്രം പഠിച്ച് ( അക്കാലത്ത് അതിനപ്പുറം പഠിക്കാന് യാതൊരു സംവിധാനങ്ങളും ഉണ്ടായിരുന്നില്ല ) ഇത്രയൊക്കെ എത്തിയത് ആയുര്‍വേദത്തിന്റെ വലിയൊരു മുന്നേറ്റം തന്നെയായിരുന്നു. പക്ഷേ എന്തുകൊണ്ടോ അതിനപ്പുറത്തേക്കുള്ള യാതൊരു വികാസവും ആ ചികിത്സാ പദ്ധതിക്ക് ഉണ്ടായില്ല.ആധുനികവൈദ്യശാസ്ത്രമാകട്ടെ നവീനങ്ങളായ ഉപകരണങ്ങളുടെ സഹായത്തോടെ വളര്‍ന്നുമുന്നേറി, മറ്റു ചികിത്സാരീതികളെയെല്ലാം ബഹുദൂരം പിന്‍തള്ളുകയും ചെയ്തു.\nഡോക്ടര്‍മാരുടെ ചിഹ്നത്തില് പാമ്പുവന്നതെങ്ങനെ\nപാമ്പുകളെക്കുറിച്ചുള്ള ഐതിഹ്യങ്ങളിൽ ഏറ്റവും ശ്രദ്ധേയമായത് പുരാതന ഗ്രീസില് നിലനിന്ന ഒരു ദിവ്യചികിത്സാ രീതിയാണ്. അക്കാലത്ത് ഗ്രീസില് അമ്പലങ്ങളായിരുന്നു ആശുപത്രികള്. ഇത്തരം നൂറുകണക്കിന് ദേവാലയങ്ങള് പുരാതന ഗ്രീസില് ഉണ്ടായിരുന്നു.മനോഹരങ്ങളായ പര്‍വതങ്ങളുടെ താഴ്വരപ്രദേശത്ത്,നിറയെ പൂന്തോട്ടങ്ങള് ഒക്കെയുള്ള,ശാന്തിയും നിശ്ശബ്ദതയും വഴിഞ്ഞൊഴുകുന്ന ,അസ്‌ക്‌ളീപിയോണുകള് എന്നറിയപ്പെടുന്ന ദേവാലയാശുപത്രികള്.\nശാന്തശീലരായ നായ്ക്കളും പൂവന്‍കോഴികളും വിഷമില്ലാത്ത പാമ്പുകളും ഇഷ്ടംപോലെയുണ്ടാവും അത്തരം ഓരോ ആശുപത്രികളിലും. നല്ല പോഷകഗുണമുള്ള ഭക്ഷണം, ആവശ്യത്തിന് വ്യായാമം ചെയ്യാനുള്ള സംവിധാനങ്ങള്, ഔഷധജലത്തിലുള്ള കുളി അങ്ങനെ പല നല്ല സംവിധാനങ്ങളുമുണ്ടായിരുന്നു അസ്‌ക്‌ളീപിയോണുകളില്. നല്ല ആഹാരം കഴിച്ച്, നല്ല പോലെ വ്യായാമം ചെയ്ത്, നല്ല പാട്ടും കഥയുമൊക്കെ കേട്ട്, നല്ല കാഴ്ചകള് കണ്ട്, നല്ലവണ്ണം പ്രാര്‍ത്ഥിച്ച് ഉറങ്ങാന് കിടക്കുന്ന രോഗിക്ക് കറുപ്പ് ( opium) പോലുള്ള ഇത്തിരി മയക്കുമരുന്ന് നല്കും. അതിന്റെ ലഹരിയില് ഉറങ്ങിപ്പോകുന്ന രോഗി, ആ ഉറക്കത്തില് സ്വപ്നം കാണും. അങ്ങനെ കണ്ട സ്വപ്നങ്ങളെക്കുറിച്ച് പിറ്റേന്ന് രാവിലെ ദേവാലയത്തിലെ പ്രധാന പൂജാരിയോട് പറയണം.ആ സ്വപ്നം വ്യാഖ്യാനിച്ചാണ് രോഗിയുടെ ചികിത്സ തീരുമാനിക്കപ്പെടുക !\nഇത്തരം അസ്‌ക്‌ളീപിയോണ് ദേവാലയങ്ങളിലെ പ്രധാന പൂജാരി- കം - ഡോക്ടര് ആയിരുന്നു അസ്‌ക്‌ളീപിയസ് എന്ന ആരോഗ്യദേവന്. ഈ അസ്‌ക്‌ളീപിയസിന്റെ അഞ്ച് പെണ്‍മക്കളില് രണ്ടു പേരായിരുന്നു ഹൈജിയയും പനേഷ്യയും. അവരായിരുന്നു അമ്പലം-കം-ആശുപത്രിയിലെ നേഴ്‌സുമാര്.\nഈ ദേവാലയങ്ങളിലെത്തുന്ന എല്ലാ രോഗികള്‍ക്കും ഏകദേശം ഒരേതരം ചികിത്സയായിരുന്നു കൊടുത്തിരുന്നത്. അവരുടെ വസ്ത്രങ്ങള് അഴിച്ചു വെച്ച്, ദേവാലയത്തില് നിന്ന് കൊടുക്കുന്ന ലളിതവസ്ത്രങ്ങള് ധരിക്കണം.എന്നിട്ട് ഐസൊലേഷന് മുറിക്കുള്ളില് മൂന്നുദിവസം ഉപവാസം എടുക്കണം. മൂന്നാംദിവസം രാത്രിയില് അസ്‌കുലേപ്യന് പാമ്പുകള് എന്നറിയപ്പെടുന്ന ദിവ്യ നാഗങ്ങള് ഇഴഞ്ഞെത്തി രോഗികളുടെ ശരീരത്തില് നാവു നീട്ടി നക്കും. ഇതോടെ രോഗിയുടെ രോഗം പൂര്‍ണ്ണമായും മാറുകയും രോഗി സുഖപ്പെടുകയും ചെയ്യും. (കൂടുതല് സങ്കീര്‍ണമായ ചികിത്സ വേണ്ടവര്‍ക്കായിരുന്നു സ്വപ്നവ്യാഖ്യാനവും അതിന്റെ അടിസ്ഥാനത്തില് ഉള്ള ചികിത്സകളും )\nഇങ്ങനെ ശരീരത്തിനും മനസ്സിനും ഒരേപോലെ ചികിത്സ നല്കിയ അസ്‌ക്‌ളീപിയോണ് ദേവാലയങ്ങളില് എത്തിപ്പെട്ട രോഗികളില് ഭൂരിഭാഗവും അസുഖം സുഖപ്പെട്ട് വീട്ടിലേക്ക് മടങ്ങി.അഥവാ ആരെങ്കിലും മരിച്ചാല് പോലും അസ്‌ക്‌ളീപിയസ് അസ്‌കുലേപ്യന് പാമ്പില് നിന്ന് കിട്ടിയ ഒരു മാന്ത്രിക ഇല കൊണ്ട് മരിച്ചവരുടെ ജീവന് പോലും തിരിച്ചുപിടിച്ചു തുടങ്ങി.\nഅതോടെ നരകത്തിന്റെ ദേവതയായ ഹെയ്ഡീസിന് ( പ്‌ളൂട്ടോ ) ഇരിക്കപ്പൊറുതിയില്ലാതായി. അദ്ദേഹം ഒളിമ്പസ് പര്‍വതത്തിന് മുകളിലെത്തി ദേവരാജാവായ സിയൂസിനോട് പരാതി പറഞ്ഞു. സിയൂസ് ദേവന് തന്റെ ആയുധമായ ഇടിമിന്നല് അയച്ച് അസ്‌ക്‌ളീപിയസ് എന്ന ദേവവൈദ്യനെ വധിക്കുകയും ചെയ്തു. എങ്കിലും, ഇത്ര കഴിവുള്ള ഒരു ഡോക്ടര് ആയിരുന്നതുകൊണ്ട് സിയൂസ് അദ്ദേഹത്തെ മരണാനന്തരം ആകാശത്തിലെ ഒരു നക്ഷത്രസമൂഹമാക്കി എന്നാണ് ഐതിഹ്യം.\nആശുപത്രി , നഴ്‌സ് , ഒറ്റമൂലി എന്നീ വാക്കുകളുടെ പിറവി\nനമ്മള് പറഞ്ഞ അസ്‌ക്‌ളീപിയസ് എന്ന ഗ്രീക്ക് ദേവന്റെ പേരില് നിന്നാണ് നമ്മുടെ 'ആശുപത്രി' എന്ന വാക്ക് ഉണ്ടായത്. ഇംഗ്ലീഷില് hospital എന്ന വാക്കും ഹിന്ദിയില് ആസ്പത്രിക്ക് പറയുന്ന ആസ്പതാല് എന്ന വാക്കുമൊക്കെ ഉണ്ടായിട്ടുള്ളതും അസ്‌ക്‌ളീപിയസ് എന്ന ഇതേ വാക്കില് നിന്ന് തന്നെയാണ്. നമ്മള് പറഞ്ഞ അസ്‌ക്‌ളീപിയസിന്റെ രണ്ട് പെണ്‍മക്കള്, അതായത് രോഗികളെ ശുശ്രൂഷിച്ചിരുന്ന നേഴ്‌സുമാര് - ഹൈജിയയും പനേഷ്യയും - അവരുടെ പേരില് നിന്നുമുണ്ടായി ആരോഗ്യരംഗത്തെ രണ്ട് പ്രധാനപ്പെട്ട വാക്കുകള്. ഹൈജിയയുടെ പേരില് നിന്ന് ഹൈജീന് അഥവാ ശുചിത്വം എന്ന വാക്കും, പനേഷ്യയുടെ പേരില് നിന്ന് പനേഷ്യ അഥവാ ഒറ്റമൂലി എന്ന വാക്കും !\nഈ അസ്‌ക്‌ളീപിയസിന്റെ സ്ഥാനദണ്ഡിന്റെ മുകളില് ചുറ്റിക്കയറിയ ഒരു അസ്‌കുലേപിയന് പാമ്പായിരുന്നു ഏകദേശം രണ്ടാം ലോകമഹായുദ്ധം വരെ നമ്മുടെ ഡോക്ടര്‍മാരുടേയും ആശുപത്രികളുടേയുമൊക്കെ ചിഹ്നം.\n1902ല് അമേരിക്കന് പട്ടാളക്കാരുടെ സര്‍ജന് ജനറല്, അതുവരെ പട്ടാളഡോക്ടര്‍മാര് അവരുടെ ഓവര്‍കോട്ടില് ആലേഖനം ചെയ്തുകൊണ്ടിരുന്ന, അസ്‌ക്‌ളീപിയസിന്റെ സ്ഥാനദണ്ഡിന്റെ അടയാളം മാറ്റി ഹെര്‍മിസ് ദേവന്റെ കഡ്യൂസിയസ് ആക്കി. പ്രത്യേകിച്ച് കാരണങ്ങളൊന്നുമില്ലാതെ തന്നെ !മാത്രമല്ല, ആര്‍മി തലവനോട് കാരണം ചോദിക്കാന് അന്ന് ആര്‍ക്കും ധൈര്യവുമുണ്ടായിരുന്നില്ല. പോരാത്തതിന് അന്നൊക്കെ ആര്‍മിയുടെ സമീപനം എല്ലാ പ്രശ്‌നങ്ങളും പരിഹരിക്കാന് മൂന്നുവഴികളുണ്ടെന്നായിരുന്നു. The right way, the wrong way and the army way അങ്ങനെയാണ് നമ്മുടെ ഡോക്ടര്‍മാരും ആശുപത്രികളുമൊക്കെ കള്ളന്മാരുടെയും കച്ചവടക്കാരുടേയും ശവസംസ്‌കാരകര്‍മ്മികളുടേയുമൊക്കെ ദേവന്റെ അധികാരചിഹ്നം സ്വന്തം ചിഹ്നമായി ഉപയോഗിച്ച് തുടങ്ങിയത് !\nഅങ്ങനെ ആരോഗ്യരംഗത്ത് ഹൈജീനും പനേഷ്യയുമായി( ശുചിത്വവും ഒറ്റമൂലിയുമായി) ആശുപത്രികളില് അസ്‌ക്‌ളീപിയസിന്റെ സ്ഥാനദണ്ഡായി, അമ്പലങ്ങളില് ( അസ്‌ക്‌ളീപിയോണുകളില് ) അസ്‌കുലേപ്യന് പാമ്പുകളായി, ആകാശത്ത് അസ്‌ക്‌ളീപിയസ് നക്ഷത്രസമൂഹമായി ( ഇതിന് ഒഫിയൂകസ് കോണ്‍സ്റ്റലേഷന് എന്നാണ് പേര് ), ജനിതകത്തില് പാമ്പുപേടിയായി, തലച്ചോറിന്റെ ആദിമ അടരില് ഉരഗമസ്തിഷ്‌കമായി നമ്മളെ ചുറ്റോടുചുറ്റും വന്നു തൊട്ടു നില്ക്കുന്ന ഒരു ജീവിവര്‍ഗ്ഗമാണ് പാമ്പുകള്.\n(മുന് ജീവശാസ്ത്ര അദ്ധ്യാപകന്, രാമകൃഷ്ണ മിഷന് ഹയര്‍സെക്കന്‍ഡറി സ്‌കൂള്)\ncontent highlights: Snakes and their venom, Secret behind the tongue of snakes, All snake information in one click


How to RetrieveaDeleted File from your Personal Computer - Malayalam Gizbot\nപേഴ്‌സണല് കമ്പ്യൂട്ടറില് നിന്ന് ഡിലിറ്റ് ചെയ്ത ഫയലുകള് തിരിച്ചെടുക്കുന്നതെങ്ങനെ\n| Updated: Wednesday, November 6, 2013, 13:31 [IST]\nപലപ്പോഴും നമ്മുടെ പേഴ്‌സണല് കമ്പ്യൂട്ടറിലെ ആവശ്യമുള്ള ഡാറ്റകള് അബദ്ധത്തിലോ അല്ലാതെയോ ഡിലിറ്റ് ആയി എന്നു വരാം. ചിലപ്പോള് നമ്മള്‍തന്നെ അറിയാതെ ഡിലിറ്റ് ബട്ടണ് അമര്‍ത്തിയായിരിക്കും ഇത് നഷ്ടപ്പെടുത്തുന്നത്.\nഇത്തരത്തില് നഷ്ടപ്പെട്ട ഫയല് പിന്നീട് അത്യവശ്യമായി തോന്നാം. അങ്ങനെയുള്ള അവസരങ്ങളില് അത് വീണ്ടെടുക്കാന് ചില മാര്‍ഗങ്ങളുണ്ട്. റീസൈക്കിള് ബിന്നില് നിന്ന് ഫയലുകള് വീണ്ടെടുക്കാന് മിക്കവര്‍ക്കും അറിയാം.\nഎന്നാല് റീ സൈക്കിള് ബിന്നില് നിന്ന് പോയ ഫയലുകള് തിരിച്ചെടുക്കാനും സാധിക്കും അതെങ്ങനെയെന്നാണ് ചുവടെ പറയുന്നത്.\nസാധാരണ നിലയില് ഡിലിറ്റ് ചെയ്ത ഫയലുകള് റീസൈക്കിള് ബിന്നില് ഉണ്ടായിരിക്കും. അത് വീണ്ടെടുക്കുന്നതിന് ആദ്യം റീസൈക്കിള് ബിന് ഓപ്പണ് ചെയ്യുക\nഇനി നിങ്ങളുടെ നഷ്ടമായ ഫയല് അവിടെ ഉണ്ടെങ്കില് അതില് റൈറ്റ് ക്ലിക് ചെയ്യുക. എന്നിട്ട് റീ സ്‌റ്റോര് എന്ന ഓപ്ഷനില് ക്ലിക് ചെയ്താല് മതി. നേരത്തെ സിസ്റ്റത്തില് ഏതു ഫോള്‍ഡറിലായിരുന്നുവോ ഫയല് ഉണ്ടായിരുന്നത് അവിടേക്കുതന്നെ അത് സേവ് ചെയ്യപ്പെടും.\nഇനി റീസൈക്കിള് ബിന്നില് ഫയല് കാണുന്നില്ലെങ്കില്, ഡിലിറ്റ് ആകുന്നതിനു മുമ്പ് ഫയല് സൂക്ഷിച്ചിരുന്ന ഫോള്‍ഡറിലേക്ക് പോവുക.\nആ ഫോള്‍ഡറില് റൈറ്റ് ക്ലിക് ചെയ്യുമ്പോള് റീസ്‌റ്റോര് പ്രീവിയസ് സെഷന് എന്ന ഓപ്ഷന് കാണാം. അതില് ക്ലിക് ചെയ്യുക. ഫോള്‍ഡറിനെ പൂര്‍വാവസ്ഥയിലേക്ക് കൊണ്ടുപോകാനാണ് ഇത്. നിശ്ചിത സമയം വരെയുള്ള ഫയലുകള് ഇത്തരത്തില് ലഭിക്കും. എന്നാല് എല്ലാ സിസ്റ്റങ്ങളിലും ഈ ഓപ്ഷന് ലഭിക്കണമെന്നില്ല.\nസാധാരണ നിലയില് ഫയലുകള് റീസൈക്കിള് ബിന്നില് നിന്ന് ഡിലിറ്റ് ചെയ്താലും അത് ഹാര്‍ഡ് ഡ്രൈവിലേക്കാണ് പോകുന്നത്. ഹാര്‍ഡ് ഡ്രൈവ് നിറയുമ്പോള് മാത്രമെ ഇത് പോവുകയുള്ളു. അതുകൊണ്ട് ഹാര്‍ഡ് ഡ്രൈവിലുള്ള ഫയലുകള് വീണ്ടെടുക്കാവുന്നതാണ്. അതിനു സഹായിക്കുന്ന ചില സോഫ്റ്റ്‌വെയറുകളുണ്ട്. അത് എന്തെല്ലാമെന്ന് നോക്കാം\nസൗജന്യമായതും ഏറ്റവും എളുപ്പത്തില് ഫയലുകള് ഡൗണ്‍ലോഡ് ചെയ്യാന് സഹായിക്കുന്നതുമായ സോഫ്റ്റ്‌വെയറാണ് ഇത്. ഹാര്‍ഡ് ഡ്രൈവിനു പുറമെ യു.എസ്.ബി. ഡ്രൈവ്, ഡി.വി.ഡി, സി.ഡി. ഡ്രൈവ്, മെമ്മറി കാര്‍ഡ് എന്നിവയില് നിന്നെല്ലാം ഡിലിറ്റ് ആയ ഫയല് തിരിച്ചെടുക്കാന് ഈ സോഫ്റ്റ്‌വെയറിനു സാധിക്കും. ഡൗണ്‍ലോഡ് ചെയ്യുന്നതിന് ഇവിടെ ക്ലിക് ചെയ്യുക.\nമറ്റൊരു മികച്ച സോഫ്റ്റ്‌വെയറാണ് ഗ്‌ളേറി അണ്‍ഡിലിറ്റ്. ഉപയോഗിക്കാന് ഏറെ സൗകര്യപ്രദമാണ് ഇത്. ഡിലിറ്റ് ചെയ്യപ്പെട്ടതും വീണ്ടെടുക്കാവുന്നതുമായ ഫയലുകളും ഫോള്‍ഡറുകളും ഈ സോഫ്റ്റ്‌വെയര് കാണിച്ചുതരും. ഹാര്‍ഡ് ഡ്രൈവിനു പുറമെ യു.എസ്.ബി. ഡ്രൈവ്, ഡി.വി.ഡി, സി.ഡി. ഡ്രൈവ്, മെമ്മറി കാര്‍ഡ് എന്നിവയില് നിന്നെല്ലാം ഡിലിറ്റ് ആയ ഫയല് തിരിച്ചെടുക്കാന് ഈ സോഫ്റ്റ്‌വെയറിനു സാധിക്കും. ഇതും സൗജന്യമായി ഡൗണ്‍ലോഡ് ചെയ്യാം.\nഇതും ഉപയോഗിക്കാന് സൗകരയപ്രദമാണ്. ഒരു പ്രത്യേക ഫയല് സെര്‍ച് ചെയ്യുന്നതിനു പകരം ഡ്രൈവുകള് മുഴുവനായി സ്‌കാന് ചെയ്ത് എല്ലാ ഫയലുകളും കാണിച്ചുതരാന് സോഫ്റ്റ്‌വെയറിന് സാധിക്കും. ഇതും സൗജന്യമായി ഡൗണ്‍ലോഡ് ചെയ്യാം\nസൗജന്യമായി ഡൗണ്‍ലോഡ് ചെയ്യാവുന്ന സോഫ്റ്റ്‌വെയറാണ് ഇതും. വളരെ വേഗത്തില് ഡിലിറ്റ് ചെയ്ത ഫയലുകള് കണ്ടെത്താന് സോഫ്റ്റ്‌വെയറിനു സാധിക്കും. ഡൗണ്‍ലോഡ് ചെയ്യാന് ഇവിടെ ക്ലിക് ചെയ്യുക.\nഒറ്റ ക്ലിക്കില് ഡിലിറ്റ് ആയ ഫയലുകള് മുഴുവന് കാണിച്ചുതരുന്ന സോഫ്റ്റ്‌വെയറാണ് ഇത്. ഡൗണ്‍ലോഡ് ചെയ്യാന് ഇവിടെ ക്ലിക് ചെയ്യുക.\nസ്‌കൂളുകൾക്കായി പുതിയ ഓപ്പറേറ്റിംഗ് സിസ്‌റ്റം അവതരിപ്പിച്ച് കൈറ്റ്


പൗൾ ഏർലിഖ് – LUCA\nകീമോതെറാപ്പി (Chemotherapy) എന്ന ചികിത്സാ വിധിയുടെ തുടക്കക്കാരൻ പൗൾ ഏർലിഖ് (Paul Ehrlich 1854-1915) ആയിരുന്നു. സിഫിലിസ് എന്ന ലൈംഗിക രോഗത്തിന് ഫലപ്രദമായ പ്രഥമ ഔഷധമായ ‘സാൽവാർസൻ'(Salvarsan) കണ്ടുപിടിച്ചത് ഈ ജർമൻ യഹൂദ ശാസ്ത്രജ്ഞൻ ആയിരുന്നു. 605 ക്രുത്രിമ ഔഷധങ്ങൾ പരീക്ഷിച്ചു പരാജയപ്പെട്ടെങ്കിലും നിരാശപ്പെടാതെ തുടർന്ന് നടത്തിയ 606-ാമത്തെ പരീക്ഷണം വിജയിച്ചു. അങ്ങനെ ഉണ്ടായ ഔഷധമായിരുന്നു സാൽവാർസൻ. ഏർലിഖ് അതിന് നൽകിയ പേര് 606 എന്നായിരുന്നു. ക്ഷമ, സാമർത്ഥ്യം,പണം,ഭാഗ്യം എന്നീ നാലു ഘടകങ്ങളാണ് ഒരു ഗവേഷകന്റെ വിജയത്തിന്റെ അടിസ്ഥാനം എന്നായിരുന്നു ഏർലിഖിന്റെ മതം.\nപോൾ സ്റ്റാൻഫോർഡിലെ ഓഫീസിൽ 1900 കടപ്പാട് വിക്കിപീഡിയ\nകൃത്രിമചായങ്ങളുടെ ഔഷധപ്രഭാവങ്ങളിലായിരുന്നു അദ്ദേഹത്തിന്റെ ഗവേഷണം. അലർജി,ഇമ്യുണോളജി എന്നീ വിഷയങ്ങളും പഠിച്ചു. ഡിഫ്തീരിയയ്ക്കെതിരായ ആന്റി സെറങ്ങൾ ഏർലിഖ് വികസിപ്പിച്ചെടുത്തു. ഒരിക്കൽ കോനിഗ്സ്ബെർഗിൽ സിഫിലിസ് രോഗം ചികിത്സയ്ക്ക് ഉപയോഗിക്കാവുന്ന ഔഷധങ്ങളെ സംബന്ധിച്ച ഒരു ശാസ്ത്രസമ്മേളനം നടക്കുകയാണ്. മുഖ്യ പ്രഭാഷകൻ ഏർലിഖ് അദ്ദേഹം സമ്മേളനഹാളിൽ എത്താൻ അല്പം വൈകി. അപ്പോഴേക്കും പ്രവേശനകവാടങ്ങൾ അടച്ചിരുന്നു പല തവണ തട്ടിയിട്ടും തുറന്നു കിട്ടിയില്ല.എനിക്ക് അകത്തു കടക്കണമെന്ന് ഉറക്കെ പറഞ്ഞു. കാവൽക്കാരൻ അദ്ദേഹത്തെ ആട്ടിയോടിക്കാൻ ശ്രമിച്ചു ശബ്ദകോലാഹലം കേട്ട് എന്താണ് നടക്കുന്നത് എന്നറിയാൻ ഒരു സംഘാടകൻ വാതിൽ പാതി തുറന്ന് നോക്കി. ദാ നിൽക്കുന്നു ക്ഷീണിതനായ അവരുടെ മുഖ്യ പ്രാസംഗികൻ. അതിനിടയിൽ കാവൽക്കാരന്റെ പരാതി.”സർ ഈ തെമ്മാടി വാതിൽ തല്ലിപ്പൊളിച്ച് അകത്തു കടക്കാൻ നോക്കുന്നു.” ഉടനെ തന്നെ ആതിഥേയർ ഓടിയെത്തി .കാവൽക്കാരനെ ശാസിച്ചു.ക്ഷമ പറഞ്ഞ് ഏർലിഖിനെ വേദിയിലേക്ക് ആനയിച്ചു. അനേകം രോഗങ്ങൾക്ക് ഔഷധങ്ങൾ കണ്ടുപിടിച്ച ഏർലിഖ് ക്ഷയരോഗം ബാധിച്ചാണ് മരിച്ചത്. ഹിറ്റ്ലറുടെ കാലത്ത് അദ്ദേഹത്തിന്റെ ശവകുടീരം തകർക്കപ്പെട്ടു.യുദ്ധം അവസാനിച്ചപ്പോൾ വീണ്ടും നിർമിച്ചു.\nPaul Ehrlich, പൗൾ ഏർലിഖ്


യുഎസ് ഉത്പന്നങ്ങള്‍ക്ക് നാളെ മുതല് അധിക നികുതി, വ്യാപാര 'യുദ്ധത്തില്' ഇന്ത്യയും\n15 Jun 2019 6:02 AM GMT\nനിരവധി തവണ മാറ്റിവെച്ചതിന് ശേഷം ഒടുവില് അമേരിക്കയില്‍നിന്നുള്ള ഉത്പന്നങ്ങള്‍ക്ക് അധിക നികുതി ഏര്‍പ്പെടുത്താന് ഇന്ത്യ തീരുമാനിച്ചു. നാളെ മുതല് പുതിയ നിരക്കുകള് നിലവില് വരും. ഇന്ത്യയ്ക്ക് 21 കോടിയിലധികം ഡോളറിന്റെ അധിക വരുമാനം ഇതിലൂടെ ലഭിക്കുമെന്നാണ് കണക്കാക്കുന്നത്.\nഇന്ത്യ അധിക നികുതി ഏര്‍പ്പെടുത്തിയത്.\nഅമേരിക്ക,ഇന്ത്യയില്‍നിന്നുള്ള അലൂമീനിയം സ്റ്റീല് ഉത്പന്നങ്ങള്‍ക്ക് അധിക നികുതി ഏര്‍പ്പെടുത്തിയിരുന്നു. ഇതിനെതിരെയാണ്\nഅമേരിക്കിയില്‍നിന്നുള്ള ഉത്പന്നങ്ങള്‍ക്ക് അധിക നികുതി ഏര്‍പ്പെടുത്താന് ഇന്ത്യ തീരുമാനിച്ചത്. എന്നാല് ഇത് പല കാരണങ്ങളാല് നീട്ടിവെയ്ക്കുകയായിരുന്നു.\n2018 ജൂണ് 18 ന് അധിക നികുതി ഏര്‍പ്പെടുത്താന് തിരുമാനിച്ചതാണ് ഇപ്പോള് നടപ്പിലാക്കുന്നത്. ഉത്പന്നങ്ങള്‍ക്ക് അധിക നികുതി ഏര്‍പ്പെടുത്തിയതിനെതിരെ ഇന്ത്യ നല്‍കിയ പരാതി ലോക വ്യാപരസംഘടനയുടെ പരിഗണനയിലാണ്.\nസ്റ്റീലിന് 25 ശതമാനം നികതിയും അലൂമിനിയത്തിന് 10 ശതമാനം നികുതിയുമായിരുന്നു അമേരിക്ക ഏര്‍പ്പെടുത്തിയിത്. അമേരിക്ക നിലപാട് തിരുത്തുമെന്ന പ്രതീക്ഷിച്ചാണ് ഇന്ത്യ എതിര്‍നടപടികള് വൈകിപ്പിച്ചത്.\nഎന്നാല് ഇതിന് തയ്യാറാകാതെ ഇന്ത്യയ്ക്ക് നല്‍കിയ പ്രത്യേക പരിഗണന പദവി അമേരിക്ക കഴിഞ്ഞയാഴ്ച പിന്‍വലിച്ചതാണ് പ്രകോപിപ്പിച്ചത്. നികുതി രഹിതമായി ചില ഉത്പന്നങ്ങള് അമേരിക്കന് വിപണിയില് വില്‍ക്കാന് നല്‍കുന്ന സ്വാതന്ത്ര്യമാണ് പ്രത്യേക പരിഗണന പദവി.\nImport Tariff India US trade relations trade war wto


Emalayalee.com - ജോൺസൺ ആൻഡ് ജോൺസൺ വാക്സിൻ വൈകാതെ; ഗവേഷണ തലവൻ മലയാളി ഡോ. മത്തായി മാമ്മൻ; ഒരു ഡോസ് മതി; താപനില പ്രശ്നമല്ല\nEMALAYALEE SPECIAL 14-Jan-2021\nന്യു ജേഴ്‌സി: നിലവിൽ ഫലപ്രദമായ രണ്ടു കോവിഡ് വാക്സിനുകൾക്കാണ് യു എസിൽ അടിയന്തര ഉപയോഗാനുമതി ലഭിച്ചിട്ടുള്ളത്- ഫൈസറിന്റെയും മോഡേണയുടെയും വാക്സിനുകളുടെ വിതരണം ആരംഭിച്ചുകഴിഞ്ഞു. ഈ വാക്സിനുകൾ രണ്ട് ഡോസ് എടുക്കണമെന്നതുംകടുത്ത തണുപ്പിൽ സൂക്ഷിക്കണമെന്നതും വിഷമം തന്നെ.\nഎന്നാൽ തയ്യാറായിക്കൊണ്ടിരിക്കുന്ന ജോൺസൺ ആൻഡ് ജോൺസൺ വാക്സിൻ ഒറ്റ ഡോസ് മതി. സാധാരണ താപനിലയിൽ സൂക്ഷിക്കാം. വാക്സിൻ വികസിപ്പിക്കുന്ന വിഭാഗത്തിന്റെ തലവൻ ഡോ. മത്തായി മാമ്മൻ മലയാളി എന്നത് അഭിമാനം പകരുന്നു.\nമൂന്നാം ഘട്ട പരീക്ഷണങ്ങളിൽ എത്തിനിൽക്കുന്ന ജോൺസൺ ആൻഡ് ജോൺസൺ വാക്സിനെക്കുറിച്ച് ആളുകൾ അറിയാൻ ആഗ്രഹിച്ച കാര്യങ്ങളും സംശയങ്ങൾക്കുള്ള ഉത്തരങ്ങളും കമ്പനിയുടെ ജൻസൺ റിസർച്ച് ആൻഡ് ഡവലപ്പ്മെന്റ് ഗ്ലോബൽ ഹെഡും മലയാളിയുമായ ഡോ. മത്തായി മാമ്മൻ പങ്കുവയ്ക്കുന്നു.\nഫലപ്രദമായ ഒരു വാക്സിൻ വികസിപ്പിക്കാൻ വര്‍ഷങ്ങളുടെ ഗവേഷണം വേണ്ടിവരാറുണ്ട്. എങ്ങനെയാണ് നിങ്ങളുടെ ശാസ്ത്രജ്ഞർ ഈ ഉദ്യമം ചുരുങ്ങിയ സമയപരിധിയിൽ പൂർത്തിയാക്കിയത്?\nഅഭൂതപൂർവമായ ഈ വേഗതയ്ക്ക് പിന്നിൽ നിരവധി കാരണങ്ങളുണ്ട്. ഗവണ്മെന്റ്, റെഗുലേറ്ററി അതോറിറ്റി, ലോകമെമ്പാടുമുള്ള ശാസ്ത്രസമൂഹം എന്നിവയുടെ സഹകരണവും പങ്കാളിത്തവും എടുത്തുപറയാവുന്ന ഘടകങ്ങളാണ്. സാമ്പത്തികത്തിന്റെ കാര്യത്തിലും അറിവിന്റെ കാര്യത്തിലും ശക്തമായ പിന്തുണ ലഭിച്ചു . വാക്സിൻ വികസനരംഗത്തുള്ള മുൻകാല അനുഭവപരിചയവും സഹായിച്ചു. കോവിഡ് മൂലം ലോകം കഷ്ടപ്പെടുന്നത് കാണുമ്പോൾ എത്രയും വേഗം വാക്സിൻ കണ്ടെത്തണം എന്ന മനസ്സ് എല്ലാവര്‍ക്കും ഉണ്ടായിരുന്നു.\nകഴിഞ്ഞ വര്‍ഷം തന്നെ ചൈനയിൽ നിന്ന് കൊറോണ വൈറസിന്റെ സീക്വൻസിനെക്കുറിച്ചും ജനിതകഘടനയെക്കുറിച്ചും വിവരങ്ങൾ ശേഖരിച്ചിരുന്നു.\nസീക്ക , എച്ച് ഐ വി വൈറസുകൾക്കെതിരെ വാക്സിൻ വികസിപ്പിക്കാൻ സഹകരിച്ചിരുന്ന ഡാൻ ബറോച്ചിനും സംഘത്തിനുമൊപ്പമായിരുന്നു ഗവേഷണപർവ്വം. 1 ബില്യണിലധികം ഡോളറിന് തുല്യമായി ബയോമെഡിക്കൽ അഡ്വാൻസ്ഡ് റിസേർച് ആൻഡ് ഡവലപ്മെന്റ് അതോറിറ്റിയുടെ സഹകരണവും ഉണ്ടായിരുന്നു.\nമാർച്ച്- ജൂൺ വരെ വിശദമായി നടത്തിയ ഗവേഷണത്തിനൊടുവിൽ ജൂലൈയോടെ വാക്സിൻ കണ്ടെത്തി. രണ്ടുമാസംകൊണ്ടുതന്നെ മരുന്ന് ആളുകൾക്ക് സുരക്ഷിതമാണോ എന്ന് ഞങ്ങൾക്ക് അറിയണമായിരുന്നു. ക്ലിനിക്കൽ പരീക്ഷണങ്ങളിൽ ഒന്നാം ഘട്ടം, രണ്ടാം ഘട്ടം എന്നിങ്ങനെ നടത്തുന്ന പതിവിൽ നിന്ന് വ്യത്യസ്തമായി രണ്ടും ഏകോപിപ്പിച്ച് ഫേസ് 1/2എന്ന പുതിയ സമ്പ്രദായമാണ് അവലംബിച്ചത്. സാധാരണരീതി പിന്തുടർന്നിരുന്നെങ്കിൽ ഒരു വര്‍ഷം വരെ പിടിക്കുമായിരുന്നു.\nയൂറോപ്യൻ കമ്മീഷൻ അംഗീകരിച്ച എബോള വാക്സിന് വേണ്ടി പ്രവർത്തിച്ച പരിചയംകൊണ്ട് വാക്സിൻ സാങ്കേതിക വിദ്യ, ടീമിന് നന്നായി അറിയാം. ഡോസിനെ സംബന്ധിച്ചും കൃത്യമായ ധാരണ അനുഭവ പരിജ്ഞാനത്തിൽ നിന്നാണ് ആർജ്ജിച്ചത് . ഫേസ് 1/2 ട്രയൽ കഴിഞ്ഞ് നേരെ മൂന്നാം ഘട്ടത്തിലേക്ക് കടന്നു. വാക്സിന്റെ സുരക്ഷിതത്വവും ഫലപ്രാപ്തിയും വിശദമായി വിശകലനം ചെയ്യുന്നത് മൂന്നാം ഘട്ടത്തിലാണ്. എത്ര അധികം ആളുകളെ പരീക്ഷണവിധേയമാക്കാൻ സാധിക്കുന്നുവോ, അതേ വേഗത്തിൽ കൃത്യമായ നിഗമനത്തിൽ എത്തിച്ചേരാൻ കഴിയും .\nഒരൊറ്റ ഡോസ് മതി എന്ന നിഗമനത്തിൽ മൂന്നാം ഘട്ടത്തിൽ എങ്ങനെ എത്തിച്ചേർന്നു?\nഫേസ് 1/2പൂർത്തിയാക്കി സെപ്തംബര് അവസാനം മുതൽ മൂന്നാം ഘട്ട ട്രയൽ നടന്നുവരികയാണ്. എം ഐ ടിയുടെ സഹകരണത്തോടെ ഞങ്ങളുടെ ഡാറ്റ സയൻസ് ടീം ഇതിനു പിന്നിലുണ്ട്. മുതിർന്ന 45,000 പേരിൽ നടത്തിയ പരീക്ഷണം തൃപ്തികരമായിരുന്നു. 'എൻസെംബിൾ' എന്ന ഈ വാക്സിൻ തന്നെയാണ് ജോൺസൺ ആൻഡ് ജോൺസന്റെ ചരിത്രത്തിൽ ഏറ്റവും വേഗത്തിൽ ട്രയലുകൾ പൂർത്തീകരിക്കുന്നത്. നാല് മാസംകൊണ്ട് ഞങ്ങൾക്ക് ഇത്രയധികം ആളുകളെ പരീക്ഷണത്തിൽ പങ്കെടുക്കാൻ ലഭിച്ചു.\nവിവിധ മെഡിക്കൽ പശ്ചാത്തലമുള്ള പല പ്രായക്കാരായ വ്യത്യസ്ത വർഗ-വർണ-വംശജരിൽ മരുന്ന് ഫലപ്രദമാണെന്ന് ഉറപ്പുവരുത്താൻ പങ്കെടുത്തവരിലും ആ വൈവിധ്യം പുലർത്താൻ ശ്രദ്ധ ചെലുത്തി. ജാൻസെനിൽ ഞങ്ങളുടെ എല്ലാ ഗവേഷണങ്ങൾക്കും വൈവിധ്യം പ്രധാനമാണെങ്കിലും, അന്വേഷണാത്മക കോവിഡ് 19 വാക്സിന്റെ കാര്യത്തിൽ ഇത് വളരെ നിർണായകമായി കണ്ടു. ബ്ലാക്ക്, ലാറ്റിൻ വിഭാഗങ്ങളെ വൈറസ് കൂടുതൽ ബാധിച്ചതുകൊണ്ട് ഞങ്ങളുടെ ക്ലിനിക്കൽ പരീക്ഷണങ്ങളിൽ ഈ വിഭാഗക്കാരെ കൂടുതൽ ഉൾപ്പെടുത്താൻ പ്രതിജ്ഞാബദ്ധരായി.\nപ്ലസിബോ നൽകിയും ഒരു ഡോസ് വാക്സിൻ നൽകിയും നടത്തിയ ക്ലിനിക്കൽ ട്രയലിൽ, ചിലർക്ക് വാക്സിൻ സ്വീകരിച്ച് 14 ദിവസങ്ങൾക്കുള്ളിൽ ഫലപ്രാപ്തി കണ്ടു. മറ്റു ചിലരിൽ 28 ദിവസത്തിന് ശേഷവും.\nഎൻസെംബിളിന്റെ തന്നെ രണ്ടു ഡോസ് നൽകിക്കൊണ്ടുള്ള പഠനവും നടക്കുന്നുണ്ടല്ലോ?\nജോൺസൺ ആൻഡ് ജോൺസന്റെ ഓരോ ചുവടും ശാസ്ത്രത്തിൽ ഊന്നിയാണ്. 'എൻസെംബിൾ 2' എന്ന പേരിൽ രണ്ടു ഡോസ് വാക്സിൻ ആളുകൾക്ക് രണ്ടുമാസത്തെ ഇടവേളയിൽ നൽകുന്നതാണ് പഠിച്ചുകൊണ്ടിരിക്കുന്നത്. രണ്ടാമതൊരു പഠനംകൊണ്ട് ഉദ്ദേശിക്കുന്നത്, ഒരു ഡോസും കൂടി ലഭിച്ചാൽ കൂടുതൽ ഫലപ്രാപ്തിയും ദീർഘകാല പ്രതിരോധവും ഉണ്ടാകുമോ എന്നറിയുകയാണ്.\nഎത്ര ശതമാനം ഫലപ്രാപ്തിയാണ് നിങ്ങളുടെ വാക്സിൻ ഉറപ്പുനൽകുന്നത്?\n90 ശതമാനത്തിൽ അധികമാണ് കോവിഡ് വാക്സിൻ നിർമ്മാതാക്കൾ അവകാശപ്പെട്ടിരുന്നത്. ഞങ്ങളും വളരെ ഉയർന്ന ഫലപ്രാപ്തി തന്നെ പ്രതീക്ഷിക്കുന്നു. വളരെ സാവധാനം സമയമെടുത്ത് എല്ലാവിധ സുരക്ഷയും ഉറപ്പാക്കി 1,40,000 പേരിൽ ഒറ്റ ഡോസുകൊണ്ട് പരീക്ഷണം നടത്തി വിജയിച്ച ആത്മവിശ്വാസവും ധൈര്യവും ഞങ്ങൾക്കുണ്ട്.\nഎൻസെംബിളിന്റെ സാങ്കേതിക വിദ്യയും മറ്റു വിവരങ്ങളും?\nമറ്റു വാക്സിനുകളിൽ എം ആർ എൻ എ ആണ് ഉപയോഗിച്ചിരിക്കുന്നത്. മെസഞ്ചർ ആർ എൻ എ ഒരു പ്രോടീൻ ഉത്പാദിപ്പിച്ച് ശരീരത്തിൽ പ്രതിരോധ സംവിധാനം ഏർപ്പെടുത്തുന്ന രീതി.\nഎന്നാൽ, ഞങ്ങളുടെ വാക്സിനിൽ അഡിനോ വൈറസിനെയാണ് ഉപയോഗിച്ചിരിക്കുന്നത്. സാധാരണ ജലദോഷം ഉണ്ടാക്കുന്ന വൈറസാണിത്. അഡിനോ വൈറസ് അതിന്റെ പകർപ്പ് ഉണ്ടാക്കില്ല. അഡിനോ വൈറസിനൊപ്പം മനുഷ്യകോശങ്ങളിലേക്ക് കോറോണ വൈറസിൽ നിന്നൊരു ജീൻ കയറ്റിവിടും. അത് പിന്നീട് കൊറോണ വൈറസ് സ്‌പൈക്ക് പ്രോടീൻ ഉത്പാദിപ്പിക്കും. ഈ സ്‌പൈക്ക് പ്രോടീനാണ് പിന്നീട് രോഗം ബാധിക്കുമ്പോൾ കൊറോണ വൈറസുമായി ഏറ്റുമുട്ടി പ്രതിരോധം തീർക്കുന്നത്.\nഅഡിനോ വൈറസ് ഉപയോഗിക്കാനുള്ള പ്രധാനകാരണം എല്ലാവർക്കും ഇത് അറിയാം എന്നതുതന്നെയാണ്. എബോളയുടെയും എച്ച് ഐ വി യുടെയും ആർ എസ് വി യുടെയും വാക്സിനുകളിൽ ഞങ്ങളിത് ഉപയോഗിച്ചിട്ടുമുണ്ട്. സുരക്ഷിതമാണെന്ന് അതിൽ നിന്ന് ബോധ്യമുണ്ട്.\nഏത് താപനിലയിലും സൂക്ഷിക്കാം എന്നതാണ് മറ്റൊരു കാരണം.\nരണ്ടു വര്‍ഷം വരെ മൈനസ്4ഡിഗ്രി ഫറെൻഹീറ്റിൽ ഈ വാക്സിൻ സാങ്കേതിക വിദ്യയിലൂടെ മരുന്ന് സൂക്ഷിക്കാം. 34 മുതൽ 46 ഡിഗ്രി ഫറെൻഹീറ്റിൽ മൂന്ന് മാസം വരെയും കേടുവരില്ല. അതായത് വീടുകളിലെ ഫ്രിഡ്ജിൽ സൂക്ഷിക്കാം. നിശ്ചിത താപനില നിലനിർത്തിക്കൊണ്ട് ഷിപ്പിംഗിനു വേണ്ടിവരുന്ന അധിക ചിലവും ബുദ്ധിമുട്ടും ഇതിന്റെ വിതരണവുമായി ബന്ധപ്പെട്ട് ഉണ്ടാകില്ല.\nവിസ, പാസ്‌പോര്‍ട്ട്: കോള് സെന്ററില് വിളിച്ചാല് 20 മിനിറ്റ് വരെ സൗജന്യം\nദി ഗ്രേറ്റ് ഇന്ത്യന് കിച്ചന് - ചില മണ്ടന് ചിന്തകള്\nനാസയുടെ 'പെഴ്‌സിവീയറന്‍സ്' ചൊവ്വാ ദൗത്യത്തിന് നേതൃത്വം കൊടുത്ത് ഇന്ത്യൻ വംശജ ഡോ. സ്വാതി മോഹൻ


Shamili telling about Kunchacko Boban - Malayalam Filmibeat\n| Published: Tuesday, May 17, 2016, 10:45 [IST]\nമണിരത്‌നത്തിന്റെ അഞ്ജലി എന്ന ചിത്രത്തിലൂടെ ദേശീയ തലത്തില് വരെ ശ്രദ്ധിയ്ക്കപ്പെട്ട ബേബി ശ്യാമിലിയ്‌ക്കൊപ്പം ഇപ്പോള് ബേബി ഇല്ല. മലയാളികള് മാളൂട്ടിയായാണ് ബേബി ശ്യാമിലിയെ പരിചയപ്പെട്ടത്. ഹരികൃഷ്ണന്‍സ് എന്ന ചിത്രത്തിന് ശേഷം വര്‍ഷങ്ങളുടെ ഇടവേള കഴിഞ്ഞ് ഇപ്പോള് വള്ളീം തെറ്റി പുള്ളീം തെറ്റി എന്ന ചിത്രത്തിലൂടെ നായികയായി വന്നിരിയ്ക്കുകയാണ് ശ്യാമിലി.\nചേച്ചി ശാലിനിയുടെ ആദ്യ നായകന് കുഞ്ചാക്കോ ബോബന് തന്നെയാണ് ശ്യാമിലിയുടെയും ആദ്യ നായകന് ആയത്തെത്തിയത് എന്നത് തീര്‍ത്തും യാദൃശ്ചികം. താന് മലയാള സിനിമയിലേക്ക് തിരിച്ചുവരാന് കാരണം കുഞ്ചാക്കോ ബോബനാണെന്നാണ് ശ്യാമിലി പറയുന്നത്.\nശാലിനിയും കുഞ്ചാക്കോ ബോബനും ഒന്നിച്ചുള്ള ചിത്രങ്ങളെല്ലാം ഹിറ്റായി തുടങ്ങിയതോടെ ഇരുവരുടെയും കുടുംബങ്ങള് തമ്മിലും നല്ല ബന്ധമായി. പിന്നീട് ശാലിനി തമിഴിലേക്ക് പോകുകയും അജിത്തിനെ വിവാഹം കഴിച്ചതോടെ സിനിമയില് നിന്നും വിട്ടു നില്‍ക്കുകയും ചെയ്‌തെങ്കിലും ചാക്കോച്ചനുമായുള്ള സൗഹൃദം ഉണ്ടായിരുന്നു.\nഇടയ്‌ക്കൊക്കെ കുഞ്ചാക്കോ ബോബന് വിളിയ്ക്കുമ്പോള് പറയും, ശ്യാമിലിയ്ക്ക് അഭിനയിക്കാന് താത്പര്യമുണ്ടെങ്കില് പറയണം, പലരും തിരക്കുന്നുണ്ട് എന്ന്. പക്ഷെ അപ്പോഴൊക്കെ പഠനത്തിന്റെ തിരക്കിലായിരുന്നു. വിഷ്വല് കമ്യൂണിക്കേഷനും സിനിമാ മാര്‍ക്കറ്റിങ് പിജിയും ചെയ്തു.\nഅതിന് ശേഷം തമിഴില് വീര്‍ശിവാജി എന്ന ചിത്രത്തില് നായികയായി അഭിനയിക്കുമ്പോഴാണ് ചാക്കോച്ചന്റെ വിളി വീണ്ടും വന്നത്. നല്ലൊരു കഥയുണ്ട് കേട്ട് നോക്കൂ എന്ന് പറഞ്ഞു. അങ്ങനെ വള്ളീം തെറ്റി പുള്ളീം തെറ്റിയിലെത്തി.\nShamili telling about Kunchacko Boban\nStory first published: Tuesday, May 17, 2016, 10:45 [IST]


ഗാംഗുലിക്ക് ബിസിസിഐ പ്രസിഡന്റ് പദവി കിട്ടിയത് അമിത് ഷായുടെ ഇടപെടലില്; ലക്ഷ്യം ബംഗാള്\nThu May 26 2022 04:16:46 GMT+0530 (India Standard Time)\nഇന്ത്യന് ക്രിക്കറ്റ് കണ്‍ട്രോള് ബോര്‍ഡിന്റെ(ബിസിസിഐ) തലപ്പത്തേക്ക് സൗരവ് ഗാംഗുലി എത്തിയത് ആഭ്യന്തര മന്ത്രി അമിത് ഷായുടെ ഇടപെടലില്. കഴിഞ്ഞ വെള്ളിയാഴ്ച മുതല് ഗാംഗുലി ന്യൂഡല്‍ഹിയില് തങ്ങിയിരുന്നു. മഹാരാഷ്ട്രയില് തിരഞ്ഞെടുപ്പു പ്രചാരണത്തിനു പോയി തിരിച്ചെത്തിയ അമിത് ഷായുമായി പലതവണ ചര്‍ച്ച നടത്തിയാണ് മുംബൈയിലേക്കു പോയത്.\nBY MTP15 Oct 2019 3:52 AM GMT\nMTP15 Oct 2019 3:52 AM GMT\nന്യൂഡല്‍ഹി: ഇന്ത്യന് ക്രിക്കറ്റ് കണ്‍ട്രോള് ബോര്‍ഡിന്റെ(ബിസിസിഐ) തലപ്പത്തേക്ക് സൗരവ് ഗാംഗുലി എത്തിയത് ആഭ്യന്തര മന്ത്രി അമിത് ഷായുടെ ഇടപെടലില്. കഴിഞ്ഞ വെള്ളിയാഴ്ച മുതല് ഗാംഗുലി ന്യൂഡല്‍ഹിയില് തങ്ങിയിരുന്നു. മഹാരാഷ്ട്രയില് തിരഞ്ഞെടുപ്പു പ്രചാരണത്തിനു പോയി തിരിച്ചെത്തിയ അമിത് ഷായുമായി പലതവണ ചര്‍ച്ച നടത്തിയാണ് മുംബൈയിലേക്കു പോയത്. ഗാംഗുലിയെ പാട്ടിലാക്കി ബംഗാളില് ബിജെപിയുടെ തിരഞ്ഞെടുപ്പ് പ്രചാരണത്തിന് ഉപയോഗിക്കുകയാണ് അമിത് ഷായുടെ ലക്ഷ്യം.\nബിസിസിഐയില് പിടിമുറുക്കാന് ധനസഹമന്ത്രിയും മുന് ബിസിസിഐ പ്രസിഡന്റുമായ അനുരാഗ് ഠാക്കൂറിന്റെ നേതൃത്വത്തിലുള്ള ലോബിയും എന് ശ്രീനിവാസന് ലോബിയും ഒത്തുചേര്‍ന്ന് നടത്തിയ ശ്രമം പൊളിച്ചത് അമിത് ഷാ ആണ്. ബ്രിജേഷ് പട്ടേലിന്റെ കാര്യത്തില് ഠാക്കൂറും ശ്രീനിവാസനും അന്തിമ ധാരണയിലെത്തിയിരുന്നു.3വര്‍ഷത്തെ ഇടവേളയ്ക്കു ശേഷം ബിസിസിഐയിലും പിന്നീട് ഐസിസിയിലും വീണ്ടും സ്വാധീനമുറപ്പിക്കാനായിരുന്നു ശ്രീനിവാസന്റെ പദ്ധതി.\nബംഗാളില് മമത ബാനര്‍ജിയെ മാറ്റി അധികാരം പിടിക്കാനുള്ള ബിജെപിയുടെ ശ്രമങ്ങള്‍ക്ക് ഗാംഗുലിയെ തുറപ്പു ചീട്ടാക്കാമെന്ന പ്രതീക്ഷയിലാണ് അമിത് ഷായുടെ നീക്കമെന്നാണ് അറിയുന്നത്. ഐപിഎല് ചെയര്‍മാന് സ്ഥാനമോ ഐസിസി പ്രതിനിധി സ്ഥാനമോ നല്‍കിയുള്ള ഒത്തുതീര്‍പ്പിനും ശ്രമമുണ്ടായി. തനിക്കു പ്രസിഡന്റ് പദവിയല്ലാതെ മറ്റൊരു സ്ഥാനവും വേണ്ടെന്ന് ഗാംഗുലി തീര്‍ത്തു പറഞ്ഞു.\nഇപ്പോഴത്തെ സാഹചര്യത്തില് 2020 ജൂലൈയില് ഗാംഗുലി സ്ഥാനമൊഴിയും. ആറു വര്‍ഷം തുടര്‍ച്ചയായി ഭരണ പദവിയിലിരുന്നാല്3വര്‍ഷം ഒഴിഞ്ഞു നില്‍ക്കണമെന്നാണു ചട്ടം. കഴിഞ്ഞ5വര്‍ഷമായി ബംഗാള് അസോസിയേഷന് പ്രസിഡന്റാണ് ഗാംഗുലി. ഈ ഒരു വര്‍ഷം ബിസിസിഐ പ്രസിഡന്റായാല് ഭരണപദവിയില്6വര്‍ഷമായി. ഒഴിഞ്ഞു നില്‍ക്കുന്ന സമയത്ത് ബംഗാള് തിരഞ്ഞെടുപ്പു പ്രചാരണത്തിന് ഗാംഗുലിയെ ഉപയോഗിക്കാനാണ് ബിജെപി നീക്കമെന്നാണു സൂചന. ബംഗാളിലെ ഏറ്റവും സ്വാധീനമുള്ള വ്യക്തികളില് ഒരാളായാണ് ഗാംഗുലിയെ കണക്കാക്കുന്നത്. രാഷ്ട്രീയ ചായ്‌വ് വ്യക്തമാക്കിയില്ലെങ്കിലും നേരത്തേ കോണ്‍ഗ്രസിനോടും പിന്നീട് തൃണമൂലിനോടും മൃദുസമീപനമുള്ളയാളായാണ് ഗാംഗുലി അറിയപ്പെട്ടിരുന്നത്. ഗാംഗുലിയുടെ സ്ഥാനലബ്ധിയെ മമത ബാനര്‍ജി വാനോളം പുകഴ്ത്തിയിട്ടുമുണ്ട്.\nഗാംഗുലി സ്ഥാനമൊഴിഞ്ഞാല് പകരം ഗുജറാത്ത് അസോസിയേഷന്റെ പ്രതിനിധിയും നിയുക്ത സെക്രട്ടറിയുമായ അമിത് ഷായുടെ മകന് ജയ്ഷാ പ്രസിഡന്റാകുമെന്നാണ് സൂചനകള്. ഗുജറാത്ത് അസോസിയേഷന് ബിസിസിഐ ജനറല് ബോഡിയിലേക്ക് ജയ് ഷായെ നാമനിര്‍ദേശം ചെയ്തത് വ്യക്തമായ പദ്ധതിയുടെ അടിസ്ഥാനത്തില്‍ത്തന്നെയാണ്. അനുരാഗ് ഠാക്കൂറിന്റെ സഹോദരന് അരുണ് ധുമാല് നിയുക്ത ട്രഷററാണ്. ചുരുക്കത്തില്3വര്‍ഷം മുന്‍പ് ക്രിക്കറ്റ് ബോര്‍ഡ് നിയന്ത്രിച്ചവരൊക്കെത്തന്നെ ഇനിയും ബോര്‍ഡിനെ നിയന്ത്രിക്കും.\nഇന്ത്യന് ക്രിക്കറ്റ് ഭരണസമിതിയുടെ തലപ്പത്തേക്ക് ഒരു മുന് ക്യാപ്റ്റന് പൂര്‍ണ ചുമതലയുമായി എത്തുന്നത് 62 വര്‍ഷത്തിനു ശേഷം. 1954 മുതല് 57 വരെ പ്രസിഡന്റായിരുന്ന മഹാരാജ് കുമാര് വിജയനഗരം (വിസ്സി) ആയിരുന്നു ഇതിനു മുന്‍പ് ബിസിസിഐയെ നയിച്ച മുന് ക്യാപ്റ്റന്.\nsaurav ganguly bcci amith shah west bengal Mamata Banerjee


ലേൻസ് ആംസ്ട്രോങ് ഏഴരശ്ശനി Sports, Athlete\nലേൻസ് ആംസ്ട്രോങ് ശനി ഏഴര ശനിയുടെ റിപ്പോർട്ട്\nപേര് ലേൻസ് ആംസ്ട്രോങ്\nജനന തിയതി 18 :9: 1971 ജനന സമയം 12 :0: 0\nജന്മ സ്ഥലം Plano\nഇത് ഏഴര ശനിയുടെ അപഹാര കാലഘട്ടത്തിന്റെ തുടക്കമാണ്. ഈ കാലഘട്ടത്തിൽ ശനി ചന്ദ്രനിൽ നിന്ന് മാറി 12 -ആം ഭാവത്തിൽ സ്ഥിതിചെയ്യുന്നു.അതുകൊണ്ട് തന്നെ ഈ കാലഘട്ടത്തിൽ സാമ്പത്തികനഷ്ടം, ശത്രുദോഷം, ലക്ഷ്യമില്ലാത്ത യാത്ര, തർക്കം, ദാരിദ്രം എന്നിവ കാണുന്നു. ഈ കാലഘട്ടത്തിൽ ലേൻസ് ആംസ്ട്രോങ് ശത്രുക്കളിൽ നിന്നും പ്രശ്നങ്ങൾ നേരിടേണ്ടിവരും. ലേൻസ് ആംസ്ട്രോങ് സഹപ്രവർത്തകരിൽ നിന്നും ജോലി സ്ഥലത്ത് പ്രശ്നങ്ങൾ അനുഭവിക്കേണ്ടതായിവരും. എന്നാൽ ഇത് ജോലിസ്ഥലത്തുള്ള സഹപ്രവർത്തകരിൽ നിന്നും മാത്രമല്ല അടുത്ത കൂട്ടുകാരിൽനിന്നും ഇതേ അനുഭവം പ്രതീക്ഷിക്കാം. ഇത് സമ്മർദ്ദത്തിനും, അസ്വസ്ഥതക്കും വഴിവെക്കും. ലേൻസ് ആംസ്ട്രോങ് കരുതലോടെ സാമ്പത്തിക കാര്യങ്ങളിൽ ഇടപെട്ടില്ലെങ്കിൽ അത് വലിയ സാമ്പത്തിക നഷ്ടത്തിന് വഴിവച്ചേക്കാം. ഈ കാലയളവിൽ ദീർഘദൂര യാത്രകൾ ഫലപ്രദമാകില്ല. ശനിയുടെ കാലതാമസവും, വിദ്വേഷ സ്വഭാവവും കാരണം ഫലം കാണാൻ വൈകുമെങ്കിലും ലേൻസ് ആംസ്ട്രോങ് ഫലം കാണുന്നതുവരെ തീർച്ചയായും ക്ഷമയോടെ കാത്തിരിക്കേണ്ടിവരും . ഈ കാലഘട്ടത്തെ ഒരു പഠനകാലയളവായി കണക്കാക്കുക, എല്ലാം ശരിയായ രീതിയിൽ വരുക തന്നെ ചെയ്യും. എന്നിരുന്നാലും ഈ കാലഘട്ടത്തിൽ വ്യാപാരസംബദ്ധമായ നിർണായക തീരുമാനം എടുക്കാതിരിക്കുന്നതാണ് നല്ലത്.\nഏഴര ശനിയുടെ ഏറ്റവും ഉയർന്ന ഘട്ടമാണ് ഇത്. അതുകൊണ്ട് തന്നെ ഈ ഘട്ടം ബുദ്ധിമുട്ടുള്ള ഒന്നാണ്. ഈ കാലഘട്ടത്തിൽ സ്വഭാവദൂഷ്യം,ബന്ധങ്ങളിൽ പ്രശ്നങ്ങൾ ഉണ്ടാവുക, മാനസിക പിരിമുറുക്കവും, വിഷമവും ഉണ്ടാവും . വിജയം നേടിയെടുക്കാൻ വളരെ ബുദ്ധിമുട്ടുള്ള കാലയളവായിരിക്കും ഇത്. കാരണം ഈ കാലഘട്ടത്തിൽ എത്രത്തോളം കഠിനാധ്വാനം ചെയ്താലും അത് നിഷ്ഫലമാകും. ലേൻസ് ആംസ്ട്രോങ് രോഗപ്രതിരോധ ശക്തി അത്രത്തോളം തൃപ്തകരമായിരിക്കില്ല. ലേൻസ് ആംസ്ട്രോങ് നല്ല രീതിയിൽ വ്യായാമങ്ങൾ ചെയ്യുകയും ആരോഗ്യത്തിന് പ്രാധാന്യം കൊടുക്കുകയും വേണം അല്ലാത്തപക്ഷം ആരോഗ്യപരമായി ഒരുപാട് പ്രശ്നങ്ങൾ നേരിടേണ്ടിവരും. ലേൻസ് ആംസ്ട്രോങ് വിഷാദരോഗം, അജ്ഞാത ഭയം എന്നിവ നേരിടേണ്ടിവരാം. ലേൻസ് ആംസ്ട്രോങ് ചിന്തയിലും, പ്രവൃത്തിയിലും, തീരുമാനമെടുക്കുന്നതിലും ഒരു അവ്യക്തത ഉണ്ടായിരിക്കും. ആത്‌മീയമായ പ്രവൃത്തിയിലൂടെയും, അടിസ്ഥാന ദാനധര്മങ്ങളും ഈ കാലഘട്ടത്തിൽ നിന്നും ഒരുപരിധി വരെ പ്രശ്നങ്ങളില്ലാതെ പുറത്തുവരുന്നതിന് സഹായിക്കും.\nഏഴര ശനിയുടെ അപഹാരത്തിന്റെ ക്രമീകരണ കാലഘട്ടമാണ് ഇത്. ഈ കാലഘട്ടത്തിൽ ശനി ചന്ദ്രനിൽ നിന്ന് മാറി രണ്ടാം ഭാവത്തിൽ കുടികൊള്ളുന്നു,അത് സാമ്പത്തിക, ആഭ്യന്തര ബുദ്ധിമുട്ടുകളെ സൂചിപ്പിക്കുന്നു. ഏഴര ശനിയുടെ മറ്റു രണ്ടുഘട്ടങ്ങളെക്കാൾ ചെറിയ ആശ്വാസം ഈ കാലയളവിൽ ലഭിക്കും.എങ്കിലും സാമ്പത്തിക ഞെരുക്കവും, ചില തെറ്റിധാരണയും ഈ കാലയളവിൽ കാണുന്നു. ചിലവുകൾ കൂടാൻ സാധ്യതയുന്ടെ അതുകൊണ്ട് തന്നെ ചില നിയന്ത്രണങ്ങൾ ആവശ്യമാണ്. പെട്ടന്നുള്ള സാമ്പത്തിക നഷ്ടം, മോഷണഭയം എന്നിവയ്ക്ക് സാധ്യതയുണ്ട്. ലേൻസ് ആംസ്ട്രോങ് കാര്യങ്ങൾ ചെയ്യുമ്പോൾ ആശങ്ക കാണുമെങ്കിലും അത് ഉത്സാഹത്തോടെ ചെയ്യേണ്ടതാണ്. ലേൻസ് ആംസ്ട്രോങ് കുടുംബത്തിനും, സ്വന്തം കാര്യങ്ങൾക്കും പ്രത്യേകം ശ്രദ്ധചെലുത്തേണ്ടത് ആവശ്യമാണ് അല്ലാത്തപക്ഷം പിന്നീട് അത് വലിയ പ്രശ്നങ്ങൾക്കു വഴിവെക്കും. വിദ്യാർഥികൾക്ക് വിജയം കൈവരിക്കാൻ നല്ല കഠിനാധ്വാനം ആവശ്യമാണ്, എങ്കിലും ഫലം വളരെ സാവധാനവും വൈകിയും മാത്രമേ കിട്ടാൻ സാധ്യതയുള്ളൂ. ഈ കാലയളവ് അപകടത്തെ സൂചിപ്പിക്കുന്നത് കൊണ്ടുതന്നെ ലേൻസ് ആംസ്ട്രോങ് വണ്ടിഓടിക്കുമ്പോൾ പ്രത്യേക ശ്രദ്ധ ആവശ്യമാണ്. മദ്യം, മത്സ്യ മാംസാദികൾ വര്ജിക്കുക എന്നിവ ചെയ്യുന്നത് വഴി ശനിയെ തൃപ്തിപ്പെടുത്താൻ കഴിയും. ലേൻസ് ആംസ്ട്രോങ് സാമ്പത്തിക, ആഭ്യന്തര കാര്യങ്ങളിൽ ബുദ്ധിപൂർവമായ ഇടപെടൽ ഈ കാലഘട്ടത്തിൽ നിന്ന് പുറത്തുവരുവാൻ ആവശ്യമാണ് .\nലേൻസ് ആംസ്ട്രോങ് മൻഗ്ലിക് / മംഗല്യ ദോഷം റിപ്പോർട്ടുകളും\nലേൻസ് ആംസ്ട്രോങ് ദശ ഫലം റിപ്പോർട്ട്\nലേൻസ് ആംസ്ട്രോങ് സംക്രമണം 2021 ജാതകം


ഇരുനൂറ് രൂപ നോട്ട് കാണും മുന്‍പേ വ്യാജ നോട്ടുകള് സുലഭമായി | You may not have seen Rs 200 yet, but fakes are out in Jammu - Malayalam Oneindia\nഇരുനൂറ് രൂപ നോട്ട് കാണും മുന്‍പേ വ്യാജ നോട്ടുകള് സുലഭമായി\nUpdated: Sat, Dec 9, 2017, 9:08 [IST]\nശ്രീനഗര്: ആര്‍ബിഐ ഓഗസ്തില് പുറത്തിറക്കിയ 200 രൂപയുടെ പുതിയ കറന്‍സി നോട്ടുകള് പലരും നേരിട്ട് കാണും മുന്‍പേ വ്യാജനോട്ടുകള് വ്യാപകമാകുന്നു. കഴിഞ്ഞദിവസം കാശ്മീരില് പിടിച്ചെടുത്തത് 6.36 ലക്ഷം രൂപയുടെ കളളനോട്ടുകളാണ്. സംഭവത്തില് ഒരാളെ അറസ്റ്റ് ചെയ്തിട്ടുമുണ്ട്.\n200 രൂപയുടെ 270 നോട്ടുകളും, 500 രൂപയുടെ 1150 നോട്ടുകളും 50 രൂപയുടെ 19 നോട്ടുകളുമാണ് പിടികൂടിയത്. അറസ്റ്റിലായ ഷൗക്കത്ത് അഹമ്മദ് വാടകയ്‌ക്കെടുത്ത കെട്ടിടത്തില് സ്വയം പ്രിന്റ് ചെയ്‌തെടുത്തവയാണ് നോട്ടുകളെന്ന് പോലീസ് ഉദ്യോഗസ്ഥന് പറഞ്ഞു. ഒറിജിനലിനെ വെല്ലുന്നവയായിരുന്നു നോട്ടകളെന്നതിനാല് ഇവ തിരിച്ചറിയാന് പ്രയാസമായിരുന്നു.\nപ്രധാന പ്രതി ഷൗക്കത്തിനെ ചോദ്യം ചെയ്തുവരികയാണ്. വലിയ കള്ളനോട്ട് വിതരണശൃംഖലയുടെ കണ്ണിയാണ് ഇയാളെന്ന് പോലീസ് പറയുന്നു. സംഭവത്തില് പ്രത്യേക അന്വേഷണസംഘം കൂടുതല് അന്വേഷണം ആരംഭിച്ചിട്ടുണ്ട്. 2016 നവംബറില് കേന്ദ്ര സര്‍ക്കാര് 1,000, 500 രൂപ നോട്ടുകള് നിരോധിച്ചിരുന്നു. ഇതിനുശേഷമുണ്ടായ ചില്ലറക്ഷാമം പരിഹരിക്കുന്നതിനായാണ് അടുത്തിടെ 200 രൂപ നോട്ടുകള് പുറത്തിറക്കിയത്. കള്ളനോട്ടുകള് തടയുവാന് കൂടിയാണ് സര്‍ക്കാര് നോട്ടുകള് നിരോധിച്ചതെങ്കിലും പുതിയ നോട്ടുകള് വന്നതിന് പിന്നാലെ കള്ളനോട്ടുകളും വ്യാപകമായിട്ടുണ്ട്.\ncurrency jammu കറന്‍സി പോലീസ് അറസ്റ്റ്\nYou may not have seen Rs 200 yet, but fakes are out in Jammu


ബൈക്കപകടത്തില് പരിക്കേറ്റ യുവാവ് മരിച്ചു - Media Malayalam (മീഡിയ മലയാളം)\nബൈക്കപകടത്തില് പരിക്കേറ്റ യുവാവ് മരിച്ചു. വടകര ഓര്‍ക്കാട്ടേരി കുഞ്ഞിപ്പുരയില് രമേശന് -ബവിത ദമ്പതികളുടെ മകന് അക്ഷയ് ആണ് മരണപ്പെട്ടത്. ഞായറാഴ്ച രാത്രി എട്ട് മണിയോടെ വള്ളിക്കാട് ബാലവാടിയിലായിരുന്നു അപകടം. കൈനാട്ടി ഭാഗത്തു നിന്നും സുഹൃത്തിനൊപ്പം സ്‌കൂട്ടറിന് പിറകില് വരികയായിരുന്ന അക്ഷയ് പെട്ടെന്ന് റോഡിലേക്ക് തെറിച്ചു വീഴുകയായിരുന്നു.\nതുടര്‍ന്ന് വടകരയിലെ ആശുപത്രിയില് പ്രവേശിപ്പിച്ചു. പിന്നീട് കോഴിക്കോട് സ്വകാര്യ ആശുപത്രിയിലേക്ക് മാറ്റി. ചികിത്സയ്ക്കിടെ തിങ്കളാഴ്ചയാണ് മരണപ്പെട്ടത്. ബൈക്ക് അപകടങ്ങള് കോഴിക്കോട് പതിവാകുകയാണ്. യുവാക്കളാണ് മിക്കപ്പോഴും അപകടത്തില്‍പ്പെടുന്നത്. ഹെല്‍മറ്റ് ശരിയായ ധരിക്കാത്ത ഇരുചക്രവാഹന യാത്രികരാണ് തലയ്ക്ക് ഗുരുതരമായി പരിക്കേറ്റ് മരണത്തിന് കീഴടങ്ങുന്നത്\nbike accident died\nPrevious articleപൂനെയിൽ ഭർതൃവീട്ടിൽ മലയാളി യുവതിയെ മരിച്ച നിലയിൽ കണ്ടെത്തിയ സംഭവത്തില് ഭർത്താവിൻ്റെ അമ്മയും അറസ്റ്റിൽ\nNext articleതമിഴ്നാടിൽ സ്ത്രീയുടെ മാല പൊട്ടിച്ച് രക്ഷപ്പെടാൻ ശ്രമിക്കുകയും കൈത്തോക്കുകൊണ്ട് വെടിയുതിർത്ത് ഭീകരാന്തരീക്ഷം സൃഷ്ടിക്കുകയും ചെയ്ത കള്ളനെ പോലീസ് വെടിവെച്ചു കൊന്നു


historic increase in admission to Kerala Government Schools after 25 years: കാൽനൂറ്റാണ്ടിന്റെ ചരിത്രം തിരുത്തിയെഴുതി പൊതുവിദ്യാലയങ്ങൾ; സർക്കാരിന് അഭിമാന നേട്ടം\nസംസ്ഥാന സർക്കാരിന്റെ തിരഞ്ഞെടുപ്പ് വാഗ്‌ദാനങ്ങളിൽ ഏറെ പ്രധാനപ്പെട്ട ഒന്നായിരുന്നു പൊതുവിദ്യാഭ്യാസ സംരക്ഷണ യജ്ഞം\nUpdated: June 24, 2018 10:55:08 am\nതിരുവനന്തപുരം: നീണ്ട 25 വർഷക്കാലത്തോളമായി സംസ്ഥാനത്ത് പൊതുവിദ്യാലയത്തിലെത്തുന്ന വിദ്യാർത്ഥികളുടെ എണ്ണം ക്രമമായി കുറഞ്ഞുവന്നിരുന്നു. എന്നാൽ ഈ സ്ഥിതി മാറ്റിയെടുത്തിരിക്കുകയാണ് സംസ്ഥാന വിദ്യാഭ്യാസ വകുപ്പ്. കഴിഞ്ഞവര്‍ഷത്തേക്കാള് 32,349 കുട്ടികളുടെ വര്‍ധനവ് ഈ അധ്യനവര്‍ഷം ഉണ്ടായി.\nപൊതുവിദ്യാലയങ്ങളില് 1.85.971 വിദ്യാര്‍ത്ഥികളാണ് ഇക്കുറി പുതുതായി പ്രവേശനം നേടിയത്. കഴിഞ്ഞവര്‍ഷം 1,45,208 പേര്. രണ്ടുവര്‍ഷത്തിനുള്ളില് പുതുതായി പ്രവേശനം നേടിയവരുടെ എണ്ണം 3,31,179 വരും. ഇതും ചരിത്രമാണ്.\nവിവിധ ജില്ലകളിലെ സർക്കാർ, എയ്‌ഡഡ്, അൺഎയ്‌ഡഡ് സ്കൂളുകളിലെ വിദ്യാർത്ഥികളുടെ എണ്ണം\nഇതിന് പുറമെ സംസ്ഥാനത്തെ എല്ലാ സർക്കാർ വിദ്യാലയങ്ങളിലും ഒന്നാം ക്ലാസിലേക്കുളള വിദ്യാർത്ഥികളുടെ എണ്ണത്തിൽ വലിയ വർദ്ധനവാണ് ഉണ്ടായിരിക്കുന്നത്. എല്ലാ സ്കൂളുകളിലും വിദ്യാർത്ഥികളുടെ എണ്ണം കൂടിയത് സംസ്ഥാന സർക്കാരിന്റെ അഭിമാനം ഇരട്ടിപ്പിച്ചു.\nഹൈടെക് ക്ലാസ്റൂം, രാജ്യാന്തര നിലവാരമുള്ള സ്കൂളുകള്, വിദ്യാലയങ്ങള്‍ക്ക് ഇന്റര്‍നെറ്റ് കണക്റ്റിവിറ്റി, മികച്ച ലൈബ്രറി തുടങ്ങി വലിയ പദ്ധതികളാണ് സർക്കാർ മുന്നോട്ട് വച്ചിരിക്കുന്നത്. പൊതുവിദ്യാഭ്യാസ സംരക്ഷണ യജ്ഞത്തിന്റെ രണ്ടാം വർഷം തന്നെ അഭിമാന നേട്ടം സാധ്യമാക്കാനായതിൽ സർക്കാരിന്റെ ആത്മവിശ്വാസം വർദ്ധിച്ചിട്ടുണ്ട്.\nസംസ്ഥാനത്ത് ഒന്ന് മുതൽ പത്താം ക്ലാസ് വരെയുളള കുട്ടികളുടെ എണ്ണം. ക്ലാസ് തുടങ്ങി ആറാം പ്രവൃത്തി ദിവസം വരെയുളളത്\nമാറ്റം ഉള്‍ക്കൊണ്ട് , സ്വയം പഠിച്ച് അത് പകര്‍ന്നു നല്‍കി നല്ല കലാലയ അന്തരീക്ഷം സൃഷ്‌ടിക്കുന്നതില് അധ്യാപക സമൂഹത്തിനും നിർണായക പങ്കുണ്ടെന്ന് മുഖ്യമന്ത്രി ഓർമ്മിപ്പിച്ചു. ആ ഉത്തരവാദിത്തം നിര്‍വ്വഹിക്കാന് എല്ലാവരോടും അഭ്യര്‍ത്ഥിക്കുന്നതായും മുഖ്യമന്ത്രി പിണറായി വിജയൻ ആവശ്യപ്പെട്ടു.\nPinarayi VijayanSchoolSchool Children\nWeb Title: Historic increase in admission to kerala government schools after 25 years\nബി ജെ പിക്കാരൻ ജീവിച്ചിരുന്നാലല്ലേ അയാൾക്ക് നാളെ കമ്മ്യൂണിസ്റ്റുകാരനാകാൻ കഴിയൂ: കോടിയേരി ബാലകൃഷ്ണൻ


പുതിയതായി വാങ്ങിയ പാവ തുറന്നു നോക്കിയപ്പോള് കിട്ടിയത് ആശുപത്രി മാലിന്യങ്ങള്\nപുതിയതായി വാങ്ങിയ പാവ...\n15 Feb 2018 10:23 AM GMT\nപുതുതായി വാങ്ങിയ പാവയ്ക്കുള്ളില് നിന്നും ലഭിച്ചത് ആശുപത്രി മാലിന്യങ്ങള്. ആലപ്പുഴ സ്വദേശിയായ ശ്രീമോള് ഡി മാരാരിയ്ക്കാണ് പാവയില് നിന്നും ആശുപത്രി മാലിന്യങ്ങള് ലഭിച്ചത്. കഴിഞ്ഞമാസം ഊട്ടിയിലേക്ക് നടത്തിയ യാത്രയ്ക്കിടെയാണ് പാവ വാങ്ങിയത്.\nവാങ്ങിയ പാവയ്ക്ക് ദുര്‍ഗന്ധം അനുഭവപ്പെട്ടതോടെയാണ് തങ്ങള് അത് തുറന്നു നോക്കിയതെന്ന് ഫേസ്ബുക്ക് ലൈവില് ശ്രീമോള് പറയുന്നു. എന്നാല് തുറന്നപ്പോള് ലഭിച്ചത് രക്തവും മരുന്നും നിറഞ്ഞ പഞ്ഞികളും ബാന്‍ഡ് എയ്ഡും ആയിരുന്നു. ആശുപത്രികളില് രക്തം തുടയ്ക്കാനും മറ്റും ഉപയോഗിച്ച ശേഷം ഉപേക്ഷിച്ച പഞ്ഞിയാണ് ഇതെന്ന് ദൃശ്യങ്ങളില് നിന്നും വ്യക്തമാണ്. തുറന്നതിന് ശേഷവും രൂക്ഷമായ ദുര്‍ഗന്ധമാണ് ഉള്ളതെന്നും കൈകൊണ്ട് തൊടാന് പോലും ആകാത്തത്ര മാലിന്യങ്ങളാണ് പാവയ്ക്കുള്ളിലുള്ളതെന്നും ശ്രീമോള് പറയുന്നു. ഫേസ്ബുക്കിലെ ഈ വീഡിയോ ഇപ്പോള് വൈറല് ആയികിക്കുകയാണ്.\nവയനാടിനും ഗൂഡല്ലൂരിനും ഇടയില് ഒരു വഴിക്കച്ചവടക്കാരനില് നിന്നാണ് വലുപ്പമുള്ള ടെഡി ബെയര് വാങ്ങിയത്. 500 രൂപ പറഞ്ഞിട്ട് 350 രൂപയ്ക്ക് ലഭിച്ചു. ഇതരസംസ്ഥാനക്കാരനായ കച്ചവടക്കാരനാണ് വില്‍ക്കാനുണ്ടായിരുന്നത്. തന്റെ മകള് ദിവസവും ഈ പാവയെ കെട്ടിപ്പിടിച്ചാണ് കിടന്നുറങ്ങുന്നതെന്നും ശ്രീമോള് അഴിമുഖത്തോട് പറഞ്ഞു. പാവ വാങ്ങിയപ്പോള് മുതല് വീടിനുള്ളില് ദുര്‍ഗന്ധമുണ്ടായിരുന്നു. അപ്പോഴൊന്നും പാവയ്ക്കുള്ളില് നിന്നാണ് ദുര്‍ഗന്ധമെന്ന് കരുതിയില്ല. ഇന്നലെ രാത്രിയിലാണ് ഇതേക്കുറിച്ച് സംശയം തോന്നിയത്.\nഅതേസമയം ഈ പാവ എവിടെ നിര്‍മ്മിച്ചതാണെന്നോ ആര് നിര്‍മ്മിച്ചതാണെന്നോ എവിടെയും രേഖപ്പെടുത്തിയിട്ടില്ല. കുട്ടികള്‍ക്ക് കളിക്കാനായി വാങ്ങുന്ന ഇത്തരം പാവകള് കുട്ടികള്‍ക്ക് ഗുരുതരമായ അസുഖങ്ങളുണ്ടാക്കുമെന്നും അവര് കൂട്ടിച്ചേര്‍ക്കുന്നു. കുട്ടികളുടെ വാശി മൂലം വിലപോലും നോക്കാതെ നാം വാങ്ങിക്കൊടുക്കുന്ന കളിപ്പാട്ടങ്ങള്‍ക്കുള്ളില് ഇത്തരത്തിലുള്ള അപകടവും പതിയിരിപ്പുണ്ടെന്നും ആളുകള് ഇതേക്കുറിച്ച് ബോധവാന്മാരാകേണ്ടതുണ്ടെന്നതിനാലാണ് ഫേസ്ബുക്കിലൂടെ ഇതിന്റെ വീഡിയോ പുറത്തുവിട്ടതെന്നും അവര് വ്യക്തമാക്കി.\nGoodalloor MedicalWaste Ootty TeddyBear wayanad


ഝാർഖണ്ഡിൽ ഗർഭിണിയായ മുസ്ലിം സ്ത്രീയെ ആശുപത്രി ജീവനക്കാർ കയ്യേറ്റം ചെയ്തു; കുഞ്ഞ് മരിച്ചു | Muslim Woman Alleges Mistreatment, Communal Slurs in Hospital, Loses Child - India news | Madhyamam\ndate_range 20 April 2020 6:04 AM GMT\nഝാർഖണ്ഡിൽ ഗർഭിണിയായ മുസ്ലിം സ്ത്രീയെ ആശുപത്രി ജീവനക്കാർ കയ്യേറ്റം ചെയ്തു; കുഞ്ഞ് മരിച്ചു\nന്യൂഡൽഹി: ഝാർഖണ്ഡിലെ ജംഷദ്‌പൂരിൽ രക്തസ്രാവത്തെ തുടർന്ന് ആശുപത്രിയിലെത്തിയ മുസ്ലിം യുവതിയെ ജീവനക്കാർ കയ ്യേറ്റം ചെയ്യുകയും അധിക്ഷേപിക്കുകയും ചെയ്തതായി പരാതി. ജംഷദ്പൂരിലെ മഹാത്മാഗാന്ധി മെമ്മോറിയൽ മെഡിക്കൽ കോ ളേജ് ആശുപത്രിയിൽ പ്രവേശിപ്പിക്കപ്പെട്ട യുവതിക്ക് ചികിത്സ ലഭിക്കാൻ വൈകിയതും ജീവനക്കാരുടെ മോശം പെരുമാറ്റവു ം കാരണം ഗർഭസ്ഥശിശുവിനെ നഷ്ടമായി. ‘ദ വയർ’ ആണ് വാർത്ത പുറത്തുവിട്ടത്.\nപ്രദേശവാസിയായ റിസ്വാന ഖാതൂൺ എന് ന യുവതിയാണ് വർഗീയാധിക്ഷേപത്തിന് ഇരയായത്. വ്യാഴാഴ്ച ആശുപത്രിയിൽ പ്രവേശിപ്പിക്കപ്പെട്ട റിസ്വാനയെ ആശുപത്ര ി ജീവനക്കാർ മതം പറഞ്ഞ് അധിക്ഷേപിക്കുകയും മർദിക്കുകയും ചെയ്തതായാണ് പരാതി.\nഅമിത രക്തസ്രാവത്തെ തുടർന്ന് വാർഡിലെ തറയിലേക്ക് ഒലിച്ചിറങ്ങിയ രക്തം വൃത്തിയാക്കാൻ ആവശ്യപ്പെട്ടതായും കോവിഡ് വൈറസ് വ്യാപിപ്പിക്കാൻ ശ്രമിച്ചുവെന്ന് പറഞ്ഞ് അധിക്ഷേപിച്ചതായും റിസ്വാന ആരോപിച്ചു. ആശുപത്രി അധികൃതരുടെ മോശം പെരുമാറ്റം മൂലം അവർ അവിടുന്ന് ഇറങ്ങി സ്വകാര്യ ആശുപത്രിയിൽ ചികിത്സ തേടിയെങ്കിലും ഗർഭസ്ഥ ശിശു മരിച്ചു. തുടർന്ന് റിസ്വാന ഖാതൂൺ സംസ്ഥാന മുഖ്യമന്ത്രിക്ക് പരാതി നൽകുകയായിരുന്നു.\n“എെൻറ മതത്തിെൻറ പേരിൽ ആശുപത്രിയിലെ ഒരു ജീവനക്കാരൻ എന്നെ അധിക്ഷേപിച്ചു. അവശയായ എന്നോട് രക്തം തുടയ്ക്കാൻ ആവശ്യപ്പെട്ടു. എന്നാൽ ശരീരം വിറക്കുന്ന അവസ്ഥയിൽ എനിക്ക് അത് ചെയ്യാൻ കഴിഞ്ഞില്ല. അവർ എന്നെ ചെരിപ്പുകൊണ്ട് അടിച്ചു. ഞാൻ അമ്പരന്നുപോയി. അവിടുന്ന് അടുത്തുള്ള ഒരു നഴ്സിംഗ് ഹോമിലേക്ക് പോയെങ്കിലും കുഞ്ഞ് മരിച്ചിരുന്നു” - മുഖ്യമന്ത്രിക്ക് നൽകിയ കത്തിൽ റിസ്വാന അനുഭവിച്ച അപമാനെത്ത കുറിച്ച് തുറന്നെഴുതി.\nആശുപത്രി ജീവനക്കാരുടെ അശ്രദ്ധയും അലംഭാവവും മൂലമാണ് തനിക്ക് കുട്ടിയെ നഷ്ടപ്പെട്ടതെന്നും അവർ ആരോപിച്ചു. “ആശുപത്രി ജീവനക്കാർ ശരിയായ രീതിയിൽ ചികിത്സിച്ചിരുന്നെങ്കിൽ കുട്ടിയെ നഷ്ടപ്പെടുമായിരുന്നില്ലെന്ന് എനിക്ക് ആത്മവിശ്വാസത്തോടെ പറയാൻ കഴിയും”- റിസ്വാന കൂട്ടിച്ചേർത്തു.\nസോഷ്യൽ മീഡിയയിലൂടെയാണ് സംഭവം അറിഞ്ഞതെന്നാണ് സിറ്റി പൊലീസ് എസ്.എസ്.പി അനൂപ് ബിരാതെയുടെ വാദം. ആരിൽ നിന്നും പരാതി ലഭിച്ചിട്ടില്ലെന്നും മാധ്യമ റിപ്പോർട്ടുകൾ പ്രകാരം സംഭവം അന്വേഷിക്കാൻ ജില്ലാ ഭരണകൂടം മൂന്നംഗ അന്വേഷണ സമിതി രൂപീകരിച്ചിട്ടുണ്ടെന്നും അദ്ദേഹം പറഞ്ഞു. എം.ജി.എം ആശുപത്രി ഡെപ്യൂട്ടി സൂപ്രണ്ട്, ജില്ലാ സീനിയർ മജിസ്‌ട്രേറ്റ്, ബന്ധപ്പെട്ട പൊലീസ് സ്േറ്റഷനിലെ മുതിർന്ന ഉദ്യോഗസ്ഥൻ എന്നിവരാണ് അന്വേഷണസംഘത്തിലുള്ളത്.\nറിസ്വാനയുടെ ഭർത്താവ് മുഹമ്മദ് ഷമീമിെൻറ സഹോദരൻ മുനീർ ആണ് അവരെ ആശുപത്രിയിൽ എത്തിച്ചത്. ആശുപത്രി ജീവനക്കാരുടെ പെരുമാറ്റം തീർത്തും മോശമായിരുന്നുവെന്നും രോഗിയെ ചികിത്സിക്കുന്നതിന് പകരം അവർക്ക് പരിചരണം ആവശ്യമുള്ളപ്പോൾ അധിക്ഷേപിക്കുകയാണുണ്ടായതെന്നും ഷമീം ‘ദ വയറി’നോട് പറഞ്ഞു. തങ്ങൾക്ക് നീതി ലഭിക്കണമെന്നും കുറ്റവാളികൾക്ക് ശിക്ഷ ഉറപ്പാക്കണമെന്നും ഓട്ടോ ഡ്രൈവറായ ഷമീം പറഞ്ഞു\nTAGS:Communal Slurs muslim woman Mistreatment islamophobia india news\nNews Summary - Muslim Woman Alleges Mistreatment, Communal Slurs in Hospital, Loses Child - India news


Humans trafficked to Aus via Munambam Harbour: Police gets crucial details ആ ബോട്ട് പോയത് ക്രിസ്തുമസ് ദ്വീപിലേക്കെന്ന് നിഗമനം; ലക്ഷ്യം ഓസ്ട്രേലിയന് കുടിയേറ്റം\nഓസ്ട്രേലിയയിലേക്ക് അനധികൃതമായി കുടിയേറ്റം നടത്താനുളള ഇടനാഴി ആണ് ഈ ദ്വീപ്\nUpdated: January 15, 2019 10:17:53 am\nകൊച്ചി: മുനമ്പം വഴി മത്സ്യബന്ധന ബോട്ടില് പോയവരുടെ ലക്ഷ്യം ഓസ്ട്രേലിയയുടെ നിയന്ത്രണത്തിലുളള ക്രിസ്മസ് ദ്വീപെന്ന് പൊലീസ് നിഗമനം. ശ്രീലങ്കൻ സ്വദേശികളായ 43 പേർ മാല്യങ്കര വഴി മത്സ്യബന്ധന ബോട്ടിൽ ഓസ്ട്രേലിയയിലേക്ക് കടന്നെന്ന സംശയത്തിൽ കടലിലും തിരച്ചിൽ ആരംഭിച്ചു. ഓസ്ട്രേലിയയില് നിന്ന് 1538 നോട്ടിക്കല് മൈല് ദൂരെയുളള ക്രിസ്മസ് ദ്വീപിലേക്കാണ് ഇവര് പോയതെന്നാണ് വിവരം. ഓസ്ട്രേലിയയിലേക്ക് അനധികൃതമായി കുടിയേറ്റം നടത്താനുളള ഇടനാഴി ആയാണ് ഈ ദ്വീപ് കണക്കാക്കപ്പെടുന്നത്.\nമാല്യങ്കരയിലും മുനമ്പത്തും വസ്ത്രങ്ങളും ഭക്ഷണസാധനങ്ങളും നിറച്ച ബാഗുകൾ കണ്ടെത്തിയതാണ് മനുഷ്യക്കടത്തെന്ന സംശയം ഉയർത്തിയത്. ഒരു ബാഗിൽ വിമാനടിക്കറ്റും ഉണ്ടായിരുന്നു. ഇതിനിടെ, കൊടുങ്ങല്ലൂർ ശ്രീകുരുംബ ഭഗവതി ക്ഷേത്രത്തിന്റെ തെക്കേ മൈതാനത്ത് ഉപേക്ഷിച്ച നിലയിൽ 52 ബാഗുകൾ കണ്ടെടുത്തു. ചെറായിയിലുള്ള ബീച്ച്‌വാലി, കടൽക്കര എന്നീ ഹോംസ്റ്റേകളിൽ മുനമ്പം പൊലീസ് പരിശോധന നടത്തി. അഞ്ചു ദിവസത്തോളം സ്ത്രീകളും കുട്ടികളുമടക്കം ഇവിടെ താമസിച്ചിട്ടുണ്ട്. 12ന് പുലർച്ചെ രണ്ടോടെ റിസോർട്ട് വിട്ടു. കടൽക്കര റിസോർട്ടിൽ നിന്ന് സിസിടിവി ദൃശ്യം പൊലീസ് ശേഖരിച്ചു.\nമുനമ്പത്തുനിന്ന് ദയാമാത എന്ന ബോട്ട് തമിഴ്നാട് സ്വദേശി ഒരു കോടി രൂപയിലേറെ നൽകി വാങ്ങിയിരുന്നു. ബോട്ടിൽ 12,500 ലിറ്റർ ഡീസൽ നിറച്ചിട്ടുണ്ട്. 10 ലക്ഷം രൂപയോളം കൊടുത്തു. ബാക്കി 50,000 രൂപ ബാക്കി വാങ്ങിയിട്ടില്ല. കുടിവെള്ളം നിറയ്ക്കുന്ന അഞ്ചു ടാങ്കുകളും വാങ്ങിയതായി സൂചനയുണ്ട്. ബോട്ടിൽ കടന്നെങ്കിൽ ബാഗുകൾ ഉപേക്ഷിക്കാൻ സാധ്യതയില്ലെന്നാണ് പൊലീസിന്റെ നിഗമനം. കടൽയാത്ര ഉപേക്ഷിച്ചോയെന്നും സംശയമുണ്ട്. ബോട്ട് കെട്ടിയിരുന്ന മാല്യങ്കര കടവിൽ പുലർച്ചെ നാലോടെ ആൾപ്പെരുമാറ്റം കേട്ടതായി സമീപവാസികൾ പൊലീസിന് മൊഴി നൽകി. പുലർച്ചെ പഠിക്കാനെഴുന്നേറ്റ വിദ്യാർത്ഥി ആളുകളെ കണ്ടതായും പറയുന്നു.\n2015 ൽ മുനമ്പത്തു നിന്ന് ശ്രീലങ്കൻ അഭയാർത്ഥികളെ ബോട്ടിൽ വിദേശത്തേക്ക് കടത്തിയതായി പൊലീസ് കേസ് രജിസ്റ്റർ ചെയ്തിരുന്നു. മനുഷ്യക്കടത്തെന്ന് സ്ഥിരീകരിക്കാവുന്ന തെളിവുകൾ ലഭിച്ചിട്ടില്ലെന്ന് എറണാകുളം റൂറൽ എസ്‌പി രാഹുൽ ആർ.നായർ പറഞ്ഞു. അന്വേഷണത്തിന് പ്രത്യേക സംഘത്തെ നിയോഗിച്ചിട്ടുണ്ട്. അഡിഷണൽ എസ്‌പി എം.ജെ.സോജൻ നേതൃത്വം നൽകും. തൃശ്ശൂർ ജില്ലയിലേക്കും അന്വേഷണം വ്യാപിപ്പിച്ചിട്ടുണ്ട്.\nWeb Title: Humans trafficked to aus via munambam harbour police gets crucial details\nഉദ്ഘാടന വേദിയില് സ്ഥലം എംഎല്‍എയ്ക്ക് കസേരയില്ല; ഒ.രാജഗോപാലന് ക്ഷണം, വിവാദം


Emalayalee.com - കോവിഡ്; പകുതിയിലേറെ ഗള്‍ഫ് മലായാളികളും തൊഴില് നഷ്ടഭീഷണിയില്\nദുബായ് : കോവിഡ് സൃഷ്ടിച്ച സാമ്പത്തിക പ്രതിസന്ധിയെത്തുടര്‍ന്ന് ഗള്‍ഫ് മലയാളികളില് 65 ശതമാനം പേരും തൊഴില് ഭീഷണി നേരിടുന്നതായി പഠനം. 13.50 ശതമാനം പേര്‍ക്ക് ഇതിനികം ജോലി നഷ്ടപ്പെട്ടു. 26.02 ശതമാനം പേര് തൊഴില് നഷ്ടപ്പെടലിന്റെ വക്കിലാണ്. 18.44 ശതമാനം പേര്‍ക്ക് ശമ്പളം വെട്ടിക്കുറച്ചു. 7.32 ശതമാനം പേര്‍ക്ക് ശമ്പളമേയില്ല.\nപ്രവാസി രിസാല മാഗസിന് ഗള്‍ഫ് രാജ്യങ്ങളിലെ മലയാളികള്‍ക്കിടയില് നടത്തിയ സര്‍വേയിലാണ് ഈ കണ്ടെത്തല്. കോവിഡിനെത്തുടര്‍ന്ന് തൊഴില് നഷ്ടപ്പെട്ടവരെ അറിയാം എന്ന് അഭിപ്രായപ്പെടുന്നവരാണ് 93 ശതമാനം പേരും. ഇതില് 34 ശതമാനം പേര് യഥേഷ്ടം തൊഴില് നഷ്ടങ്ങള് അറിയാം എന്ന് അഭിപ്രായപ്പെടുന്നു. ഗള്‍ഫ് പ്രവാസത്തില് കോവിഡ് സൃഷ്ടിച്ച സ്വാധീനം വ്യക്തമാക്കുന്നതാണ് സര്‍വേ.\nആറു ഗള്‍ഫ് രാജ്യങ്ങളിലായി വ്യത്യസ്ത തൊഴില്, ബിസിനസ് സാഹചര്യങ്ങളില് പ്രവര്‍ത്തിക്കുന്ന 7223 പേരിലാണ് സര്‍വേ നടത്തിയത്. പ്രതിസന്ധിക്കിടയിലും ഗള്‍ഫില് തന്നെ തുടരുകയോ വൈകാതെ തിരിച്ചു വരികയോ വേണമെന്ന് അഭിപ്രായപ്പെടുന്നവരാണ് 52.04 ശതമാനവും. 14.84 ശതമാനം പേര്‍ക്ക് വരേണ്ടിവരും എന്നഭിപ്രായമുണ്ട്. 23.99 ശതമാനം പേര് മറ്റുമാര്‍ഗമില്ലെങ്കില് ഗള്‍ഫ് തിരഞ്ഞെടുക്കുമെന്ന് പറയുമ്പോള് 8.90 ശതമാനം പേര് മാത്രമാണ് ഇനി ഗള്‍ഫിലേക്കില്ലെന്ന് തീര്‍ത്തു പറയുന്നത്.\nപ്രവാസികളില് 65.54 ശതമാനം പേര്‍ക്കും നാട്ടിലെത്തിയാല് ജോലിയോ മറ്റു സംരംഭങ്ങളോ ഇല്ല. സംഘടിപ്പിക്കണം എന്ന് ആത്മവിശ്വാസം പ്രകടിപ്പിക്കുന്നവര് 29.71 ശതമാനമുണ്ട്. 4.75 ശതമാനം പേര്‍ക്കുമാത്രം ജോലിയോ ബിസിനസോ ഉണ്ട്. നാട്ടിലെത്തിയാല് അതിജീവനത്തിന് വായ്പ ഉള്‍പെടെയുള്ള സാമ്പത്തിക സഹായം കാത്തിരിക്കുന്നവര് 56.12 ശതമാനമുണ്ട്. പ്രവാസികളില് 20.98 ശതമാനം പേര്‍ക്ക് സ്വന്തമായി വീടോ ഭൂമിയോ ഇല്ല എന്നും സര്‍വേ വെളിപ്പെടുത്തുന്നു. ഭൂരിഭാഗം പ്രവാസികളും മക്കളുടെയോ ആശ്രിതരുടെയോ വിവാഹം, വിദ്യാഭ്യാസം പോലുള്ള ബാധ്യതകള് ഉള്ളവരാണ്. ഗള്‍ഫില് മെച്ചപ്പെട്ട അവസ്ഥയില് കുടുംബ സമേതം ജീവിക്കുന്നവര് 15.79 ശതമാനം പേര് മാത്രം. കോവിഡ് വ്യാപന സാഹചര്യം ചെറുതും വലുതുമായ തോതില് മാനസികാഘാതം സൃഷ്ടിച്ചു എന്നഭിപ്രായപ്പെടുന്നത് 65 ശതമാനം പേരാണ്.\n34.65 ശതമാനം പേര് കനത്ത ആഘാതമുണ്ടാക്കി എന്നഭിപ്രായപ്പെടുന്നു. സര്‍വേയില് പങ്കെടുത്തവരില് 67.06 ശതമാനം പേരും 2640 നുമിടയില് പ്രായമുള്ളവരാണ്. 27.10 ശതമാനം പേര് 41നും 60നുമിടയിലുള്ളവരും 5.85 ശതമാനം പേര് 1825 പ്രായത്തിലുള്ളവരാണ്.\nകാട്ടാനയുടെ ആക്രമണത്തില് യുവതി കൊല്ലപ്പെട്ട സംഭവത്തില് പഞ്ചായത്തിലെ മുഴുവന് റിസോര്‍ടുകളും അടച്ചുപൂട്ടാന് തീരുമാനം